
Părul lins. Fața ovală.
Scout Ritland își memora primele impresii despre femeia pe care o zărea, din când în când, de partea cealaltă a sălii de bal. Arăta uluitor, era cu totul aparte.
Cei doi erau despărțiți de o mulțime de musafiri puși la ștaif, amețiți de bolul cu punci din fructe tropicale, datorită căruia chiar și cel mai încercat băutor își pierde controlul într-atât încât să se arunce gol în valurile Pacificului.
Scout nu era chiar atât de amețit, doar că îi răsuna în urechi un zumzet foarte plăcut. Era tot atât de intens ca și strigătele păsărilor de noapte din jungla care străjuia Coral Reef, splendida stațiune care, în seara asta, își deschidea oficial porțile.
Miraculosul punci făcea parcă să dispară inhibițiile, să înăbușe moravurile, să învingă ideile preconcepute referitoare la egalitatea sexelor.
Scout o fixa pe femeia cu rochie albă, colantă, cu o privire lacomă și scrutătoare, care de altfel nu-i era caracteristică. Fără cea mai mică urmă de reținere, o evalua, pur și simplu, ca pe un obiect ce-ți oferă plăcere sexuală.
Parrish Island produce un asemenea efect asupra vizitatorilor. Locul acesta, un simplu punct dintr-o înșiruire de puncte pe o hartă a Pacificului de Sud, era pur și simplu amețitor. Abundau flori parfumate, copaci și cocotieri. Fastul american nu se făcea simțit.
Doar cu câteva ore în urmă, Scout căzuse pradă farmecului insulei. Pentru prima oară de când venise acolo cu câteva luni în urmă, își aruncase privirea peste zidurile hotelului, placate în marmură de un roz sidefiu. Până acum își consumase atât de mult din timpul, energia și gândurile lui, încât nu avusese prilejul să admire insula aceasta neîntinată și locuitorii ei prietenoși.
În special pe unul dintre ei, pe femeia în alb. Doamne, era superbă. De la distanță, afișa chiar o aroganță ironică. Ea îi observase privirea insistentă și îi răspunsese cu o uitătură rece, cântărindu-l la rândul ei. Apoi, îl ignorase în mod voit, ca și cum nimic în legătură cu persoana lui nu ar fi putut s-o intereseze vreodată.
Scout era intrigat. Nu o văzuse niciodată prin stațiune, cât timp se construise aceasta, așa că nu putea fi o angajată a hotelului. Să fie soția vreunui funcționar? Gândul acesta era al naibii de deprimant. Căuta să scape de el, odată cu paharul de curând golit. Dacă era măritată, unde îi era soțul? Ce om întreg la minte ar lăsa o femeie frumoasă ca ea să se vânture singură într-o încăpere plină de bărbați, care de luni de zile se aflau departe de căminul lor?
Nu, Scout nu credea că este măritată sau că ar avea vreo legătură serioasă. Nu arăta a femeie îndrăgostită. Atunci, cine era, se întrebă el, supraveghind dezinteresat aranjamentul de mâncăruri exotice de pe una dintre mese și nepierzând-o din ochi?
— Bună treabă, domnule Ritland, comentă cineva în trecere.
— Mulțumesc.
O mare parte din hotelul stațiunii era construit peste apele unei lagune liniștite. Scout proiectase această minune, lucrând împreună cu arhitectul. El primea astfel partea lui de glorie, grație eforturilor sale ingenioase. I se strânsese mâna de atât de multe ori, încât îl durea de-a binelea. Îl durea și umărul, acolo unde toată lumea îl bătuse cu însuflețire, felicitându-l pentru reușita lui.
Amețit mai mult de beția succesului decât de cea dată de punciul de fructe, își croi drum prin mulțime. Vroia să ajungă acolo unde femeia stătea în picioare, în apropierea uneia dintre ieșirile înalte și boltite ale clădirii.
În momentul în care ajunse destul de aproape de ea ca să poată fi auzit, ea se întoarse dintr-odată și îl privi drept în ochi. Scout rămase înmărmurit. Respirația îi deveni precipitată.
Ochii ei migdalați, ușor lăsați în jos, nu erau de un căprui închis așa cum se așteptase, ci albaștri. Niște ochi electrizanți, uluitori.
— Încotro, Scout? Mă bucur că te-am prins înainte de a pleca.
Cineva din spate îl apucă de umăr și îl întoarse din drum. Continuând, pe cât posibil, să nu-și desprindă privirea de cea a femeii, capul lui urmă totuși, firesc, mișcarea de rotație a trupului.
— Ah, domnul Reynolds, zise el strângând mâna care-i fusese întinsă.
— Corey, îl corectă magnatul hotelului. Ai făcut o treabă grozavă. N-ai obosit deja să tot auzi același lucru?
Scout dădu din cap și râse autoironie.
— Niciodată.
— E inutil să spun cât de mulțumiți suntem. Vorbesc în numele tuturor membrilor corporației.
— Mulțumesc, domnule.
Scout nu-și putea permite să nu fie politicos cu omul care-i semnase niște cecuri grase, dar aruncă rapid o privire peste umăr. Femeia dispăruse. Drace!
— N-a fost o sarcină ușoară, spuse Corey Reynolds. Mai ales când iei în considerare toate dificultățile pe care le-ai avut de înfruntat în timpul construcției.
Scout întrebă:
— Va referiți la atitudinea insularilor față de muncă?
Celălalt bărbat dădu din cap.
— Ei nu înțeleg absolut deloc importanța termenelor limită sau a zilei de lucru de opt ore, spuse Scout cu tristețe. Niciodată, perspectiva unui salariu mai mare pentru ore suplimentare nu i-a împiedicat să meargă la o petrecere și au cam zece în fiecare lună. Dar asta, totuși, nu m-a deranjat atât de tare ca hoțiile. Îmi cer scuze din nou că am făcut cheltuieli suplimentare de la buget, pentru a reface stocurile.
— N-a fost vina ta că dispăreau tot timpul. Eu știu că ai făcut tot posibilul ca să prinzi hoții.
— Jigodii nenorocite, spuse Scout, respirând cu greutate. Am stat la pândă timp de patru nopți cu multă atenție. Dar chiar în noaptea în care am hotărât că totul era inutil și m-am dus la culcare, am fost prădați din nou.
Având impresia că vede cu coada ochiului o licărire de alb, Scout își întoarse capul spre terasă. Nu era nimic altceva decât lumina lunii în aerul înăbușitor și înmiresmat. Mai era ea oare încă acolo, ascunzându-se în umbrele grădinilor tropicale?
— … personal?
Oare ce îl întrebase domnul Reynolds? Ah, da!
— Nu, nu am văzut nimic din insulă, în afara locuitorilor din imediata apropiere. M-am gândit să-mi iau o săptămână de concediu sau ceva în genul acesta, înainte de a pleca acasă.
— Bună idee. Fă-ți timp să lichidezi totul înainte de nuntă. Bănuiesc că mai este încă de actualitate.
— La sfârșitul lunii viitoare.
Domnul Reynolds zâmbi și întrebă:
— Ce mai face domnișoara Colfax?
Corey Reynolds îi fusese prezentat lui Jennifer Colfax la un dineu la Boston, unde era sediul central al Grupului Reynolds. Stațiunea Coral Reef era pe atunci doar un proiect arhitectural.
Pe Scout îl bucura faptul că el amintise numele logodnicii sale. Întotdeauna putuse conta pe Jennifer ca ea să producă o impresie bună.
— Din scrisori reiese că e bine, răspunse el.
— E tot așa de frumoasă?
Scout zâmbi larg.
— Foarte.
Bătrânul chicoti:
— Ai mare încredere în ea, de o lași singură atâta timp!
— Înainte de a pleca, am căzut la o învoială. Nu mă puteam aștepta să stea singură acasă în fiecare seară, cât timp eu sunt plecat. E liberă să se întâlnească cu cine vrea, atâta vreme cât totul rămâne platonic!
— Nu numai că ai încredere, dar mai ești și generos. De altfel, cred că abia așteaptă să-și revadă logodnicul acasă, în Statele Unite.
Scout ridică din umeri.
— A stat în Europa mai multe săptămâni, în timpul verii. S-a ocupat de magazinul de antichități al mătușii ei.
— Da? întrebă Reynolds politicos. Dar ce face acolo?
— Se află în treabă, asta e! Jennifer se tot face că se ocupă ba de antichități, ba de muzică, ba de modă.
— Și soției mele îi place să se afle în treabă. Când nu face cumpărături, adăugă Corey Reynolds, într-un hohot de râs.
Și, sorbind din paharul cu punci, întrebă:
— Sunt adorabile, nu-i așa?
Scout urmări privirea domnului Reynolds. El se uita la una dintre fetele de pe insulă, angajate pentru a servi sandviciuri în timpul serii. Era îmbrăcată într-un sarong scurt cu model floral, care îi înfășura cu eleganță trupul mlădios. Ca majoritatea femeilor de pe insulă, era măruntă și foarte drăguță, avea părul negru, lucios, ochii întunecați și ademenitori și un zâmbet gata fabricat.
— Chiar dacă sunt logodit, spuse Scout, nu pot să nu observ că minunata populație feminină este una dintre bogățiile naturale din Parrish Island.
Reynolds își întoarse privirea către Scout.
— Ce-ai de gând să faci aici, pe insulă, în timpul care ți-a mai rămas?
— Să uit de toate. Să scap de termene, de muncitori care de-abia se mișcă, de telefon. Să mă duc la pescuit. Poate să și vânez puțin. Să fac surfing. Să zac pe plajă și să nu fac absolut nimic.
Se aplecă puțin și adăugă:
— Dacă mă prinde o băștinașă frumoasă cu sânii goi, nu veni prea repede să mă cauți.
Corey Reynolds chicoti din nou și-i trase una pe spate.
— Mare păcătos mai ești. Îmi place că ai simt umorului.
Și-au strâns mâinile, iar Corey Reynolds l-a lăudat din nou pe Scout pentru reușita sa.
— Ne vedem la Boston. Vreau să discut cu tine niște proiecte de viitor. Promite-mi că vom lua masa în curând, împreună cu adorabila Jennifer.
— Ne-ar face mare plăcere, domnule. Mulțumesc.
În momentul în care bătrânul se îndepărtă, Scout simți că se înăbușă de bucurie. El nu voia să facă parte din Grupul Reynolds. Sistemul de corporație nu se potrivea personalității lui. Găsea că astfel i se limitează puterea de creație. Dar, în mod cert, dorea un alt contract cu Grupul și părea că exact la asta se gândea și Corey Reynolds.
Proiectul stațiunii Coral Reef fusese pentru Scout prima lui mare lovitură. Și-a dat seama că trebuia să profite de acest succes, atâta timp cât se afla încă în atenția factorilor de decizie.
După discuția avută cu Corey Reynolds, simți și mai tare nevoia să sărbătorească ceva. Luând un alt pahar de punci de pe tava de argint a unei chelnerițe, trecu pe sub o arcadă, înspre terasa de alături.
Zidurile exterioare ale stațiunii erau împodobite cu vrejuri de Bougainvillea, pline de mănunchiuri de flori fremătătoare. Nu se făcuse niciun fel de economie pentru a decora hotelul în interior și pe dinafară. Vaze orientale imense, neprețuite, purtau ferigi luxuriante și palmieri ornamentali. Lumini, asemeni unor licurici uriași, pâlpâiau, încrustate în zid, puse strategic de-a lungul aleilor șerpuitoare din grădini.
Trepte largi și joase coborau de pe terasa principală către un alt nivel. Una din alei o lua la stânga, către piscina cu trei nivele, cu cascadele ei artificiale și artezienele sale frumos decorate. O altă alee ducea jos, spre plajă, unde nisipul părea o panglică gălbuie între pajiștea îngrijită și valurile ce se spărgeau liniștite.
Chefliii ce căutau un loc mai izolat părăsiseră sala de bal. Un grup de asiatici discutau afaceri la un pahar, în jurul unei mese, pe terasa de mai jos.
Uitând de toate și de toți, în afară de ei înșiși, doi tineri se sărutau lângă unul din palmierii de pe pajiște. Un alt cuplu se plimba mână în mână prin valuri, purtând încă hainele de seară și legănându-și pantofii în mâini.
În mijlocul peisajului, luminat de lună, apăru o siluetă solitară. Ca hipnotizat, Scout coborî treptele spre ea. Lumina lunii cădea pe rochia ei albă, făcând-o să strălucească în întuneric ca lumina unui far. Ea stătea nemișcată, cu fața spre ocean, cu privirile pierdute peste apă, de parcă ar fi comunicat cu ea printr-un limbaj tăcut și sacru.
Grozavă rochie, se gândi Scout, când ajunse mai aproape. Jennifer n-ar fi purtat așa ceva. Puține femei din Noua Anglie ar fi făcut-o, de altfel. Rochia era uluitor de simplă, dar izbitor de sexy. Era adânc despicată pe coapsă. Veșmântul colant lăsa un umăr complet gol. Adierea parfumată i-l lipea ușor de trup, scoțându-i în evidență sânii și V-ul dintre coapse.
El simți o urmă de vinovăție, gândindu-se la Jennifer. Dar ea se afla în cealaltă parte a lumii Această insulă i se părea atât de departe de Jennifer și de Boston, de parcă s-ar fi aflat pe o altă planetă. Regulile de comportament care se aplicau acolo erau aici la fel de inutile ca și o jachetă de lână.
Muncise luni de zile, fără oprire. Merita o noapte de plăcere, nu-i așa? Trăise într-unul din locurile cele mai exotice de pe pământ și nu avusese nici cea mai mică șansă să-i guste plăcerile.
Tentativele de a se justifica i se adunau în minte, dar ar fi reacționat chiar și fără ele. Luni de abstinență sexuală, licoarea tare pe care o băuse, peisajul tropical, femeia frumoasă, formau o combinație afrodisiacă teribil de puternică, în fața căreia nu putea să reziste.
Auzindu-i pașii, ea întoarse capul și îl străpunse din nou cu privirea ei albastră care îți tăia răsuflarea. Părul ei, mai negru decât noaptea, era strâns într-un coc la ceafă și împodobit cu două flori de ibiscus. Singurele bijuterii pe care le purta erau doi cercei cu câte o perlă de mărimea unei pietricele.
Oricât de perfecți apăreau, suprafața lor nu se putea compara cu pielea femeii. Netedă și incredibil de perfectă.
De altfel, așa era peste tot. La gât, la piept, la curba unui sân, la picioare. Nu purta ciorapi în sandalele cu tocuri înalte. Avea picioare frumoase. Și mâinile, de asemenea. Într-una din ele, ținea o poșetă mică, de seară, din satin.
Atâta frumusețe, atâta distincție, atâta perfecțiune. Trupul lui Scout zvâcnea de dorință.
Ea stătea lângă o statuie care reprezenta un zeu păgân ce afișa o mimică șugubeață și avea un falus enorm. Scout își aduse aminte de ziua când puseseră acolo statuia. Fusese punctul de atracție al șantierului. Se făcuseră o groază de glume pe seama ei, care mai de care mai deochiate.
Ar fi putut să jure acum că rânjetul insolent al statuii îl viza chiar pe el. Era ca și cum micul drăcușor i-ar fi cunoscut starea fizică și s-ar fi bucurat cu malițiozitate. Salută din cap idolul și începu să-i vorbească femeii.
— E un prieten al dumitale?
Spera ca totul să meargă bine, dar se aștepta și la posibilitatea ca ea să-l respingă. Îi crescu inima când buzele ei lucioase și vopsite se deschiseră într-un zâmbet care descoperi niște dinți tot atât de fără cusur ca tot restul.
— El este prieten cu toată lumea. Este zeul erotismului.
A, merge bine. Limba nu avea să fie un impediment, căci vorbea engleza. O engleză cu accent, dar frumoasă tocmai prin aceasta. În șoapta valurilor, vocea ei era joasă și răgușită. Scout zâmbi cu tâlc.
— Bănuiam eu. Cum îl cheamă?
Ea îi spuse. El se încruntă.
— Numele ăsta are cel puțin douăsprezece silabe și toate literele sunt vocale.
De când venise aici, reușise să rețină câteva cuvinte din dialectul localnicilor, dar toate erau legate de domeniul construcțiilor. „Înapoi la lucru”, cam asta era expresia pe care ar fi putut el să i-o spună femeii.
Dar chiar dacă ar fi știut cuvintele corecte, nu ar fi putut să exprime exact ce avea în minte: Cât privește starea mea de excitație, n-am nevoie să-mi dea lecții omulețul ăsta. Sunt tare ca stânca: și, păpușo, tu ești de vină! Mergem la tine sau la mine? Aceste cuvinte nu păreau însă potrivite pentru a începe o conversație.
— Numele meu este Scout Ritland.
El îi întinse mâna.
Ea, la rândul ei, îi dădu mâna. Era rece, mică și moale.
— Chantal Du Pont.
Retrăgându-și mâna, adăugă:
— Mi-a făcut plăcere să vă cunosc, domnule Ritland, zise ea și se întoarse să plece.
Lui Scout îi trebuiră câteva secunde ca să iasă de sub vraja zâmbetului ei amețitor și a senzației provocate de prezența mâinii ei în mâna lui. Când își reveni, se trezi că pășește pe lângă ea, pe una din aleile acoperite cu pietriș, care ducea spre interiorul stațiunii.
— Lucrați la hotel? întrebă el, încercând să prelungească scurta lor discuție.
Ea îi aruncă o privire amuzată.
— Oarecum, domnule Ritland.
— Atunci, ce căutați la petrecere?
— Am fost invitată.
Fu obligat s-o prindă de braț ca s-o rețină. Ajunseseră față în față. Printre vârfurile copacilor, luna arunca umbre ciudate pe fața ei.
— N-am vrut să fiu grosolan, explică el. Bineînțeles că ai fost invitată, numai că eu nu te-am mai văzut pe aici și mă întrebam ce…
— Nu m-am supărat, spuse ea domol.
El o fixă cu privirea, captivat de figura ei minunată, de ochii ei, de gura ei. Degetele lui o strângeau încă de partea de sus a brațului. Nu mai simțise niciodată o asemenea piele catifelată.
Ea își coborî privirea și îi atrase astfel atenția că mâna lui o atingea încă.
Din păcate, fu nevoit să-i dea drumul. Abia când mâna îi reveni de-a lungul trupului, el își dădu seama că mai avea încă paharul de punci în mâna cealaltă.
— Vrei să bei ceva? întrebă el, simțindu-se un pic ridicol.
— Nu, mulțumesc.
— Poate că ai dreptate. E teribil de tare.
De abia zâmbindu-i, ea luă paharul și-l duse la buze. Privind peste marginea paharului, îl goli de tot, apoi se linse pe buze, adunând fiecare strop. Îi înapoie paharul gol și părăsi aleea, intrând în junglă.
Scout, înnebunit, se uită lung după ea. Atâta băutură înghițită dintr-odată ar fi dat gata pe mulți bărbați. O sorbise de parcă ar fi fost laptele mamei și se mai ținea încă pe picioare. Mai mult decât atât, mergea pe cărarea din jungla întunecată cu abilitatea unui animal nocturn de pradă. În urma ei, frunzele abia foșneau. El nici nu apucase să se gândească bine la toate astea, că ea și dispăru printr-o perdea de viță.
El își aruncă paharul pe alee și se luă după ea tăindu-și drum prin frunzișul des și uitând complet de smoking-ul lui elegant. O insectă îi trecu bâzâind pe la ureche, ca un proiectil. O plesni fără să-i dea nici cea mai mică atente.
— Chantal!
— Oui?
El se întoarse brusc. Ea se afla acolo, în picioare, ca și cum ar fi ieșit dintr-unul din copaci. Simțindu-se caraghios, el își lărgi stângaci nodul de la cravată.
— Ce ești tu, nimfă sau ce altceva?
Ea râse într-un hohot tulburător.
— Sunt o ființă omenească, din carne și oase, exact ca și tine.
El își pierdu nasturele de la gulerul cămășii, iar apoi degetele îi încremeniră neputincioase. Era din nou cucerit de farmecul ei unic. Începu să o măsoare din vârful capului cu părul lins, coborî apoi spre față, de-a lungul gâtului ei grațios, printre sânii plini și apoi în jos, pătrunzându-i parcă trupul ademenitor.
— Ființă omenească, da. Din carne și oase, desigur.
El înaintă cât să stea chiar față în față cu ea.
— Exact ca mine, zici? Nu, în niciun caz. Tu nu. Semeni cu absolut nimeni.
El o mai atinse o dată, pentru a se convinge din nou că există într-adevăr. Întâi îi atinse linia sânilor, acele dulci proeminențe ce răsăreau deasupra marginii de sus a rochiei, aproape la fel de sus ca și scobitura umărului Era tot atât de plăcut să o atingi ca și să o privești. El își plimbă ușor degetul arătător pe sânul ei.
Apoi, cu vârful degetelor, o mângâie de-a lungul gâtului, urmându-i linia, până întâlni maxilarul minunat cizelat. Când mâna lui îi prinse ceafa, ea se relaxă și își lăsă capul ușor pe spate, oferindu-și buzele spre a primi o moale mângâiere.
Din răsuflarea ei, parfumul alcoolului răzbătea dulce. El simțea cum i se întuneca mintea, cum îi sporește dorința și înflăcărarea pasiunii. Îi atinse ușor buzele cu limba, îi murmură numele, un nume tot atât de încântător ca și ea.
În schimb, ea își strecură mâna pe sub haina lui și și-o odihni pe pieptul lui puternic. Buzele lui se deschiseră împreunându-se cu ale ei, apoi o sărută apăsat, în timp ce, cu celălalt braț, îi înlănțuia mijlocul.
Era unduitoare ca nisipul umed, mulându-și linia trupului după a lui. Scout îi simți împunsătura fermă a sânilor, minunata moliciune a feminității ei, suplețea coapselor. Dorința explodă în el. Își mută o mână pe sânul ei și o mângâie prin rochie. Simți prin haină cum i se întărea sfârcul, sub mișcarea circulară a degetului lui mare.
Limba lui înfometată îi pătrunse în gură. Îi încerca gustul iar și iar, retrăgându-și limba pentru a mai savura delicatețea buzelor, și din nou cufundându-se în tainica ascunzătoare a gurii ei.
Inima bătea să-i sară din piept.
Sexul lui dur tresărea la fiecare bătaie de inimă. Și-l ascunse între picioarele ei. Maria lui îi cuprinse fesele și o făcu să se frece de el, întrebându-se în același timp ce gândea ea oare despre reacția lui masculină firească și nutrind speranța că îi va răspunde favorabil.
Gemu de mulțumire când îi simți mâna strecurându-se între trupurile lor la nivelul taliei, căutându-i, fără îndoială, fermoarul.
Tocmai de aceea fu surprins să simtă ceva tare și rece împungându-l în plex.
Până să-și dea seama ce se întâmplase, ea se și strecură din brațele lui și se îndepărtă cât să nu o poată prinde.
— Dar ce dracu’ se…
Întrebarea îi încremeni pe buze, când își coborî privirea și văzu pistolul cu țeava îndreptată spre nasturele de pe burtă.
Scout o întrebă uimit:
— Ce dracu’ ai de gând?
— Am un pistol ațintit asupra dumitale, domnule Ritland, spuse ea calm, în engleza ei cu accent. Iar dacă nu faci tot ce-ți spun, sunt gata să te omor.
Chiar dacă fața ei părea extrem de serioasă, lui Scout îi venea greu să-și creadă ochilor. Ar fi putut să o descrie în fel și chip, dar adjectivul „amenințătoare” nu i se potrivea deloc.
— Să mă împuști? De ce? râse el în hohote. Pentru că te-am sărutat?
— Pentru ideea greșită că am dorit să fiu sărutată și pipăită ca ultima târfă.
El își puse mâinile în șolduri.
— Dar ce puteam să cred, când tu m-ai ademenit până aici?
— Nu te-am ademenit!
— Nu m-ai ademenit, pe dracu’, spuse el mânios.
— Tu m-ai urmărit. Eu nu te-am încurajat.
Toată povestea asta nu-l mai amuza deloc.
— Hai, prințeso, nu-mi spune mie cât de cinstită ești. Tu ai vrut să te urmez. Mă chemai chiar prin felul tău de a mă respinge. Ți-a plăcut să mă săruți și tot restul… spuse el, coborând ochii spre sânii ei și spre sfârcurile lor pronunțate. Nu prea poți să-mi dovedești contrariul, când eu văd bine cu totul altceva.
Ochii ei devenită periculos de strălucitori și trupul i se încordă din cale-afară.
— Aici nu e vorba de sărutările tale.
— Atunci, de ce?
— Ai să afli curând. Întoarce-te și dă-i drumul!
El râse scurt și scruta cu privirea zidul de verdeață care-i împrejmuia.
— Las-o baltă, suntem chiar în junglă.
— Dă-i drumul, domnule Ritland.
— La dracu’.
— Trebuie oare să-ți amintesc că am un pistol în mână și că ar fi mai bine să mă asculți?
Ochii lui deveniră mici, iar buzele se strânseră într-un zâmbet prefăcut:
— Vai, mor de frică, șopti el zeflemitor. O femeie care arată ca o zână și sărută ca o târfă de lux este într-adevăr periculoasă. Dar arma ei preferată nu este pistolul.
Jignită, ea urlă:
— Cum îndrăznești?
El se repezi la pistol. Încercă să i-l smulgă.
În momentul în care arma i se descarcă în mână, Chantal țipă scurt, surprinsă. Rămaseră amândoi împietriți, holbându-se nelămuriți unul la altul. Apoi, Scout se dădu cu un pas înapoi și-și privi coapsa.
Sângele țâșnea deja.
— M-ai împușcat! spuse el, nevenindu-i să-și creadă ochilor.
Și apoi furios:
— M-ai împușcat de-adevăratelea!
De data asta simți o durere care îi zdrobea ceafa. Se prăbuși pe covorul moale al junglei. Deasupra, printre copaci, zări fulgere colorate, mișcându-se ca un caleidoscop electric.
În cele din urmă, durerea îl pătrunse. Lumina parcă exploda în jurul lui. Mai privi o dată cu ochii mari la rană, apoi la femeie, apoi scoase un răget de fiară turbată și se repezi spre ea.
Apoi, întunericul îl învălui și nu mai văzu nimic.

Chantal era îngrozită de toată această întorsătură.
— Mon Dieu! De ce l-ai lovit, André?
Omul care se furișase în spatele lui Scout îngenunchease acum lângă el.
— Mi-a fost teamă să nu-ți facă vreun rău!
— Eram stăpână pe situație. Cât de rău e rănit?
— L-am lovit doar atât cât să leșine.
Chantal observă o umbră de îndoială în ochii omului și schimbă tonul.
— Știu că ai făcut asta pentru că erai îngrijorat pentru mine. Mulțumesc. Dar acum, trebuie să vedem ce putem face.
Îngenunche și ea și se aplecă peste trupul inconștient al inginerului. Îi cotrobăi prin buzunarele cele mai accesibile, până scoase la iveală o batistă, pe care o folosi drept garou ca să-i strângă coapsa deasupra rănii. Sângele lui îi păta rochia în față.
— Sângerează rău de tot.
— Jeep-ul nu este departe. O să-l duc eu.
Chiar dacă nu era foarte înalt, nici pe departe cât Ritland, tânărul insular era foarte agil și vânos. Cu puțin efort, îl ridică pe un umăr și, cu ajutorul lui Chantal, se sculă în picioare.
— Nu pare atât de greu pe cât este.
— E foarte musculos.
Remarca ei îl făcu pe André să o privească cu curiozitate. Ea își întoarse fața. Știa prea bine cât de musculos era Scout, deoarece îi mângâiase mușchii prin cămașa de la smoking, îi simțise forța coapselor și puterea îmbrățișării.
Înainte de a porni prin junglă, ea îi examină ceafa, unde apăruse deja o umflătură cât un ou de gâscă. El gemu, când ea își trecu degetele prin părul lui des, de culoarea castanei..
— Trebuie să ne grăbim, André, spuse ea, scoțându-și sandalele cu tocuri înalte.
— Oui.
Se strecurară fără zgomot prin junglă, chiar dacă nimeni din stațiune nu putea să-i audă, din cauza orchestrei care cânta un nou exuberant „Yankee Doodle Dandy”. Artificiile mai explodau încă peste lagună, aceleași artificii care acoperiseră perfect zgomotul împușcăturii.
— O să stau cu el în spate.
Ajunși la mașină, Chantal își făcu loc pe bancheta din spate. André așeză capul inert al lui Scout lângă ea. Ea îi puse capul în poală. Picioarele îi rămaseră îndoite în spațiul strâmt dintre scaune. André se așeză la volan și porni motorul.
Scout rămase inconștient, chiar dacă, din când în când, gemea de durere, ori de câte ori jeep-ul trecea printr-o groapă. Chantal îi privea lung fața, nedându-și seama cât de palid era.
Barba lui nerasă părea neobișnuit de neagră din cauza palorii feței.
Răpirea fusese planificată. Dar nu și împușcarea. Orgoliul masculin, mai întâi al lui Scout și apoi al lui André, dăduseră naștere unei violențe inutile, pe care o găsea respingătoare și înfricoșătoare.
Împușcase un om! Putea să moară, dacă pierdea așa mult sânge. Și ce va fi dacă nu va putea să extragă glontele fără să atingă vreun nerv și îl lăsa astfel schilod? Dar dacă nu putea să i-l scoată deloc?
Cu fiecare milă parcursă, aceste întrebări i se păreau și mai cumplite. André conducea cu mare grijă pentru pasagerul lor rănit, dar și cu viteza necesară.
În plină zi, ar fi fost o adevărată provocare să traverseze insula în acest fel. În întuneric, drumurile păreau limbi de coșmar, care se subțiau în drumeaguri șerpuind prin munții împăduriți cu stânci ai căror pereți drepți cădeau abrupt în ocean.
La un moment dat, André fu nevoit să frâneze brusc, pentru a nu lovi o capră care trecea drumul. Scout gemu și mormăi o înjurătură. Într-un gest protector, Chantal îi strânse capul la pieptul ei.
Pantalonii lui deveniseră scorțoși de atâta sânge. Fără măcar să se gândească, ea își scoase rochia, o împături și o puse pe rana însângerată. Abia când Scout își întoarse fața spre ea, își dădu seama că avea sânii goi. Fața lui nerasă se cuibărea între sânii ei. Ea îi simți asprimea bărbii pe piele și buzele atingându-i sfârcurile.
Alarmată de senzațiile care i se nășteau în trup, ea scoase floarea de ibiscus din păr și îl lăsă să cadă liber. Șuvițele drepte, negre și grele, o acoperiră de la sâni până la talie, la fel de bine ca o bluză subțire.
Când, a în sfârșit, ajunseră la pod, André opri mașina. Îl scoaseră afară pe Scout. André îi ținea capul și umerii, în timp ce ea îi ținea picioarele, începuseră să traverseze podul suspendat, care se balansa ușor.
Chiar dacă era miezul nopții, localnicii, alertați dintr-un fel de instinct, începuseră să roiască din colibele lor. La capătul podului, apărură focuri. Chantal începu să strige după ajutor. Când ajunseră de partea cealaltă a prăpastiei adânci, cei trei fură înconjurați de localnici curioși și vorbăreți. Ea îl chemă pe unul din oameni să-i ridice picioarele lui Scout.
— Duceți-l iute, spuse ea rapid în franceză, apoi fugi înainte pentru a le arăta drumul spre casa plasată oarecum în afara satului.
Traversară veranda largă, dădu ușa de perete și luă prima lampă pe care o găsi.
În timp ce o aprindea, Ritland fu introdus pe ușa din față.
— Duceți-l în spate, repede!
Rănitul fu așezat pe o masă lungă într-o cameră nemobilată din acea parte a casei care era de multe ori folosită în caz de urgențe medicale.
Chantal întoarse capul pacientului ei și îi examină umflătura de la baza craniului. Era dură, dar nu mai crescuse.
— Dacă reușesc să scot glontele fără nicio complicație, are să-și revină, fără probleme, gândea ea cu glas tare, apăsându-și buza de jos cu dinții. Și dacă între timp nu pierde prea mult sânge. Dacă artera femurală… Taie-i hainele, cât timp mă dezinfectez eu!
Își dezinfectă mâinile și antebrațele cu o soluție antiseptică, așa cum îl văzuse făcând pe tatăl ei.
Cum venise numai în bikini, îmbrăcă în grabă o bluză albă, curată. De altfel, niciunul din localnici nu băgă de seamă acest lucru.
Când se întoarse, omul pe care îl rănise zăcea întins gol pe masă. Rana sângerândă de la coapsă arăta urât. Trebuia îngrijită cât mai repede.
Tatăl ei nu era acolo, așa că trebuia să-și asume riscul acestei operații, chiar dacă chirurgia nu era domeniul ei.
Se liniști puțin când o văzu apărând pe una din localnice, care, de multe ori, îl ajutase pe tatăl ei în asemenea cazuri. Ea îl și dezinfecta deja pe Scout de la genunchi spre coapsă.
Chantal fi făcu o injecție cu morfină în venă.
— Trebuie să ne grăbim, spuse ea către asistenta tăcută. André, te rog să stai. S-ar putea să am nevoie de tine ca să-l ții. Nikki, tu ai grijă de lămpi. Vezi să am lumină suficientă tot timpul.
— Oui, mademoiselle.
Își aranjă o tavă cu instrumente sterile și o puse a îndemână, își legă o mască peste gură și le spuse și celorlalți să facă la fel. Apoi, îi acoperi piciorul lui Scout cu prosoape uscate, lăsând descoperit numai câmpul operator.
Ce bine dacă ar fi fost aici tatăl ei, gândi ea, în timp ce lua un scalpel.
Dar el lipsea, iar viața unui om atârna de un fir de păr. Dacă murea, numai ea era de vină. Aceasta era de departe cea mai ambițioasă intervenție chirurgicală pe care o încercase vreodată și era îngrozită că ar fi putut să facă o greșeală care ar fi fatală.
Dar dacă nu ar fi încercat, ar fi murit cu siguranță.
Înainte de a pune bisturiul în rană, ea se rugă Dumnezeului creștin. Apoi, pentru mai multă siguranță, se rugă și zeilor satului, care îi protejează pe localnici și casele lor.
Acum nu trebuia să supere nicio zeitate.

*

Scout fu întins într-un pat îngust, într-un dormitor din casă. Zile în șir, Chantal nu părăsise decât rareori camera. Stătuse lângă pat, urmărindu-i gemetele și șoaptele, uscându-i sudoarea de pe trup, controlând pe sub bandaj o posibilă infecție.
Refuza pe toți cei care se ofereau să stea de veghe în locul ei. Omul întins sub cearceaf îi ocupa tot timpul și toate gândurile. Rugile ei parcă îl ocroteau.
Îi dădu penicilină ca să nu facă infecție. Îi părea rău că nu-i putea administra mai mut de o injecție cu morfină împotriva durerilor. Când efectul ei se apropie de sfârșit, când Scout începu să miște capul și să murmure vorbe incoerente, când pleoapele începură să-i bată și mâinile se mișcară ușor, ea îl tamponă cu alcool făcut de localnici.
Îi așeză capul pe pernă și îl sprijini, pentru a-i duce ceașca la buze. I le umezea cu unt de cacao. Îi turnă licoarea încet pe gât, până ce o termină pe toată. Îi spălă fața și trupul plin de sudoare, cu apă răcoroasă.
În tot acest răstimp, a încercat să nu dea prea mare atenție puterii lui de atracție și să se concentreze asupra condiției lui de pacient. Întinzându-i pe buze untul de cacao, nu putea să nu-și amintească de sărutul lui, cât de abil și delicios fusese… și ce mult avea să o urască pentru modul în care îl înșelase.
În momentul acela, începu să aibă îndoieli în legătură cu acțiunile ei. Ceea ce făcuse era îndrăzneț, riscant și, fără îndoială, ilegal, dar nu avusese de ales. Și când nu ai de ales, faci lucruri disperate.
Stând acolo pe marginea patului și uitându-se la fața lui nerasă, spera din tot sufletul ca, odată situația explicată, Scout să-i poată înțelege disperarea și să-i fie milă de ea.
În seara celei de-a treia zile, își dădu seama că el nu își mișcase piciorul rănit. Se temu să nu-i fi atins vreun nerv în timpul extracției glonțului, care fusese foarte tare prins în mușchi. Ca să verifice îl înțepă cu un ac în degetul mare de la picior. Nu numai că tresări, dar își trase piciorul sus la piept și țipă înainte de a-l întinde.
Chantal se gândi că era timpul să-l lase să se trezească.

*

El privi în tavan pentru câteva momente. De la locul ei, de pe scaunul cu spătar înalt de lângă pat, ea își dădea seama că încerca să știe unde se află.
În cele din urmă, întoarse capul cu un oftat adânc și o privi prin perdeaua împotriva țânțarilor.
Clipi.
— Tu? mârâi el.
— Chantal Du Pont, șopti ea.
El se crispă de durere.
— Nu trebuie să urli!
El își umezi buzele cu limba și gustă pomada cu care îl unsese ea. O mai făcu o dată, numai ca să vadă ce era.
— Unde sunt?
— Nu mai ții minte ce s-a întâmplat?
El scutură din cap, se concentră din nou asupra ei și încercă să se ridice în șezut. Se lăsă din nou pe pernă, gemând.
— Dumnezeule, se enervă el, acoperindu-și ochii cu mâinile. Mi se învârtește capul. Probabil ca am petrecut al naibii de bine azi-noapte.
Nu-și aducea încă aminte. Dar cu timpul, va reuși. Ea aștepta. Dintr-odată, îi văzu trupul încordându-se.
Încet, el își lua mâna de la ochii injectați și o privi din nou. De data aceasta, ochii lui luceau răutăcios. Cu barba ce-i crescuse în cele trei zile, arăta chiar amenințător.
— Nu zac eu aici, gol pușcă și mahmur, pentru că am petrecut o noapte de orgie, nu-i așa?
Ea scutură din cap, dându-și pe spate o perdea lucioasă de păr negru ca abanosul.
El șuieră printre dinți o înjurătură, apoi răsuflă ușor, când localiză punctul dureros. Ea îl urmări cum își caută rana, pipăind prin cearșaf. Când dădu de bandajul strâns de pe coapsă, o fixă iar cu o privire ucigașă.
— Acum știu. Ai tras în mine.
— A fost un accident, se grăbi ea să spună.
— Accident, pe naiba.
— Aveam pistolul ațintit spre tine, dar nu voiam decât să te ameninț. Nici n-am știut că e încărcat.
— Era pistolul tău, doar. L-ai scos din poșetă.
— I-am spus lui André să-mi găsească un pistol. Nu mi-a spus că l-a și încărcat.
Scout duse iar mâna la frunte.
— Cine dracu’ este…
— André. Omul care te-a lovit în cap.
— Ei bine, a făcut o treabă ce cinste, mormăi el.
— Nici asta nu știam că o s-o facă.
— Cred că mi-a spart capul.
— Nu, nu-i adevărat. Mai e și licoarea de vină. 
— Licoarea?
— Ți-am dat-o ca să-ți pierzi cunoștința.
— De ce?
— Pentru că știam că o să ai dureri. Nu prea aveam morfină și e greu de procurat, pentru că eu…
El ridică mâna anevoie, pentru a nu-i mai da alte explicații pe care nu le putea înțelege încă. Închise ochii. Chantal părăsi scaunul, dădu la o parte perdeaua și se aplecă deasupra lui. Îi puse mâna la pe frunte, pentru a-i verifica temperatura. Nu avea febră. Pielea era răcoroasă, chiar dacă puțin transpirată.
Ochii lui se deschiseră din nou.
— Cât de gravă a fost rana?
— Nu prea gravă. Am scos glonțul.
— Tu ai scos glonțul?
— Din fericire, nu a atins artera și nici nu a lovit osul sau nervul.
Ea nu-i spuse de unde știa asta. Simțea cumva că el nu ar fi privit cu ochi buni faptul că îl înțepase cu acul în degetul de la picior.
— Câtva timp, nu-ți vei putea mișca piciorul, dar te voi vindeca în câteva săptămâni.
Luând ceainicul de pe tava așezată pe noptieră, ea vărsă în ceașcă fiertura clocotită.
— Bea asta.
El ezită neîncrezător.
— Dar ce este? Drog? Alcool?
— Fiertură de ierburi și câteva leacuri. Trebuie să bei ca să-ți recapeți forțele. Ai pierdut mult sânge și nu am cum să-ți fac o transfuzie.
Ea îi apăsă cana pe buze, dar el refuză să bea.
— De ce nu m-ai dus la spital?
— Nu puteam face asta! exclamă ea. Aș fi fost nevoită să explic cum s-a petrecut și m-ar fi arestat.
— Ei bine, vezi prințeso, ăsta e riscul când răpești și împuști pe cineva.
— Sunt gata să suport consecințele pentru ceea ce am făcut. Dar nu acum, ci mai târziu, când nu voi mai avea nevoie de tine. Acum te rog bea asta. Ca să te hrănești.
El împinse cana morocănos.
— De ce m-ai răpit?
— Ți-am spus. Am nevoie de tine.
— De ce? Ceva nu e în regulă cu tine?
Ea scutură din cap uimită.
— Nu înțeleg ce vrei să spui.
— Păi, văd că ai avut nevoie să împuști un om ca să ți-l aduci gol în pat.
Ochii ei se întunecară a dezaprobare. Fu tentată să râdă de el și să-i verse conținutul fierbinte al ceștii în brațe. Numai grija pentru condiția lui fizică generală o opri să procedeze astfel.
— Bea asta sau o să trebuiască să te forțez să o faci, zise ea pe aceiași ton imperativ ca atunci când, cu câteva zile în urmă, îi spusese: „dă-i drumul, domnule Ritland”.
Înfruntându-i privirea, el sorbi încet. Apoi scuipă, înjurând de mama focului.
— Ce dracu’ e porcăria asta?
— Nu am putut tăia una din puținele noastre vaci doar pentru tine. E plină de proteine. Bea-o.
— Parcă ai zis că e o fiertură. Dacă nu e de vacă, din ce e?
— Îți va face bine.
— Din ce este, am întrebat.
— Bea-o, repetă ea cu încăpățânare.
— Prea bine, consimți el. O să beau. Dar numai pentru că vreau să adun destulă putere ca să mă dau jos din patul ăsta și să te sugrum.
Netulburată de amenințarea lui, ea îi duse ceașca la buze. Bău tot, cutremurându-se de silă.
— Mai vrei?
— E tot ce pot înghiți pentru moment.
Înainte ca ea să se miște, el o apucă de cămașă și o trase aproape de fața lui furioasă.
— Simt că am să leșin din nou. Dar, mai înainte, spune-mi, de ce mi-ai făcut asta? De ce, pentru numele lui Dumnezeu?
Ea îl privi drept în ochi.
— Ai să-mi construiești un pod, domnule Ritland.
Îi văzu neîncrederea întipărită pe față, în timp ce pleoapele i se băteau încet, căzând grele. Degetele lui, încă agățate de țesătura bluzei ei, se relaxară și, în cele din urmă, scăpară prada. Capul îi căzu înapoi, pe pernă.
Ei bine, acum știa.

Când se trezi din nou, camera era scăldată într-o lumină azurie. Ferestrele nu aveau geamuri, ci numai obloane, care fuseseră deschise. Adia un pic de vânt. El adulmeca mirosul oceanului și chiar îl putea auzi.
Nu-și mai simțea rana arzându-i coapsa, dar îl chinuia o durere surdă și persistentă. Îi era foarte sete. Fiertura pe care o înghițise îi lăsase în gură un gust neplăcut… poate și din cauza licorii, pe care, vrând-nevrând, o dăduse pe gât.
Mai era încă ușor amețit, dar capul nu îi mai vuia ca mai înainte. Să fi fost ieri? Fir-ar să fie, nu știa ce zi este și nici cât timp trecuse de la deschiderea festivă a stațiunii Coral Reef. Unde dracu’ se afla?
Întoarse capul și rămase surprins. De partea cealaltă a plasei împotriva țânțarilor, la capătul patului, stăteau trei femei. Una era tânără, subțire și foarte drăguță. Alta era grăsuță și mai puțin atrăgătoare. Ultima avea o figură extrem de neobișnuită. Purtau toate saronguri scurte, înfășurate pe șolduri, dar în sus erau goale. Era o priveliște cu totul deconcertantă.
Când își dădură seama că se trezise și se uita la ele, începură să chicotească și să vorbească precipitat între ele în franceză.
Conștient de situația în care se afla, el trase cearceaful și își acoperi torsul gol.
— Unde e, cum o cheamă, prințesa? Prințesa! Chantal? întrebă el răgușit.
Această simplă și aparent inocentă întrebare le făcu pe femei să chicotească. Scout își dădu seama că vorbeau despre el. Continuară să-i arunce priviri pe furiș și să izbucnească în râs, ceea ce numai bine nu-i făcea lui Scout la durerea lui de cap.
— Pot să beau ceva, vă rog?
— Desigur.
Exact când își întoarse capul spre ușă, intră răpitoarea lui, aducând o tavă cu o cană cu apă și un pahar.
— Mi-am închipuit că o să-ți fie sete.
Le spuse „Merçi” femeilor și continuă să le vorbească în franceză.
— Ce vor?
— Au insistat să mă odihnesc puțin, spuse dând plasa în lături. Așa că te-au supravegheat în timp ce eu am făcut o baie și am moțăit puțin. Le-am mulțumit că au avut atâta grijă de tine.
El se gândi că baia înmiresmată pe care o făcuse dăduse trupului ei parfumul de flori care pătrunsese în încăpere odată cu ea. Capul ei fin cu părul mătăsos și negru, cum nu mai mângâiase el vreodată, era încă jilav.
Una din localnice începu să vorbească cu însuflețire. Celelalte două își acoperiră gurile încercând fără succes să-și ascundă chicotelile.
— Acum ce mai vor? o întrebă Scout pe Chantal, care se învârtea pe lângă pat, netezind cearceaful și vârându-l sub saltea.
Ea îi ocoli privirea.
— Spuneau că ai transpirat și te-au tamponat ele în locul meu.
— Merçi, le spuse el femeilor, care nu mai puteau de râs. Oare ce e așa de amuzant? Nu am pronunțat corect?
— Ba da, răspunse Chantal, fără să îl privească.
În colțul buzelor, îi înflorea parcă un zâmbet.
Bolboroselile lor șoptite îl iritau pe Scout, mai ales că acum știa că el era subiectul.
— Acum despre ce mai vorbesc?
— Despre tine.
— Asta știu și eu. Dar ce spun?
O prinse pe Chantal de mână.
— E ceva în neregulă cu piciorul meu? Nu cumva mi l-ai tăiat cât eram eu leșinat?
Ridică cearceaful ca să verifice că nu-i lipsea nimic.
Vădit încurcată, ea își eliberă mâna dintr-a lui și îi puse termometrul sub limbă.
— Dacă vrei să știi, sunt fascinate de părul tău.
— Părul meu? mormăi el pe lângă termometru, ducându-și mâna la cap.
— Părul de pe corp.
Scout mai să înghită termometrul înainte de a-l scuipa dintre buze și, cu un gest reflex, își trase cearceaful.
— Dar de ce?
— Bărbații de pe insulă nu au păr pe piept. Or, dumneata - ea se opri și înghiți - ai din belșug, domnule Ritland.
Lui Scout, ea i se păru prea rușinoasă pentru un doctor. Pe de altă parte, se gândi el, dacă era obișnuită să îngrijească numai bărbații de pe insulă, putea chiar să o amuze părul lui de pe piept.
— Mai ai nevoie de ele? întrebă el, arătând spre femeile acelea cu sânii goi. Nu vă ajunge cât m-ați bârfit?
Chantal le mulțumi și le conduse spre ușă. Lipăind ușor pe podeaua dreaptă din lemn masiv, ele continuară să șușotească vesele.
— Isuse Cristoase, asta e curată nebunie. Acum, ce mai au de zis?
— Nu vorbești franceza?

Gata să pufnească și ea în râs, le făcu femeilor semn să tacă. Apoi i se adresă lui Scout:
— Spun că sunt foarte norocoasă că am prilejul să te îngrijesc.
— De ce?
— Pentru că… ești oaspetele de vază al satului.
— Aiurea.
El cunoștea îndeajuns natura umană ca să-și dea seama când era mințit. Putea citi asta pe fața ei de păpușă cu ochi albaștri. Nu i se spusese întreg adevărul.
Deodată, prinse din zbor un cuvânt familiar. Sărind în sus, arătă spre femeia care vorbea și exclamă:
— Știu! Știu acest cuvânt! Este… este…
Plesni din degete și își scotoci memoria cam încâlcită în ultimele zile de leșin.
— E statuia. Tipul cu rânjet șmecher și acel uriaș… își aținti ochii spre Chantal.
Ea se răsuci de îndată și ieși din cameră, împreună cu femeile. Rămase afară câteva momente. Când se întoarse, veni lângă noptieră și umplu paharul cu apă. Părea senină și netulburată, dar obrajii mai păstrau încă o urmă de roșeață.
— Vrei niște apă, domnule Ritland?
El îi luă paharul din mână și bău, uitându-se la ea admirativ. Femeia asta era tot timpul stăpână pe sine.
Dar oare era ea, rușinoasă cu adevărat? Trebuia să verifice, să afle. Primul pas, pentru a putea învinge un dușman, este să-i cunoști punctele tari și slăbiciunile.
Dându-i înapoi paharul, el îi atinse vârful degetelor și întrebă moale.
— Cine mă ștergea cu buretele înainte de sosirea femeilor?
— Eu, domnule Ritland.
Privirea ei rămase imperturbabilă.
— Ah, da?
— Mai vrei apă?
— Nu, mulțumesc. Acum nu, dar lasă cana.
Puse paharul la loc pe tavă și, cum soarele apusese deja, aprinse lampa.
— Ai face mai bine să ne scutești pe amândoi de situația asta penibilă a unei încercări de seducere, domnule Ritland. Nu ține. Am făcut atâtea eforturi ca să te aduc aici. Până nu termini treaba, n-am să-ți dau drumul, doar de dragul unei povești de iubire.
Felul ei rece, calm și lucid de a fi îl irită tot atât de mult ca și ceea ce spusese. Aruncă în lături cearceaful și-și dădu picioarele jos din pat. Durerea care-i porni din coapsă și de acolo, în fiece colț al trupului, îi făcu greață. Scrâșnind din dinți, încercă să-și stăpânească amețeala. Era slăbit ca o mâță prăpădită și trebui să se țină de marginea saltelei ca să rămână în capul oaselor.
— Ies eu de aici, șuieră el printre dinții încleștați de furie.
— Șansele dumitale sunt extrem de reduse, din moment ce, câteva zile, nici măcar nu vei putea merge.
Simți chiar o umbră de compasiune în vocea ei melodioasă.
— Nu-ți amintești drumul până aici, dar trebuie să știi că stațiunea Coral Reef este în cealaltă a insulei. De aici până acolo, locurile sunt muntoase, sălbatice și nepopulate. Nu există decât un singur jeep în sat. E al tatălui meu și a fost bine ascuns de tine. Niciun localnic nu poate fi mituit ca să-ți spună unde este. Te rog să nu încerci, chiar s-ar supăra. Iar pe jos, într-un picior, n-ai avea nicio șansă să ajungi în așa-zisa dumitale civilizație.
— Mai vedem noi, prințesă.
Ea aproape că zâmbi.
— Cum vrei. Ți-e foame?
— Mor de foame!
— Bine. Ai să mănânci.
Îl lăsă cu privirea ațintită spre ușă. El își blestema afurisita de durere, ca și slăbiciunea, vinovăția lui, care îl adusese de fapt aici.
Trebuia să-și fi dat seama de la început că era mult prea bună ca să fie sinceră. Ce tâmpit fusese! Dacă nu ar fi fost atât de amețit de băutura autohtonă, ar fi putut proceda mai atent. Dar el, ca un prost, s-a lăsat atras cu totul în afacerea asta, iar acum era vârât până peste gât în ea.
Rămase totuși așezat pe marginea patului, chiar dacă asta însemna un mare efort și o forță pe care nu o avea. Într-un fel, poziția asta îl făcea să se simtă mai puțin neajutorat. Întins pe spate, era chiar la discreția ei.
Ea se întoarse, ducând o altă tavă. Era același ceainic, pe care îl recunoscu, și un pahar cu o substanță lăptoasă.
— Nu mai beau porcăria asta, spuse el încăpățânat, sperând ca măcar vocea lui să fie mai sigură pe sine.
— Atunci, va trebui să te hrănesc cu forța.
O privi cum toarnă în cană fiertura clocotită.
— E chiar supă de carne de cal?
— E considerată o delicatesă în multe locuri din lume.
— Precum carnea de câine. N-am de gând să mănânc nici așa ceva.
— Calul acesta a fost omorât pentru tine. Ai putea cel puțin să-ți arăți recunoștința.
— De ce nu ați tăiat o vacă, ci un cal?
— De fapt, biata ființă - spuse ea încruntându-se ușor - a fost găsită moartă în șanțul de lângă drum. Carnea nu începuse încă să se strice.
— Las-o baltă, Florence Nightingale.
El dădu la o parte cana.
Ea îi adresă un zâmbet cuceritor.
— Vrei să capeți destulă putere ca să mă strângi de gât, nu-i așa? Sau te-ai răzgândit?
El îi smulse cana din mână și, în grabă, se stropi cu zeama opărită pe piept.
— Fir-ar să fie.
Chantal se grăbi să ia un șervet de in de pe tavă și șterse picăturile prinse în părul de pe pieptul lui. Aplecându-se în față, câteva șuvițe din păr îi alunecară de pe umăr și îi mângâiară torsul abia acoperit cu un colț de cearceaf. El simți cum apetitul sexual îi reînvie. Părul ei, ca niște panglici negre de satin, îi mângâia abdomenul și coapsele. Chiar dacă era nebună de legat sau periculoasă, el tot avea poftă să o mângâie pe păr, pe piele, și să o umple de sărutări. Prinse între degete o șuviță de păr și o dădu la o parte de pe pieptul lui. Mâna ei era la câțiva centimetri deasupra.
Ochii lor se întâlniră. Fețele lor erau foarte aproape una de alta. El îi putea simți pe față răsuflarea precipitată ce răzbătea printre buzele umede, întredeschise. Dumnezeule, dorea din nou gura aceea.
— Sunt uscat acum, zise el încordat.
Ea strânse șervetul și îl aruncă înapoi pe tavă.
El se grăbi să termine supa aia nesuferită și o dădu peste cap, cu un dezgust total.
— Când o să mănânc și ceva solid? Sau ai de gând să mă ții nemâncat și slăbit, hrănindu-mă numai cu supă de cal, atât cât să mă ții în viață?
— Nu. Vreau să te văd în formă cât mai curând posibil.
— Ca să pot… despre ce era vorba? Să-ți construiesc un pod?
— Da, spuse ea cu seriozitate.
— Ai stat prea mult în soarele tropical, prințesă, râse el. N-o să construiesc nimic altceva decât o cușcă ermetică pentru tine. Încă de la sfârșitul celui de-al doilea război mondial, Parrish Island a devenit teritoriu al Statelor Unite, știi asta. Așa păgân și primitiv cum este, spuse el privind lampa cu gaz. Iar legile trebuie respectate. Te vor trimite la închisoare, de îndată ce vor putea.
— S-ar putea. Dar, mai întâi, îmi vei construi un Pod.
— Ce pod? Și asta ce naiba mai este? se înfurie el, când ea încercă să-l mai păcălească cu un pahar.
— Lapte de nucă de cocos. O să-ți placă.
Bău. După supă, îi păru tot atât de minunat ca o gură de lapte adevărat.
— Iată, am băut. Acum, răspunde-mi la întrebare.
— Ce întrebare?
— Despre ce pod tot vorbești?
— O să discutăm asta mâine dimineață. Vrei să mergi la baie?
— Îngrozitor de tare.
— Trebuia să fi spus.
Ea se aplecă și luă de sub pat un vas de porțelan.
Scout îl privi, apoi se uită la ea și simți cum îi ard obrajii.
— La dracu’!
— Ar fi chiar o prostie să te rușinezi acum, din moment ce eu am avut grijă de dumneata atâtea zile. Nu mai ai niciun secret pentru mine. Folosește vasul sau suportă consecințele.
El își mușcă obrazul pe dinăuntru. Părea foarte sigură de ea.
— Îți cer prea mult dacă te rog să mă lași singur?
Ea se întoarse și părăsi camera. Frumoase picioare, se gândi el, urmărind-o cum se îndepărtează. Purta pantaloni scurți obișnuiți și un sarong, ca femeile din sat. Cămașa ei sport era din bumbac curat. O legase într-un nod la brâu. După mișcarea moale a sânilor, atunci când mergea, putea să jure că nu purta nimic pe dedesubt.
Dar cămașa exista și era mulțumit așa. N-ar fi putut să-și păstreze seriozitatea dacă ea ar fi umblat cu sânii descoperiți. Făcuse destul efort ca să nu se lase prea mult atras de picioarele ei goale.
Înainte de a intra din nou, ea bătu la ușă. Mai umilit ca niciodată, el își lăsă bărbia în piept când ea luă vasul de porțelan.
— Cred că ar fi bine să te întinzi, domnule Ritland. Ești cam palid.
Ea îi puse mâinile pe umeri și încercă să îl ajute să se culce.
El își furișă mâna și îi încercui mijlocul. Cu cealaltă îi prinse părul. O văzu tresărind de spaimă, dar nu o slăbi decât puțin.
— M-ai ales la întâmplare? șuieră el, albindu-se de durere, de furie și de frustrare.
— Nu.
— Privirile acelea de vino-ncoace, pe care mi le trimiteai atât de clar, nu aveau nimic de-a face cu vreun altfel de tentație, nu-i așa? Nu m-ai ales dintre cei mulți pentru că eram mai atrăgător.
— Asta poate fi o palmă pentru ego-ul dumitale, domnule Ritland, dar așa este, nu avea nicio importanță felul cum arătai.
— Fusesem ales dinainte.
— Da.
— Mă găsiseși dinainte și ai făcut în așa fel încât să te observ la acea petrecere.
— Ai dreptate.
Brațul lui se strânse și mai tare în jurul taliei ei și o trase mai aproape. Picioarele ei se loviră de ale sale, dar tot ce putu el să bage de seamă fu moliciunea și prospețimea pielii ei. De abia dacă mai simțea vreun junghi dureros.
— De ce naiba? Spune-mi!
— Ți-am spus. Pentru pod.
— Ce fel de pod?
Ea se răsuci din brațele lui și își azvârli părul peste umăr cu aceeași mișcare.
— O să-ți explic atunci când vei fi mai în forță, poate mâine dimineață.
Neslăbind-o din ochi, el o lăsă totuși să-l culce.
Ea se asigură că are apă proaspătă la îndemână și că plasa îi acoperea bine patul, apoi stinse lampa.
Privindu-i silueta îndepărtându-se către ușă, el putu distinge zgomotul vag al picioarelor ei goale pe podeaua lustruită.
Scout scrută întunericul câtva timp, dar nu putu să adoarmă. Nici măcar nu se destinse ca lumea. Gândurile îl chinuiau atât de mult, încât pur și simplu nu mai putea suporta.
Se ocărî pe el însuși pentru că era atât de prost. De ce dracu’ permitea continuarea acestei situații? Ea era vicleană, cu adevărat, dar nici el nu era un tâmpit. De fapt, multă lume îl considera ca având o minte ascuțită.
Să fi avut vreo patruzeci de kilograme. Era evident mai înaltă decât femeile de pe insulă, dar își aminti cum, chiar pe tocuri înalte, îi ajungea numai până la bărbie.
Se completau bine la înălțime, era numai bună pentru sărutat, pentru…
— La dracu’, înjură el pe întuneric; doar razele lunii se revărsau pe fereastră și mai dădeau puțină viață camerei.
Nu vru să se gândească la sărut, tocmai pentru că ar fi confirmat oarecum comparația făcută de femei între el și micul idol încornorat. În afară de asta, trebuia să reflecteze mai ales la situația dificilă în care se găsea.
Chantal Du Pont părea că se bucura de multă influență și prestigiu în părțile acelea, dar nu văzuse oameni înarmați care să păzească ușa. Cât o fi de greu să o faci să se supună și să ia jeep-ul tatălui ei și să-l conducă spre locurile civilizate ale insulei?
Și unde o fi pus pistolul cu care trăsese în el? Era clar că nu avea să-l găsească stând în patul ăsta făcut anume pentru un liliputan.
Cu gândul ăsta în minte, dădu furios cearceaful și plasa la o parte. De data aceasta, își coborî picioarele jos din pat cu mai multă ușurință. Stângul îi tremura ușor.
Când se ridică în picioare, balansându-și piciorul rănit pe deasupra podelei, își dădu seama că era gol. Apucă un prosop de pe noptieră și și-l înfășură în jurul taliei. Nu era cine știe ce, dar era mai bine decât nimic.
Ceva mai devreme, observase o pătură pitită într-un colț al camerei. Țopăind în direcția aceea numai pe piciorul drept, folosindu-se de mobile ca să se sprijine în drum.
Până să ajungă în colțul acela, fruntea i se umezi și răsufla din greu, de parcă ar fi urcat un deal înalt. Se îndreptă spre ușă, folosindu-se de mătură ca de o cârjă. Din cauza amețelii, i se păru că e foarte departe de mijlocul camerei.
Casa era adâncită în liniște. Singurul zgomot era foșnetul neîncetat al oceanului. Nu era prea departe. Căută un întrerupător, dar, așa cum se așteptase, nu găsi. Nici telefon nu exista.
Oricum, casa era bine mobilată, foarte curată și plină de obiecte personale. Vedeai peste tot cărți: pe mese, pe etajeră, chiar și pe jos. Unele erau în franceză, altele în engleză.
Fără să facă zgomot, înaintă cu greu prin living, apoi străbătu un culoar, trecu printr-un dormitor unde patul era desfăcut, dar neocupat, apoi printr-o cameră mare care era despărțită în două, o combinație de dormitor și birou.
Patul cel mare era gol, iar Chantal stătea singură în partea destinată biroului. O lampă cu gaz, cu flacără mică, arunca umbre late pe fața ei.
Era pe jumătate tolănită pe un scaun din piele, cu picioarele goale sprijinite de colțul unui birou plin de hârtii răvășite. Purta ochelari. În poală avea o carte deschisă. Era atât de concentrată, încât nici nu îl auzi apropiindu-se. Părul ei acoperea ca o perdea speteaza scaunului, iar câteva șuvițe îi încadrau de minune obrajii fără cusur. Cămașa îi era desfăcută, ca și cum ar fi început să se dezbrace la un moment dat și, brusc, s-ar fi răzgândit.
[bookmark: bookmark1][bookmark: bookmark2]Văzându-i linia perfectă a sânilor cu sfârcuri parcă anume făcute să bucure gura unui bărbat, Scout resimți ceva în plus față de durerea pe care i-o producea rana; sângele îi circula mai reepede prin vene și îl încălzi plăcut.
Căută să înlăture gândurile lascive și, reluând conversația din punctul unde o lăsaseră, vocea lui răsună groasă și răgușită:
— Ai să-mi explici totul, acum.
Ea sări de pe scaun. Picioarele îi atinseră podeaua. Cartea îi căzu. Își înălță capul. Prin lentilele mari ale ochelarilor, ea îi distinse silueta în umbra groasă a camerei. După câteva secunde, și numai pentru că el o privea intens, ea își dădu seama că bluza îi era larg deschisă. Îi adună poalele ca să se apere și își scoase ochelarii.
— Domnule Ritland, cum ai reușit…
— Lasă, „domnule Ritland”, bine? Nu sunt un musafir în casa ta. Sunt un prizonier. M-ai văzut dezbrăcat și aș fi vrut și eu să te văd la fel, mai ales când limba mea îți cerceta gura și îți mângâiam sfârcurile sânilor. Nu crezi că asta e de ajuns ca să ne putem spune pe numele mic?
Resimți o bucurie perversă când văzu cât de mult o ofensase discursul lui sardonic. În același timp, insista în cruzimea lui. Acasă, nu s-ar fi gândit niciodată că ar putea să i se adreseze astfel unei femei, oricare ar fi ea. Citise despre bărbați care se sălbăticeau trăind departe de civilizație și societate, dar nu s-ar fi așteptat să i se întâmple chiar lui așa ceva. Cel puțin, nu atât de repede.
Apoi, fusese serios provocat de această femeie, cu ochi albaștri, răpitori, care acum îi cercetau fața, așteptând parcă scuze din partea lui.
Frustrat, el pufni ușor pe nas. Expresia ei de animal rănit îl făcu să se simtă ca un „băiat rău”.
— Cel puțin recunoaște că am toate motivele să fiu furios.
— Recunosc, zise ea calm. Pe cuvântul meu că nu am vrut să trag în tine. Îmi pare rău.
— Dar ai făcut-o, nu-i așa? Spune-mi acum despre pod.
— Ești sigur că ești pregătit să asculți explicația în noaptea asta?
— Sunt sigur.
— Atunci stai jos, și, zâmbind, adăugă. Scout.
Recunoscător, el se prăvăli pe un scaun, față în față cu al ei.
[bookmark: bookmark3][bookmark: _Toc422663972]CAPITOLUL 4
Chiar și în lumina palidă a lămpii, Chantal îi putea vedea buzele palide. Își dădea seama că suferea. Slăbit cum era, distanța pe care o străbătuse până în camera ei fusese pentru el o adevărată călătorie. Pielea lui era cenușie, umedă și rece, iar fruntea îi era brobonită de sudoare. Șuvițele de păr castaniu închis, care îi veneau până în ochi, se udaseră bine. Dar, mai presus de oboseală și sfârșeală, el părea extrem de hotărât. Se gândi că îl ținuse îndeajuns în totală stare de inconștiență.
— Cu ce să încep? Nu-ți amintești, pentru că erai leșinat, îi spuse ea. Dar când am ajuns aici, André și cu mine te-am cărat pe un pod suspendat care trece peste o prăpastie adâncă. Această prăpastie separă satul de insula propriu-zisă. Podul reprezintă un mare risc. Trebuie neapărat înlocuit. Te-am adus aici ca să le construiești oamenilor mei un nou pod.
Ea îl privea cum își rumega ideile în minte. Expresia lui rămase neschimbată, dar observă o licărire vagă de interes în ochii lui. Frumoși ochi! Ochi de culoarea mierii.
Luându-și privirea de la ei, ea îl văzu frecându-și neatent porțiunea de coapsă de deasupra rănii.
— Te doare?
El încetă să se maseze și minți:
— Nu.
— Aș putea să-ți dau ceva.
— Nicio șansă, domnișoară Du Pont. De câte ori îmi dai câte ceva, mă adoarme pentru următoarele câteva ore.
— O aspirină.
— Vorbește-mi despre pod, spuse el nerăbdător. Nu cred că e vorba doar despre un podeț.
Ea făcu un gest de respingere și încercă să spună în treacăt:
— Vreo șaizeci de metri.
— Dumnezeule!
El începu să râdă și dădu din cap.
Vădit iritată, Chantal interveni:
— Mă bucur că totul te amuză atât de mult. Te asigur că acest pod înseamnă viața pentru poporul meu. Poporul meu…
— Poporul tău? zbieră el. Dar cine ești tu cu adevărat?
Considerând întrebarea justificată, ea răspunse:
— Chantal Du Pont.
— Asta știu și eu.
El își frecă din nou, inconștient piciorul. Când o văzu privindu-l, se opri.
— Ești vreo preoteasă? Regină? Misionară? Ce ești?
Presupunerile lui o făcură să zâmbească.
— Nimic atât de măreț. M-am născut aici în sat.
Întoarse spre el o poză în ramă argintie.
— Tata și mama.
El luă rama și privi poza cu curiozitate.
Chantal ghici aproape exact reacția lui la vederea bărbatului alb și a femeii din Polynezia.
Când puse la loc rama, zise:
— Ai ochii tatălui tău. Dar, în rest, ai moștenit totul de la mama ta.
— Mulțumesc. Era foarte frumoasă.
— Era?
— A murit acum câțiva ani.
Ochii ei rămaseră pironiți la figura adorabilă și blândă, închisă în rama fotografiei.
— Știu că ești curios să știi mai multe, chiar dacă ești prea politicos să pui întrebări.
El se foi pe scaun, arătând clar că avea dreptate.
— Tata, începu Chantal, domnul Georges Du Pont, a servit în Marina Franceză. A fost plasat aici pe insulă înaintea celui de-al doilea război mondial. Insula, așa cum ai observat, poate, e foarte atrăgătoare. Cum, după război, Franța se afla într-o situație proastă, el s-a întors aici, să muncească și să studieze, chiar dacă insula era acum teritoriu al Statelor Unite. Aici a întâlnit-o pe mama mea, Lili, și s-a îndrăgostit de ea. S-au căsătorit.
— După fața ta gânditoare, aș zice că, după aceea, nu au avut un trai prea fericit, spuse Scout.
— Mama se convertise la catolicism. Chiar și așa, când au venit împreună în Franța, toți o evitau. De fapt, amândoi erau evitați. Du Pont era o veche familie aristocrată. Nu conta faptul că mare parte a averii lor fusese luată de naziști. Membrii familiei se mai considerau încă o parte a elitei.
— Era de neconceput să primească o polineziană în familie, să o îmbrățișeze ca pe una de-a lor.
Chantal recunoscu, plecându-și capul:
— Chiar și așa, ea avea o urmă de sânge francez în vine.
De câte ori insista asupra suferințelor frumoasei ei mame, o durea sufletul. Și Chantal avusese de suferit într-o anumită măsură, dar numai pe jumătate din ceea ce suferise Lili și o făcuse să se înstrăineze de familia Du Pont și de toți foștii prieteni și colegi ai tatălui ei.
— Așa că, zise ea, trăgând aer în piept, se întoarseră în Parrish Island. Tata și-a continuat munca și activitatea de cercetare aici. A construit această casă, căutând s-o facă pe cât se poate de modernă prin aceste locuri. El a introdus în sat ceva elemente moderne. Astfel, sătenii au început să depindă cumva de el, pentru că avea grijă de ei.
— A devenit un fel de părinte al tuturor.
— Exact.
— Și tu, când ai apărut? Nu ești chiar așa de bătrână.
— Ani de zile, mama nu a rămas însărcinată, ceea ce era pentru ea o problemă îngrozitoare. În cele din urma, a rămas însărcinată cu mine. A scris în jurnalul ei că zilele când m-a purtat în pântec au fost cele mai fericite din viața ei.
Se încruntă, apoi continuă:
— Dar avea deja o vârstă când era riscant să ai un copil, fără îngrijiri prenatale de specialitate. Sarcina a fost dificilă. După naștere, nu și-a mai revenit complet niciodată. A murit când eu eram încă mică. Amintirile mele despre ea sunt difuze, doar o față zâmbitoare care, de multe ori, îmi cânta cântece de leagăn franțuzești.
Trecură câteva momente. Chantal se lăsase pradă reveriilor ei dulci-amare. În cele din urmă, Scout o trezi la realitate, întrebând-o:
— De ce, după moartea lui Lili, tatăl tău nu te-a dus înapoi în Franța?
— În vremea aceea, insula aceasta era casa lui în mai mare măsură decât Parisul. Muncea aici. Se obișnuise cu traiul liniștit, localnicii aveau nevoie de el. Și apoi, adăugă ea trist, nu ar fi părăsit-o niciodată pe mama.
— Dar tu ai plecat.
— De unde știi? întrebă ea surprinsă
El arătă cu capul undeva, în spatele ei, la diplomele înrămate și puse pe perete.
— Mândria unui tată, spuse ea ridicând din umeri, gest galic moștenit direct de la Georges Du Pont. Am urmat Școala Engleză de la Școala Militară.
— Ceea ce explică buna stăpânire a acestei limbi.
— Mulțumesc. Când am terminat liceul, am fost trimisă în California, la colegiu.
— Trimisă?
— Cu împotriviri și țipete.
— De ce? Credeam că ai vrut să mai cunoști și altă parte a lumii.
Chantal întoarse capul uimită de-a binelea de spusele lui Scout.
— De ce? Își desfăcu larg brațele. Aici este paradisul! Tot ce învățasem la orele de istorie, erau războaie îngrozitoare și revolte, oprimare, sclavie.
— Aici e aici! spuse Scout necruțător. De ce ai plecat în Statele Unite și nu în Franța?
— Aveam dublă cetățenie. Pentru anumite motive, tata a considerat că America era mai potrivită pentru mine, decât Europa.
— Chiar așa?
Chantal zâmbi și se ridică în picioare. Se duse la un dulăpior cu băuturi și-și turnă un strop de coniac.
— Vrei puțin?
— Nu, mulțumesc. Nu mai beau.
— Odată ajunsă în Statele Unite, am descoperit că nu era așa de rău. Am descoperit cornurile calde cu brânză, muzica rock și filmele. Spre surprinderea mea. Mi-a plăcut să port haine la modă.
Învârtea paharul în mâini și adulmeca, fără să-și dea seama, parfumul coniacului.
— Bineînțeles că știam eu câte ceva despre toate astea, că doar petrecusem ceva timp ca elevă la școala bazei militare de aici.
— Pariez că soldații roiau în jurul tău.
Chantal își savura coniacul. Aparent era calmă, cu toate că tachinările lui Scout o indignau.
Fusese de multe ori invitată, desigur, și învățase destul de repede să se păzească de întâlnirile galante, aparent inocente.
Ca toate celelalte fete de pe insulă, fusese considerată o pradă ușoară pentru bărbații care, departe de casă, aveau nevoie de o companie de sex feminin.
Avusese câteva decepții, care îi sădiseră în suflet neîncrederea în bărbații albi, neîncredere care se dovedise a fi justificată.
Enervată de ce-și aducea aminte, Chantal se concentră din nou asupra lui Scout, care se holba la ea năucit.
— La ce te uiți? întrebă ea.
— Cei mai mulți dintre bărbații pe care-i cunosc, nu ar putea să bea așa, fluierând, coniacul. De la tatăl tău ai învățat asta?
Ea puse paharul de o parte.
— Da, și multe altele.
— Nu-mi pot imagina.
— Ce?
— O clipă, mi-ai părut așa de sofisticată!
Apoi, ordonându-și parcă gândurile, zise:
— După ce ai stat atât în Statele Unite, cum de te-ai mai întors aici?
— Așa am vrut.
— Nu ți-a plăcut California?
— Ba da, foarte mult. Erau o grămadă de atracții care ar fi putut să mă țină acolo.
— Și, atunci, de ce te-ai întors?
— Asta e treaba mea.
— Tatăl tău ți-a cerut să vii mai repede?
— A fost desigur foarte fericit să mă revadă, răspunse ea evaziv, vădit încurcată să discute cu Scout viața ei personală.
— N-a fost mai curând o dovadă de egoism din partea lui? El hotărâse să-și ducă viața aici, dar din moment ce tu puteai practica medicina în Statele Unite, mi se pare…
— Medicina? Privirile lor pline de uimire se întâlniră.
— Medicina, repetă el, arătând spre diploma cu numele Doctor Chantal Louise Du Pont. Nu l-ai urmat pe tatăl tău ca să devii doctor?
Ea începu să râdă.
— Da, l-am urmat, și am devenit doctor. Amândoi suntem doctori în geologie.
Scout își pierdu și ultima umbră de culoare din obraji.
— Geologie? bălmăji Scout, holbându-se la hârtiile înrămate. Apoi, își întoarse privirea furioasă și repetă cu glas tare: geologie!
Sări de pe scaun. Chantal se ridică aproape în același timp.
— Fii atent la…
— M-ai operat și nici măcar nu ești doctor! zbieră el.
— Preferai să-ți fi lăsat glontele acolo? Să te fi lăsat să pierzi sânge până mureai?
El arătă cu degetul bandajul de la coapsă și urlă:
— Ți-ai făcut mâna pe mine! Putea să mă coste piciorul. Puteai să mă lași olog pentru tot restul vieții, zise el cu gravitate. Dumnezeule! Ești nebună!
— Liniștește-te. Nu a fost o operație prea grea. L-am urmărit pe tata îngrijind răni mult mai grave, cu rezultate excelente. Știam ce trebuie să fac, chiar dacă eu nu am practicat niciodată medicina.
— Deci și el e un șarlatan.
— Distribuie antibiotice când le poate procura și întotdeauna a făcut tot ce a putut ca să salveze viața cuiva, chiar și din punct de vedere chirurgical. A pus la loc oase rupte, a scos amigdale și apendice, a asistat la nașteri complicate. Când cel mai aproape spital este dincolo de niște munți, înveți să te descurci și să improvizezi.
— Nu cu piciorul meu, prințesă! El se opri, ca să tragă aer în piept, respirând sacadat. Unde e tatăl tău? Vreau să vorbesc cu el. Vreau să-l văd. În seara asta. Cred că nici el nu e întreg la minte. Sunteți așa din familie. Oricum, îmi iau riscul de a discuta cu el. Unde e?
— Nu este aici.
El sări spre ea și o apucă de umeri, scuturând-o ușor.
— Unde e?
— Pe undeva, pe munte. Nu e disponibil. Dar, dacă ar fi fost aici când te-am adus, ar fi făcut exact același lucru.
Scout șuieră o înjurătură care o izbi pe Chantal drept în față.
— Eu n-aș fi avut un glonte în coapsă și n-aș fi ajuns aici, dacă nu erai tu, spuse el sarcastic.
— Nu e bine să te agiți atât de mult.
Ea își dădea seama mai bine decât el că toate acele înjurături își aveau izvorul în durerea lui fizică, dar și în enervarea lui.
— Lasă-mă să te ajut să ajungi înapoi în pat.
Nelăsându-l să se gândească prea mult, ea își petrecu brațul pe după mijlocul lui și îi agăță brațul după gâtul ei. Proptindu-și umărul sub brațul lui, ea îi preluă cea mai mare parte din greutate.
— Pot să mă întorc și singur în pat.
Ea se uită în sus spre el. Buzele lui albe, desfăcute, lăsau să se întrevadă dinții încleștați. Oasele feței apăreau ascuțite și erau scăldate de sudoare. Era îngrozitor de încăpățânat și orgolios.
— Sigur că poți, spuse ea moale. Dar ar dura prea mult și nu are rost să te ostenești, când sunt aici ca să te ajut.
Respirația lui ieșea șuierată printre dinți.
— Mă doare îngrozitor piciorul.
— Nu trebuia să te ridici din pat.
— Ei, nu puteam să zac acolo și să te las să mă calci așa în picioare.
Fără să vrea, se lăsă pe piciorul stâng. Se prăbuși peste ea, gemând. Ea îl strânse mai tare cuprinzându-l cu brațul la nivelul coastelor.
El era încă agățat de gâtul ei și mâna îi atârna în dreptul pieptului ei. Se împiedică și degetele îi atinseră sânii, ale căror sfârcuri erau deja rigide.
Amândoi încremeniră. Pentru câteva secunde, amândoi priviră în podea, incapabili să gândească, incapabili să respire sau să se miște.
Chantal strânse ochii, așteptând să i se domolească senzațiile răspândite în tot corpul din sfârcurile rotunjite. Sub palma ei întinsă, pielea lui de pe piept se simțea caldă. Ea îi putea simți fiecare bătaie a inimii.
Când deschise ochii și vru să facă câțiva pași, a văzut că el stătea nemișcat. Privind în sus, îl observă uitându-se fix la ceva din partea cealaltă a camerei. Era pistolul, pe care-l pusese pe noptiera tatălui ei.
— Nu merită efortul, îi ghici ea gândurile. Nu știam că e încărcat când mi l-a adus André. Am fost așa de îngrozită de faptul că am fost în stare să te rănesc, încât am scos toate gloanțele și le-am aruncat.
Învins parcă, el se lăsă să atârne și mai greu. Fără să mai scoată nicio vorbă, porniră spre camera pe care o părăsise cu o oră în urmă.
Îl lăsă ușor pe marginea patului și se întoarse să aprindă lampa. Când îl privi din nou, el își smulgea bandajul de tifon legat pe coapsă.
— Dar ce faci? țipă ea.
— Ceea ce ar fi trebuit să fac imediat ce mi-am revenit, după sabotajul cu alcool. Pe cât îmi pot închipui, m-ai măcelărit.
— Te rog, nu face asta.
Chantal reuși să-i prindă mâinile, dar el o îndepărtă și sfâșie pansamentul, până ce acesta căzu cu totul pe podea, într-un morman de zdrențe.
Păru surprins de șirul îngrijit de copci care prindeau tăietura. Rana era curată, fără semne de infecție, chiar dacă zona dimprejur era ușor inflamată.
— Mi-e teamă că vei rămâne cu o cicatrice, spuse ea drăgălaș, dar va fi un subiect de discuție interesant.
El se strâmbă.
— Cu o cicatrice, mai poți trăi. O cangrenă însă ar fi fost mai greu de remediat.
— Acum, că tot ai lăsat să pătrundă aerul, mai bine să o curăț și să-ți leg rana din nou. Vrei să te întinzi?
Ochii lui îi întâlniră pe ai ei.
O căldură pătrunzătoare și plăcută ca razele soarelui tropical, îi înmuie genunchii.
Cu toate că ea și tatăl ei primiseră o invitație scrisă la festivitatea de deschidere a stațiunii Coral Reef, ea se dusese acolo cu o misiune. Se dusese cu scopul precis de a răpi un inginer pe nume Scout Ritland.
Oricum, când André i-l arătase cu mare discrete, inima-i tresărise în piept și stomacul i se strânsese. Faptul că era arătos și sexy îi ușurase mult sarcina.
De multe ori în seara aceea, ea trebui să-și aducă aminte că seducerea lui avea un scop anume, că de asta depindea, de fapt, viitorul satului.
Dar adesea își dădea seama că îl provocase pur și simplu ca o femeie în căutarea celui mai seducător bărbat de la petrecere, și cu regretul că toată această poveste nu se poate termina cu o scenă romantică.
Știa din experiență că poveștile de dragoste puteau da naștere la multe dureri de cap. Evitase așa ceva, de când cu eșecul din California. Și va continua astfel, chiar dacă privirea pe care i-o aruncase Scout Ritland o umpluse de dorință și îi reamintise că era o femeie neîmplinită.
Cu un aer profesional, ea îi ignoră privirea și îl așeză ușor pe perne. El continua să o privească fix, dar ea evită să se uite la el și se concentră să spele rana cu antiseptic.
Apoi, ridicându-i genunchiul, i-l bandajă cu tifon curat.
— Ar trebui să iei un analgezic.
— Las-o baltă. Când am de-a face cu tine, trebuie să am mintea limpede și să fiu în deplinătatea facultăților mintale.
— Vrei un coniac?
Sprâncenele lui se arcuiră a neîncredere:
— Chiar coniac? Nu Mickey Finn?
Ea se încruntă la el, ieși din cameră și se întoarse imediat cu un pahar de coniac. Scout îl luă și sorbi puțin. Închise ochii și savură înghițitura.
— Tatăl tău are gusturi cam scumpe, remarcă el, plescăind satisfăcut.
Absent, își frecă stomacul gol, coniacul radiind o senzație delicioasă de căldură.
Degetele lui se mișcară, străbătând părul moale, crescut în smocuri, de la stern spre buric.
Și mai departe. Chantal știa cât de mătăsos este, pentru că, odată, se lăsase în voia simțurilor și îl mângâiase cu dragoste și nu din obligație.
Amintirea aceasta îi aspri vocea:
— De fiecare Crăciun, primim câte o cutie cu coniac franțuzesc de la un coleg al tatei, care ne-a rămas prieten credincios.
Stătu lângă pat și îl urmări pe Scout golind paharul. Când termină, bătu perna cu pumnul ca să i-o așeze sub cap.
— Bine, acum du-te, zise el.
Ea îi luă paharul, apoi, cu o mână, îi ridică ceafa. Cu cealaltă, îi întoarse perna așa ca el să simtă răcoarea feței de pernă neatinse.
O surprinse faptul că el își înălță capul ceva mai sus, atât cât să-i atingă sânii. Îi mângâie ușor cu nasul, apoi își îngropă fața în decolteul bluzei ei și-i sărută moliciunea pielii.
Chantal gemu și, pe moment, îi strânse capul la piept. Apoi îi dădu imediat drumul și se trase înapoi. Scout părea tot atât de uimit de ceea ce făcuse, ca și ea. Câteva clipe interminabile se fixară reciproc. El vorbi primul:
— Nu știu… Am avut ciudata impresie că am mai trăit asta cândva…
Fără să-și dea seama, își umezi buzele cu limba și își șterse palmele umede pe șolduri.
— Când am venit aici, șopti ea, ți-am ținut capul în poală.
Întâi îi privi iar acea parte a trupului și apoi îi întâlni ochii albaștri.
— De ce?
— Mi-era frică să nu mori.
Ca să reducă tensiunea care o domina, Chantal luă lampa și stinse fitilul.
— Noapte bună!
Se întoarse să plece, dar brațul lui Scout o prinse ca un șarpe de mână.
— Chantal!
Ea se întoarse, fără prea multă tragere de inimă.
— Eu nu te-am urmărit la petrecere ca să-mi dai ceva de lucru, știi asta!
— Știu.
— Știai ce vreau.
— Da.
— Și ce mai vreau încă și acum.
În lumina palidă a lunii, ea văzu cum peticul de prosop care îi acoperea partea de jos a abdomenului se ridicase deja.
— Nu, șopti ea.
[bookmark: bookmark5]— Uite, Chantal, planul ăsta al tău este o nebunie.
[bookmark: bookmark6]— Pentru mine nu este, și nici pentru oamenii mei.
— Fii înțelegătoare. Nu pot și nu-mi voi pierde timpul aici, ca să construiesc un nenorocit de pod.
— Ba da, o vei face.
El oftă adânc.
— Ești o femeie inteligentă, educată și rafinată. Dumnezeule, arăți ca o zeiță păgână, o creatură fantastică, de vis. Cere-mi să fac ceva logic, ca de exemplu, să sporesc populația tribului și să-ți fac un copil. Aș fi fericit să te îndatorez. Dar acest pod este o aiureală. Și tu știi asta.
— N-ai să mai vorbești așa mâine, când ai să-l vezi.
— Mâine o să găsesc eu o cale să ies de aici și să mă întorc în lumea civilizată.
— Mai vedem noi.
Vocea ei căpătă niște inflexiuni curioase. Își trase mâna din mâna lui și potrivi plasa de țânțari. Ieși din conul de lumină al razei de lună.
— Noapte bună, Scout. Ai să dormi foarte bine.
— De unde naiba știi tu cum am să dorm? N-ai…
Brusc, se ridică în șezut. Ea îl văzu amețind și ducând o mână la cap. Înjură zdravăn și se prăbuși înapoi pe pernă.
— Iar m-ai drogat cu coniacul, nu-i așa? La dracu’! Când o să mă învăț minte?
— Îmi pare rău, dar nu mai suportam să te văd suferind fără rost.
— Atunci mă mir chiar că nu m-ai împușcat în cap, în loc să-mi operezi piciorul.
[bookmark: bookmark7]— Nu fi absurd. Am prea multă nevoie de tine ca să te pierd așa ușor.
Înjurăturile lui o urmară prin toată casa, de altfel extrem de liniștită. În cele din urmă, încetară. Sedativul slab, preparat de localnici din boabe de fructe indigene, își făcu efectul.
Ajunsă în camera ei, Chantal se dezbrăcă și se furișă în pat. De obicei, camera ei era răcorită de adierile dinspre mare. În seara asta, cu toată briza care adia, trupul ei rămase încins și încordat. Simțea fiecare centimetru de piele atingând cearceaful.
Își întinse mădularele și își arcui spatele, încercând fără succes să-și relaxeze mușchii încordați. Respira încet și profund. Își împreună brațele pe sâni, încercând să potolească furnicăturile care îi străbăteau, dar asta nu o făcu decât să-și mai simtă o dată sfârcurile întărite și sensibilizate. Își strânse puternic coapsele, rușinată de zvâcnirile dintre ele.
Nimic nu o ajuta să-și domolească aceste simptome pe cât de ciudate, pe atât de minunate, ale maladiei care-i cuprinsese trupul.
Și nimic, nici numărarea oilor, nici gândul la pod, nici rugăciunile rituale, nu-i putură abate gândul de la sărutul lui Scout, de la pielea lui sub mângâierea mâinii ei, de la dulcea apăsare a feței lui nerase pe sânii ei rotunzi, dureroși.
[bookmark: _Toc422663973]CAPITOLUL 5
Când se trezi a doua zi de dimineață, Chantal stătea în picioare, lângă pat. Rămăsese așa câteva minute, pentru că îi plăcea să vadă razele soarelui desenând pete aurii pe figura lui. Partea de jos a feței lui era umbrită de o barbă nerasă, care-i completa parcă desimea sprâncenelor. Peste o zi sau două, avea să fie cu siguranță nevoit să se radă, cel puțin așa ar fi fost normal. Îi plăcea părul lui aspru de deasupra urechilor și de pe ceafă.
Privi cum lumina soarelui îi desena șuvițe aurii în părul castaniu închis. Nu avea fire albe, dar ea se gândi că trebuie să aibă în jur de 40 de ani, adică cu aproximativ 10 ani mai mult decât ea.
Sau, poate, din cauza ridurilor de pe față puteai să-i dai ceva mai mulți ani.
În orice caz, ea găsi că încrețiturile din jurul ochilor, datorate fără doar și poate muncii lui în aer liber, erau deosebit de plăcute.
El suspină adânc și își duse ușor o mână pe piept, scărpinându-se leneș și trezindu-se încet. Deschise ochii, mijindu-i în lumina puternică, o văzu stând lângă pat împreună cu un băiat.
— Dar ăsta cine mai e? făcu el către băiat.
— Jean, zise ea în franceză. Îi spunem Johnny.
Scout îi aruncă băiatului o privire prietenoasă.
— Drăguț puștiul. E al tău?
— Nu.
— Nu e nevoie să te aperi. Am întrebat doar.
Zâmbi către băiat.
— Bună, Johnny. Ce mai faci?
— Bonjour, monsieur, spuse el timid.
— Mi-e teamă că Johnny este singurul cuvânt englezesc pe care îl cunoaște, îl informă Chantal. Dar o să vă înțelegeți voi, când vă veți obișnui unul cu celălalt. Are să fie „cârja ta“ pentru câtva timp. Spui ce vrei, și el te va servi.
— Poate să-mi comande și un taxi?
Știind prea bine că vrea să o provoace, ea nu mușcă din momeală. Zâmbi, ca și cum ar fi făcut o glumă.
— Vrei să mănânci acum sau după ce te bărbierești?
— Să mă bărbieresc?
Ea se dădu de o parte și el putu vedea obiectele lui de toaletă întinse pe noptiera, un ceainic cu apă clocotită și un lighean de spălat.
— Astea sunt ale mele! exclamă el. De unde le-ai luat?
— Din baraca ta de pe șantier.
— Ai intrat cu forța și le-ai luat?
— Nu eu. S-a oferit André. Și, de fapt, nu a intrat cu forța; ușa era deschisă. M-am gândit că ți-ar plăcea să ai lucrurile tale.
Îi arătă geamantanul deschis de pe podea.
Scout fu de acord, dar o privi orgolios.
— Sigur că echipa mea trebuie să-mi simtă deja lipsa. Au avut toți timp să se trezească după petrecere. Trebuie să-și fi dat seama că lipsesc. Probabil că acum răscolesc insula, caută cu helicoptere, cu câini, cu tot ce au ca să mă găsească. Mai devreme sau mai târziu, or să dea de mine și aici.
— Câini? pufni ea în râs. Bună idee, dar nu-ți mai bate gura. Te-am auzit spunându-i domnului Reynolds că poate vei dispărea pe insulă pentru o perioadă nedeterminată. Nu trebuia să te caute nimeni. Așa i-ai spus. Nu prea curând, în orice caz.
Fața lui se aprinse.
— Pe lângă toate păcatele tale, mai tragi și cu urechea la ce vorbesc alții.
— Iar alții nu prea se feresc.
Încruntându-se, el zise:
— Ai spus ceva despre niște mâncare?
— Da, și azi vei primi mâncare solidă.
— Chiar că trebuie să mă bărbieresc pentru sărbătorirea acestui moment unic. Oricum, întâi am nevoie de o baie.
Și preciză încăpățânat:
— N-am să mai folosesc nenorocita aia de ploscă!
— Mi-e teamă că nu avem instalația sanitară cu care ești tu obișnuit dar există totuși un W.C. Johnny te va ajuta să mergi acolo, iar, în timpul ăsta, eu îți pregătesc tava cu micul dejun.
În ușă ea se întoarse către el, zâmbind:
— Bineînțeles că, atâta timp cât ești în grija lui Johnny, nu vei da atâta dovadă de lașitate încât să încerci să fugi. Asta l-ar pune pe el într-o lumină foarte proastă față de familie și prieteni. Ar fi considerat ca un mare eșec al lui și i-ar umbri tot restul vieții.
Chiar dacă nu înțelegea nimic, Johnny știa prea bine că Chantal vorbea despre el și privea spre omul alb, înalt și păros. Zâmbetul lui sincer și afectuos făcu să i se vadă lipsa a doi dinți din față.
Scout îi zâmbi și el băiatului și apoi îi spuse sec lui Chantal:
— Cât timp sunt cu el, promit să nu fac nimic rău.
Satisfăcută, ea îl lăsă singur cu puștiul, convinsă fiind că el nu ar pune niciodată în pericol poziția acestui în comunitate.
Scout era mai solid decât orice bărbat din sat. Rana îl mai slăbise, dar văzuse bine că era foarte încăpățânat și că și-ar fi folosit și ultimele resurse fizice ca să-și depășească handicapul temporar. Din punct de vedere fizic, îi era și așa superior. Controlul psihologic era singurul pe care îl mai exercita asupra lui.
Când se întoarse cu tava, el tocmai terminase să se bărbierească. Piciorul drept îi era îndoit, iar stângul atârna peste marginea patului.
Johnny, care îi ținea oglinda, stătea la capul patului, cu picioarele încrucișate. Bărbia puștiului purta urme de spumă albă de bărbierit.
— Câteodată, chestiile astea mentolate put de-a binelea. Personal, prefer mirosul de lămâie. Parfumul acesta le înnebunește pe femei. Ei, cum e?
Îi arătă obrazul băștinașului, care dădu din cap apreciativ. Scout își șterse urmele de spumă cu un prosop umed.
— Bine, acum hai să te bărbierim și pe tine.
Întoarse lama așa încât ascuțișul ei să nu atingă obrazul copilului, și-i curăță cu grijă spuma de pe bărbie.
— Gata, domnule, zise Scout, punându-i oglinda în față.
Acesta chicoti de plăcere.
— Îmi închipuiam eu că o să vă înțelegeți bine.
— E prietenul meu. M-a ajutat să mă îmbrac pentru prima oară de când sunt aici.
Chantal băgase de seamă că Scout purta o pereche de pantaloni scurți, chiar dacă îi lipsea cămașa. Părul lui de pe piept, proaspăt spălat, era umed și cârlionțat. Se și periase. Parfumul de lămâie al săpunului de bărbierit era îmbătător. Îl inhală puternic când se aplecă peste el ca să-i așeze tava în brațe.
— Ce e de mâncare? Clătite cu cârnăciori? întrebă el plin de speranță. Ouă cu șuncă?
— Orez și pește.
— La micul dejun?
[bookmark: bookmark11]Când dezveli farfuria, văzu doi pești mici prăjiți, un castron cu orez și jumătate de papaya. După șocul inițial Scout se apucă să mănânce devorând totul. După care, fără să răsufle măcar dădu pe gât două cești cu cafea. Înfundă ultima bucățică de papaya în gura lui Johnny. Cu șervetul la gură, se uită în sus la Chantal și întrebă:
— Și acum? Sper că nu trebuie să mă culc din nou.
— Ai vrea să vezi podul?
— Da.
Răspunsul lui, atât de rapid, o surprinse pe Chantal dar el adăugă imediat, arătând cu decetul spre ea:
— Dar numai pentru că este singurul loc pe unde se poate ieși de aici.
Îi dădu lui Johnny câteva instrucțiuni în franceză. Băiatul sări peste patul lui Scout și o zbughi afară din cameră. Așa cum făcuse și noaptea trecută, ea îl conduse prin casă pe Scout, care se sprijinea de umărul ei. Când ajunseră în camera tatălui ei ea aruncă o privire spre ușă.
— Johnny!
Brusc, cu un țipăt scurt, îi dădu drumul lui Scout și fugi spre băiat, care învârtea pistolul pe degetul arătător.
— Mon Dieu! exclamă ea, smulgându-i arma.
O ținu câteva secunde strâns lipită de ea, ca să se liniștească. Apoi o scutură și scoase cele cinci gloanțe rămase, după care zvârli pistolul în sertarul noptierei. Se întoarse cu gloanțele adunate în pumn.
Scout stătea rezemat de ușă, privind-o pe sub sprâncene.
— Nerușinato! înjură el scurt.
— A trebuit să te mint aseară, se apără ea. Nu puteam să te tas să iei pistolul. Putea să-ți redeschizi rana.
— Aș fi putut chiar să fug, amenințându-te cu arma.
— Așa e, recunoscu ea.
Se duse la una din ferestre, împinse obloanele și aruncă pumnul de gloanțe peste stâncile ascuțite care se prăvăleau până în mare.
— Poftim. S-a terminat cu pistolul. Nu mai există nicio armă de foc în tot satul. Cu piciorul tău, în halul în care ești, n-ai putea niciodată să cauți gloanțele printre stânci. Mai bine las-o baltă.
Johnny, care se strecurase pe lângă perete se apropie încet de Chantal. Ținea în mână o pălărie de pai cu boruri largi, care-i fusese cerută mai devreme. Întinzându-i-o, puștiul repetă naiv:
— Nerușinato!
Ea se uită la Scout cu subînțeles.
— Va trebui să-ți supraveghezi limbajul domnule Ritland.
Apoi, ciufulind părul băiatului, zise:
— Merçi, Johnny.
Își puse pălăria de pai pe cap.
Când se apropie de Scout, acesta o apucă de obraz și o trase lângă fața lui.
— Am terminat cu gloanțele, așa că renunț la soluția asta. Dar ce nu pot uita este că m-ai mințit. Fii atentă, prințesă! Ai să plătești pentru toate minciunile tale.
— Fără îndoială.
Disprețuitoare, își eliberă fața din strânsoarea lui.
— Dar nu înainte de a construi podul pentru poporul meu.
Animozitatea dintre ei părea a fi ajuns la apogeu. Sau cel puțin așa credea Scout, când un bubuit puternic răsună prin tot satul. Toată sticlăria din casă zornăi. Ușile se trântiră. Cărțile de pe rafturi fură aruncate pe podea. Era ca și cum ar fi trecut metroul pe sub picioarele lor.
Lui Scout îi dispăru furia. Se uită împrejur nedumerit.
— Asta ce dracu’ mai e?
— Voix de Tonnerre, răspunse ea rece.
— Spune-mi în engleză, zbieră el, ca să acopere nesfârșita larmă.
— Glasul Tunetului. Vulcanul nostru.
Figura lui exprima o oarecare neîncredere. Ea râse scurt:
— De bunăseamă că știai despre Voix de Tonnerre.
— Da, bineînțeles că știam. Dar nu credeam că…
Zgomotul și vibrațiile încetară. Scout rămase în expectativă. Când fu convins că totul s-a terminat, întrebă:
— Dar unde se află? Cât e de aproape? A erupt chiar acum?
Fără niciun ajutor, el sări într-un picior și ieși pe veranda largă care împrejmuia casa din trei părți. Johnny fugi repede la el și așeză mâna lui Scout pe umărul lui. Avându-l pe băiat drept cârjă, coborî treptele și privi în depărtare muntele fumegând.
— Dumnezeule, e gata să erupă. Chantal, adună toată lumea. Trebuie să evacuăm întâi femeile și copiii. Spune-le să ia…
Dar se întrerupse, când își dădu seama că ea râdea.
— Ce te-a apucat? se sufocă el de furie. Ți-a pierdut mințile? Probabil că n-ai observat că avem un vulcan activ la o aruncătură de băț de sat.
— Știu, Scout. Îl cunosc de când m-am născut.
— Nostim, foarte nostim, spuse el. N-ai decât să-l consideri un vecin simpatic, dar lava topită și ploaia de cenușă nu-mi inspiră prea mare încredere.
— Lava se răcește și se întărește mult înainte de a ajunge aici jos, iar dacă există cenușă, vânturile de pe coastă o vor duce spre mare.
— De unde dracu’ știi? L-ai mai văzut erupând?
— De multe ori. Câteva erupții au fost ceva mai puternice, dar de regulă este clasificat drept un vulcan hawaian nonviolent. Asta se întâmplă la câțiva ani o dată. Se pregătea deja de câteva săptămâni. O să erupă curând.
Neîncrederea lui era evidentă și ea îl găsea amuzant. Oricum, încercă să-l liniștească:
— Erupțiile sunt semne venite de la zei, când sunt mulțumiți de săteni. Oamenii cred că aceste erupții periodice sunt adevărate binecuvântări și le urmăresc atent. Îi vezi doar că nu fug speriați și nu se ascund.
Scout se răsuci brusc și, pentru prima oară, observă că sătenii îl priveau cu curiozitate. Toți păreau relaxați. Era singurul care intrase în panică.
— Mă rog, ei cred probabil în tot felul de alte vrăji, zise el, întorcându-se spre Chantal. Asta nu mă convinge pe mine.
Ei îi împietri zâmbetul pe buze:
— N-ar trebui să treci la insulte, domnule Ritland.
— Îmi pare rău.
Își duse mâna la inimă într-un gest ironic.
— Tocmai am trăit pentru prima oară în viața mea o erupție vulcanică, așa că numai la diplomație nu mi-a fost gândul.
— Pot să te asigur că Voix de Tonnerre este inofensiv.
— Ce ești tu, expert?
— Da!
Tonul ei sigur îl surprinse. Pe buze îi înghețară vorbele răutăcioase pe care urma să le rostească. Chantal profită:
— Tata spune că Voix la Tonnerre nu va mai avea erupții importante înainte de alți o mie de ani.
— Oh, bine. Grozav, zise el, căscându-și ochii. Tatăl tău spune asta! De ce nu m-ai informat de la început? Acum mă simt mult mai bine.
— Nu numai că ne insulți, dar mai ești și sarcastic pe deasupra.
— Ei bine, ce te face să crezi că eu aș putea da crezare spuselor tatălui tău? Sunt convins că nu este sănătos la minte, ca și tine.
— Poți să-l crezi, pentru că este un cunoscut vulcanolog, i-o trânti ea. Pasiunea lui este laboratorul de cercetări de pe panta muntelui Kilanea și te asigur că părerea lui în această privință este foarte competentă Ca și a mea de altfel. Iar dacă mă preocupă atât de mult podul acela periculos, este pentru că nu vreau să-i las pe oameni să mai stea aici, din moment ce știu că vulcanul ar putea erupe la un anumit moment, punându-le viața și toate bunurile în pericol.
El își mușcă obrazul pe dinăuntru, gândind-se la ce spusese ea. Încercând să-și întărească pledoaria, ea îl întrebă:
— Știu că Grupul Reynolds cunoaște prea bine problema vulcanului. I-au cerut sfatul tatei, înainte de a hotărî construcția stațiunii pe insulă. Desigur ai fost și tu informat, în calitatea ta de proiectant.
— Da, zise el sec. Mi s-a spus că aș putea vedea câteva rotocoale de fum alb ieșind din crater. Mi s-a spus că asta sporește farmecul romantic al insulei. Nu m-am așteptat însă la bubuituri ca de tunet. Chiar la un cutremur. Nu m-am așteptat la nimic din tot ce s-a petrecut acum.
— L-ai simțit mai ales pentru ca erai destul de aproape de vulcan. Următoarea zguduitură n-o să te mai ia prin surprindere. N-ai vrea acum să vezi podul?
Răsuflă prelung și-și trecu mâna prin păr, într-un gest de frustrare și capitulare.
— Sigur. De-abia aștept.
— Fii atent la potecă, sunt multe pietre. Bazează-te pe sprijinul lui Johnny. Îi face plăcere.
— Îți promit că nu-l voi dezamăgi.
[bookmark: bookmark15]Cei trei înaintau încet pe poteca ce ducea spre centrul satului, la poalele muntelui. Toată lumea, zâmbitoare, ieșise din colibele acoperite ca să-i salute.
Când se apropiară de localnici, Scout îi șopti.
— Suntem exagerat de îmbrăcați. Ei sunt acoperiți numai cu flori. 
Femeile purtau fuste din pânză sau iarbă. De gât, le atârnau ghirlande de flori, după tradiția hawaiană. Bărbații aveau haine din bumbac și coroane de flori pe cap. Puținii copii erau complet dezbrăcați, însă toți erau împodobiți cu flori enorme, colorate.
— Florile înseamnă că azi e sărbătoare, zise Chantal.
— Și ce sărbătoresc?
Ea se opri și îl privi pe sub borul pălăriei.
— Pe tine!
El înțepeni în mijlocul potecii.
— Pe mine?
— Tu însemni răspunsul la rugile lor. Zeii te-au trimis să le construiești un nou pod.
Încurcat, el acceptă versiunea aceasta.
— Credeam că sunt creștinați, și arătă cu capul spre o colibă care, în mod evident, servea drept capelă. Pe acoperișul de paie, avea fixată o cruce de lemn.
— Au fost creștinați, dar vechile tradiții tribale sunt greu de îndepărtat.
— Am fost înșelat, împușcat, răpit și drogat, îi reaminti el. Nu prea e o metodă grozavă de a trata o ființă divină.
— Cum ai ajuns aici nu prea are importanță pentru ei. Important este ce vei face aici.
— Cu alte cuvinte, ceea ce nu știu, nu-i afectează.
— Nu-i adevărat. Dar n-are niciun rost să-i plictisim cu amănunte.
Trecând prin mulțime, oamenii îi prindeau lui Scout ghirlande de gât. Îl îmbrățișau, îl sărutau, îl atingeau cu venerație. Era împodobit, adulat și admirat atât de bătrâni, cât și de tineri. Chantal putea citi pe fața lui cât de mult îl uimea această revărsare de afecțiune. Ca și femeile băștinașe.
— Au și chipuri fețele astea, știi? remarcă ea insinuant.
Scout își luă privirea de pe pieptul unei tinere fete și prinse expresia serioasă a lui Chantal.
— Iartă-mă, sunt victima culturii mele. Nu pot nici eu renunța ușor la vechile mele tradiții tribale. Pentru mine, o fată cu sânii goi este tot o fată cu sânii goi.
— Peste câtva timp, nici n-ai să le mai bagi în seamă.
— Nu pune mâna în foc pentru asta.
Încruntându-se dezaprobator, Chantal se adresă mulțimii, care începu imediat să se risipească.
— Acum te idolatrizează, dar ține minte ce vor în schimb de la tine.
— Un pod nou, care să-l înlocuiască pe cel vechi.
— Ei bine, iată-l!
Urmări direcția în care arăta Chantal, spre prăpastia adâncă și spre podul șubred care-i lega malurile.
— De fapt, regiunea asta în care ne aflăm, s-a format prin desprinderea unei stânci imense, acum câteva secole, îi explică ea, arătând vârful muntelui de pe partea cealaltă a prăpastiei. Râpa abruptă era acoperită cu vegetație luxuriantă. Jos, în vale, un pârâiaș șerpuia printre bolovani împroșcând cu stropi străvezii care, în lumina soarelui, păreau tot atâtea minuscule curcubeie.
— De acolo ne aprovizionăm cu apă proaspătă, zise ea. Tata a construit un mic baraj, ca să facă un lac. E acolo, după cotul pârâului.
Scout dădu din cap, dar privirea lui era îndreptată tot spre pod. Un localnic tocmai îl traversa, trăgând după el o capră încăpățânată. Podul suspendat se balansa periculos.
— Pe acolo m-ați adus? întrebă el răgușit.
Era îngrozitor. Acum abia realiza el că dacă ar fi căzut, ar fi murit zdrobit de stânci.
— Vezi prea bine de ce am luat aceste măsuri disperate, zise Chantal. Localnicii cred că acest pod există aici de o veșnicie. Oricum, datează de cel puțin nouăzeci de ani. Trebuie înlocuit cu unul mai solid.
— Desigur.
— Stai jos.
Ea îi arătă o bancă ce fusese săpată în stâncă. Johnny se trânti pe jos, lângă Scout, și încremeni, uitându-se la el cu venerație. Chantal rămase în picioare, ca și cum și-ar fi pledat cauza în fața unui judecător sever, chiar dacă acesta era împodobit cu flori și de-abia cunoștea problema.
— Gândește-te ce ar însemna pentru sat să aibă un pod pe care să poată trece autovehicule. Oamenii ar putea avea acces infinit mai ușor la tot ce reprezintă partea cealaltă a insulei, la școli și spitale.
— Văd unde vrei să ajungi, Chantal, răspunse el, înțelegător. Crede-mă, drăcia asta de pod este un risc pentru toată lumea. Dar ce naiba vrei să fac eu?
Și își desfăcu larg brațele a neputință.
— Să construiești altul.
— Așa, pur și simplu? zise el, pocnind din degete. Eu singur?
— Sigur că nu. Ai aici destulă forță de muncă disponibilă.
— Aici? se miră el și arătă peste umăr, spre sat. Te referi la oamenii din sat?
— Nu sunt proști, zise ea. Știu că vor trebui să muncească din greu și sunt gata să o facă.
— Nu te înfuria. Nu am vrut să-i jignesc, numai că… el își trecu mâna prin păr. E mai mult decât să iei un ciocan și un sac cu cuie. Iar dacă tu nu înțelegi asta, tatăl tău ar trebui să priceapă. Dar, apropo, de ce nu mi-a cerut el asta? De ce te-a pus pe tine s-o faci?
— El și cu mine am plănuit totul împreună.
— Chiar și partea cu răpirea mea?
— Da, se eschivă ea.
— Mincinoaso.
— Ei bine, partea asta am gândit-o eu. Și nu trebuie să acuzi oamenii de pe aici pentru asta. Ei nu au știut nimic. Le-am spus că ai venit de bună-voie, dar că ai avut un accident pe drum.
— Uite ce e, prințesă, nu merge chiar așa, răpești un inginer și, hocus-pocus, se face și podul.
— Dar nu-ți cer un Golden Gate.
— Tot e bine, chiar îmi făceam griji.
— Tot ce ne trebuie e un pod care să poată fi folosit în siguranță.
— Și să treacă peste o prăpastie, ceea ce e ceva de groază.
— N-am spus că va fi ușor.
El își dădu capul pe spate și scoase un răcnet puternic, care-i mai potoli nervii. Asta nu o intimida câtuși de puțin pe Chantal, chiar dacă ecoul răcnetului se mai auzea risipit prin văi, făcând ca toată activitatea din sat să se oprească pentru un moment.
Rămase nemișcată, cu bărbia întinsă în semn de sfidare și cu privirea calmă. Scout își strânse palmele între genunchi și rămase câtva timp privindu-și articulațiile albe ale degetelor.
— Ce-ar fi să facem așa? Mă întorc în Statele Unite și încerc să adun fonduri pentru construcția acestui pod. Am o prietenă care se ocupă cu colectarea de fonduri pentru tot felul de acțiuni de caritate. Are pasiunea asta. Este foarte bună pentru așa ceva. Dacă îi explic situația, ea va exploata prilejul și va da prioritate absolută acestui proiect. Poate atrage aici și Corpul Păcii sau o organizație religioasă. Da, sunt sigur că poate face asta. Ce zici?
Către sfârșitul discursului său, Chantal începu să se enerveze. Ura zâmbetul și tonul lui condescendent, de parcă ar fi vorbit cu o oarecare.
În al doilea rând, nu voia ca prietena din Boston, care era desigur logodnica lui, să aibă în vreun fel de-a face cu podul. Scout nu știa că ea îl auzise vorbind de Jennifer a lui.
Pentru moment, nici nu dorea să afle.
Faptul că el considera satul și locuitorii lui ca pe un caz de binefacere, o înfuria cel mai mult și de aceea îl refuză hotărât.
— Oamenii vor să-și construiască podul cu mâinile lor. Nu vor să vină Corpul Păcii sau Corpul Inginerilor sau oricine altcineva să-l construiască pentru ei. Dacă ar fi dorit asta, eu aș fi cerut deja ajutorul guvernului american. Ei au nevoie de cineva care să facă proiectul și să supravegheze construcția, dar vor să-l facă cu propriile lor mâini. Numai așa îl vor considera al lor cu adevărat, ceva de care să fie mândri. Ei nu se consideră niște neajutorați, niște copii neștiutori, așa cum îi crezi tu, desigur.
— N-am spus că…
— În plus, avem nevoie de pod acum. Acum ești aici. Dacă te lăsăm să pleci, nu vei mai reveni niciodată.
El sări în picioare și, din greșeală, se lăsă pe piciorul încă dureros.
— Cum îndrăznești să-mi pui la îndoială cuvântul, când tu ți l-ai călcat de atâtea ori, încât nici nu mai țin minte?
— Nu mi-am călcat niciodată cuvântul, zise ea, cu o mișcare unduitoare a capului.
— Foarte bine, de acum înainte adu-mi aminte să te pun să-ți dai cuvântul de fiecare dată. Pentru că ești tot timpul tentată să mă păcălești.
— Pentru că sunt disperată!
— Și eu la fel. Sunt disperat să ies naibii odată de aici.
— Refuzi, deci?
— Da. Eu sunt plătit cu bani grei ca să construiesc poduri și alte lucruri. Iar dacă tu simți o răspundere pentru acest sat, eu n-am niciun motiv s-o fac.
— Măcar din bun simț.
— Asta e greu de plătit. Ani de zile am muncit ca să am un venit îndestulător. Acum, unul din concernele cele mai mari din lume mă caută pentru a putea beneficia de serviciile mele. N-o să las să-mi scape această ocazie, stând aici și muncind la rahatul ăsta de pod.
Ochii ei albaștri se micșorară periculos.
— Deci refuzi, numai pentru că nu te putem plăti. Ce capitalism mârșav!
Scout își trecu iar degetele prin păr și răsuflă adânc.
— Nu, nu e numai problema banilor. Nu sunt chiar așa de josnic.
— Las-o moartă.
El o fixă intens:
— Acum cine insultă?
— Atunci care-i motivul, Scout de ce nu vrei să faci asta pentru ei? și întinse mâna, îmbrățișând cu un gest larg tot satul.
— Ei bine, am să-ți spun de ce, zise el, după o ezitare. Undeva, acolo, și arătă spre satul de la poalele munților la care se referise și ea mai devreme, există un bătrân francez țicnit, care pune pe fiică-sa să seducă și să răpească tipi ca mine, sub amenințarea pistolului. Numai gândul că ar trebui să mă asociez cu un asemenea aiurit, mă neliniștește cumplit, ca să nu mai vorbim de faptul că respectiva fiică este și ea o șarlatană și o mincinoasă. În plus, mai există aici un vulcan activ, care îmi pufăie în ceafă și care ar putea mătura orice pod pe care l-aș construi, ceea ce face ca un asemenea plan să fie irealizabil, nebunesc, nemaivorbind de lipsa de materiale și de forță de muncă disponibile. Pe lângă asta, mi se dă să beau supă din carne de cal și să mănânc pește la micul dejun. Mai am și o gaură în picior, care mă doare ca dracu’.
Se înfierbânta pe măsură ce vorbea, astfel încât ultimele cuvinte, aproape țipate, făcură să apară îngrijorarea pe fața atentă a lui Johnny.
De cealaltă parte, Chantal rămase impasibilă, scrutându-l pe Scout cu o privire rece, detașată.
El se uită în altă parte, înjurând cu foc, pentru ca apoi să privească din nou la ea.
— Uite ce, e Chantal, ești o fată curajoasă. Ca ființă umană, apreciez ceea ce ai făcut pentru sat în trecut și cum te îngrijești de viitorul lui. Sacrificiul de sine este rar în zilele noastre. Te admir pentru asta. Înțeleg nevoia unui pod nou, și mult mai bun, dar nu sunt eu persoana de care ai nevoie. Mă faci să spun exact ce simt.
Se opri să ia o gură de aer, apoi îi aruncă un zâmbet drăgălaș și încheie:
— Vezi tu, pur și simplu, asta nu mă interesează.
Fără să scoată o vorbă, ea se întoarse și-i făcu semn omului de la capătul podului. El și câțiva oameni aprinseră torțele și le apropiară de funiile zdrențuite.
Într-o secundă, cânepa veche și lemnul fură cuprinse de flăcări.
Scout fu cât pe ce să explodeze de furie și mânie.
Întorcându-se spre el, Chantal spuse drăgălaș:
— Acum te interesează și pe tine!

— Ți-ai pierdut mințile! se bâlbâi Scout, privind la podul în flăcări. Nu pot să-mi cred ochilor, țipă el, plesnindu-și coapsele cu palmele și uitând cu totul de rană. Sunteți nebuni cu toții!
Căldura emanată era foarte mare. Focul venea spre ei în valuri scânteietoare. Dar, pe cât de repede se aprinsese, pe atât de repede se stinse, după ce nimicise podul. Fragmente în flăcări căzură în prăpastie și fură luate de ape, învăluind valea în nori de fum.
Din sat se auziră urale. Pentru ei, arderea podului însemna o promisiune că vor avea curând unul nou, care să nu le mai pună viața în pericol. Începură să sărbătorească evenimentul prin cântece și dansuri. Tobele băteau vesele.
Scout, atent numai la ceea ce rămăsese din podul ars, veni din nou să o înfrunte pe Chantal.
Își smulse ghirlandele de flori de la gât și de pe cap și le azvârli jos.
Ochii îi scăpărau, asemenea flăcărilor ce distruseseră podul.
— Sunt gata să te omor!
Înainta cu greutate. Vorbise cu atâta pasiune, încât pe Chantal o trecu un fior de frică la gândul că ar putea chiar să o facă.
Înainte de a ajunge lângă ea, cineva îl prinse de brațe și i le strânse la spate.
— Dă-mi drumul! zbieră el furios, întorcând capul în toate direcțiile.
— Ți-a făcut ceva, Chantal?
Un tânăr musculos se apropie repede de Chantal, în timp ce doi dintre semenii lui, la fel de zvelți, îl țineau pe Scout.
— Nu, André.
— André! râse Scout ironic, forțându-se să scape din mâinile sătenilor. Când termin cu ea, o să vă iau și pe voi în primire.
— Nu-ți fie teamă! îi spuse ea lui André. E doar puțin supărat că am dat foc podului și i-am tăiat posibilitatea de a scăpa de aici.
— Puțin supărat?
Scout mugi și începu să se zbată în mâinile celor doi bărbați.
— Nici nu-ți pot spune în ce stare sunt, prințeso. Când pun mâna pe tine, te omor.
— Vrei să-l fac să tacă din nou? se oferi André.
— Nu! țipă ea, ținându-și brațul. Dă-i o șansă să se obișnuiască cu ideea că nu are scăpare, decât dacă construiește un nou pod.
Scout îl privea pe André de aproape.
— Parcă te știu de undeva!
— Eram în echipa de muncitori care au construit hotelul.
— Da, acum îmi amintesc. Erai un muncitor bun și puternic, dar aveam cu tine probleme de disciplină. Nici nu e de mirare. Erai doar lacheul și spionul ei.
André îl săgetă pe Scout, gata de bătaie.
Chantal trebui din nou să-l rețină. Îi spuse lui Scout:
— Ai face mai bine să te împrietenești cu André. Îți va fi de mare folos când vei începe lucrul la pod.
Scout trânti o înjurătură la adresa ei și a podului. De data asta, Chantal nu fu destul de promptă în reacție. Înainte de a-l putea opri, André îi trase lui Scout un pumn în gură. Acesta din urmă, cu forțe sporite de furie, reuși să-și elibereze brațele. Pumnul lui îl lovi în plin pe André, care, la rândul lui, îl atinse puternic în bărbie, făcând să-i crape pielea.
— Opriți-vă! zise Chantal, băgându-se între ei. Opriți-vă imediat! Vreți să vă vadă oamenii cum vă bateți? Pentru ei, azi e o zi de sărbătoare. Nu vreau să le stricați ziua din cauza egoismului vostru stupid de masculi. Johnny! strigă ea.
Băiatul veni repede lângă Scout și îi așeză mâna pe umărul său. Chantal arătă cu bărbia spre casa de pe deal. Scout fierbea, iar fața îi era trasă și palidă. Fără prea multă tragere de inimă, se sprijini de Johnny și începu să urce panta spre casă.
Chantal îi urmă. Spre surprinderea ei, André o apucă de braț. N-o mai atinsese niciodată până atunci, și nici nu o privise vreodată atât de încruntat.
— Poate să-ți facă vreun rău. Nu cred că ar fi bine să stai sub același acoperiș cu el.
Ea își trase brațul:
— Ba da. Trebuie să-i îngrijesc rana. Nu ne-ar de niciun folos dacă ar face vreo infecție. Nu trebuie să-ți faci griji pentru mine. Mârâie el, dar nu mușcă.
André nu gustă încercarea ei de a glumi și continuă să o fixeze cu o privire fermă. Apoi întoarse ochii umbriți de nemulțumire către cei doi care urcau cu greutate dealul. În cele din urmă, fără să scoată vreun cuvânt, se întoarse să plece, făcându-le semn prietenilor lui să-l urmeze.
Chantal oftă, obosită. Ea și André nu se certaseră niciodată. De ce se înfuria tocmai acum, când ea avea și așa destule necazuri pe cap? Nu-i ajungea Scout?
Când ajunse în casă, el stătea pe marginea patului, desfăcându-și bandajul. Johnny îl privea tăcut. Chantal îi dădu acestuia câteva ordine scurte și el se grăbi să le îndeplinească.
Dădu la o parte mâna lui Scout și inspectă rana.
— Una din copci a plesnit în timpul încăierării aceleia prostești.
— Cățelușul tău a început.
Johnny se întoarse cu o sticlă plină de băutură.
Chantal turnă puțin în pahar și îi oferi să bea.
— Nu, mulțumesc. Nu vreau să dorm o săptămână întreagă.
— Nu e decât coniac. M-ai văzut că acum l-am turnat.
— De unde să știu că n-ai pus drog în sticlă?
Ea duse paharul la gură și-l bău până la fund.
Mai turnă unul și i-l întinse lui Scout.
El îl luă și îl dădu pe gât, la fel de curajos ca și ea.
— Mulțumesc, mormăi el.
Își pipăi buza rănită cu limba.
— Oameni în toată firea, îl luă Chantal peste picior, să vă bateți ca proștii.
Ea umezi un colț de prosop în vasul cu apă și îi tamponă ușor buzele.
— La naiba! Termină!
— Trebuie să-ți pun ceva pe rană!
— Las-o baltă.
— Se poate infecta.
El apucă sticla și-și mai turnă o înghițitură, înainte de a bea, vârî degetul în alcool și apoi îl apăsă încet pe buză. Îi dădură lacrimile.
— Iată că am dezinfectat-o!
— Prea bine. Acum va trebui să-ți mai pun o copcă…
— Nu mai pui dumneata mâna pe mine, domnișoară Du Pont. O să-mi văd singur de sănătate și o să mă bazez pe puterea de regenerare a trupului uman.
— Cred că ai febră. Poate ar fi bine să te întinzi.
— Poate ar fi mai bine să-ți lași obiceiul ăsta cretin de a face pe infirmiera și să-mi spui unde este.
— Ce anume?
— Cealaltă ieșire din sat.
Trânti paharul cu coniac și se căzni să se ridice în picioare.
— Sunt sigur că nici măcar tu nu ai face o asemenea tâmpenie, să tai singura cale de legătură cu restul insulei.
— Nu știu la ce te referi…
El o apucă de umeri și o smuci zdravăn.
Mâinile ei aterizară pe pieptul lui gol. Rămaseră așa, ochi în ochi, privindu-se cu vădită ură. Johnny scoase un sunet de îngrijorare și teamă care îi aduse cu picioarele pe pământ.
Chantal se îndepărtă de pat, liniștindu-l pe băiat printr-o ușoară palmă pe obraz. Puștiul îi făcu un semn de rămas bun lui Scout și ieși din cameră.
— Aștept, zise Scout încordat, de îndată ce Johnny dispăru pe ușă.
Chantal își scoase pălăria de pai și părul ei greu i se răsfiră pe spate.
— Există o cărare care șerpuiește în jos prin prăpastie și urcă pe poteca cealaltă. Dar drumul durează cam o oră, fără a pune la socoteală cât îți ia să treci pârâul. Cu rana ta, drumul ăsta ți-ar lua de patru ori pe atât, în cazul în care reușești să reziști. În orice caz, nu știu exact pe unde este. Mai bine resemnează-te și construiește alt pod.
El se uită la Chantal cu tâlc.
— Și altceva? întrebă el moale.
Surprinsă, ea îl întrebă:
— Ce vrei să spui cu „și altceva”?
— Exact asta!
Își furișă mâna pe după ceafa ei și o trase peste el, răsturnându-se amândoi peste perne. Îi înlănțui talia ca s-o țină întinsă peste el.
— Îmi place din ce în ce mai mult ideea de a fi ținut prizonier aici, îi șopti el lângă buze. Ce bărbat nu ar fi de acord că aici e un adevărat paradis? Aș putea să profit de ceea ce mi-ai spus noaptea trecută.
Sărutând-o apăsat pe buze, începu să-și plimbe mâinile pe trupul ei, în jos pe coapse și înapoi pe spate.
— Când te înfierbânți, pun pariu că ești o adevărată mâță sălbatică. Cred că André ar putea să povestească ce știe. Oare nu din gelozie s-a stârnit bătaia noastră? Probabil că nu-i convine să mă înfrupt și eu din bucățica lui. Desigur că nu are de ce să se teamă. Nu e nimic serios. Când mă satur de tine, te trimit înapoi la el. Apoi, o să o aleg pe una din frumoasele din sat, care-mi făceau ochi dulci azi dimineață. N-o să mai fie nevoie să muncesc niciodată, să mai port cravată sau să străbat orașul la orele de aglomerație maximă.
El o trase mai puternic spre el și îi prinse fesele în palmă.
— Ce-mi trebuie mie să construiesc un pod, când îmi surâde mai degrabă gândul de a lâncezi aici ca tatăl tău, îngrășându-mă fără să fac nimic?
Zâmbea batjocoritor.
În acel moment, ei îi venea să-i împlânte un cuțit drept în inimă. În loc de asta, îi dădu cu genunchiul direct în rana de la coapsă.
Când instinctiv, el își trase piciorul, ea se furișa din brațele lui, lăsându-l întins pe spate.
— Te-ai suprasolicitat în dimineața asta, spuse ea rece. Îl trimit pe Johnny cu mâncarea de prânz. După aceea, îți propun să te odihnești.
După ce închise ușa, ea rămase locului și ochii i se umplură de lacrimi. El o rănise îngrozitor, tăiase în carne vie, o lovise cât putuse de tare. Dacă i-ar fi răspuns pe măsură, i-ar fi furnizat argumente folositoare. Nu, mai bine ar fi murit, decât să-l lase să afle cât de crud se purtase cu ea.
Nu se întoarse în camera lui decât câteva ore mai târziu.
Scout stătea pe spate, în capul oaselor, cu un carnet sprijinit pe genunchiul stâng. Abia când termină ce avea de scris, își ridică privirea. Avu un șoc cumplit. Chantal stătea în prag, numai în costum de baie.
Ea nu-i observă privirea și uimirea, pentru că abia și-o putea stăpâni pe a ei. Grămezi de hârtii mototolite ca niște bulgari de zăpadă acopereau podeaua.
— O să-l pun pe Johnny să le strângă mai târziu, zise el.
— Dar ce faci?
— Mâzgălesc.
— Ce mâzgălești?
Îi era greu să o privească, mișcându-se prin cameră. Buricul ei îl fermeca de-a dreptul, ca și coapsele și sânii ei ce săltau deasupra sutienului.
— Idei, zise el sec.
Ea își aruncă privirea pe foaia de pe carnet.
— E un pod, zise ea.
— Bineînțeles că e un pod. De aia m-ai adus aici, nu-i așa? Sau te-ai răzgândit?
— Nu, dar e sigur că tu te-ai răzgândit.
Aruncându-i o privire neprietenoasă, ea îl întrebă:
— Ar trebui să mă simt insultată sau flatată de faptul că nu mă mai dorești ca târfă?
El suflă adânc, de parcă i-ar fi tras o palmă.
— Meritam asta, ai dreptate.
— Chiar mai mult decât atât.
Punând deoparte carnetul și creionul, el privi în sus spre ea.
— Am zis și eu așa, la furie. Eu nu sunt așa, Chantal. Am stat într-o tensiune cumplită în ultimele zile, nu-i așa? M-am simțit îngrozitor și…
— Detestabil!
— Detestabil, admise el. Am vrut să te lovesc acolo unde bănuiam că erai cel mai vulnerabilă.
— Ai intuit foarte bine, domnule Ritland, pentru că, într-adevăr, tot ce ai spus, ca și întregul dumitale comportament, au fost vrednice de dispreț.
— Ne întoarcem la „domnul Ritland”?
— Pentru moment, da.
— Câștig vreun premiu dacă îți arăt câteva din ideile mele? Am jonglat cu mai multe idei după-amiaza asta. L-am rugat pe Johnny să-mi aducă hârtie și creion din camera lui Georges. Sper că nu te deranjează că-i spun așa. E dur, dar…
— De ce te-ai apucat să faci schițe?
— Credeam că asta vrei.
— Da, dar ai capitulat așa de repede? De ce?
Era cea mai exasperantă femeie pe care o cunoscuse vreodată, iată-l încercând să fie drăguț, să facă ce dorea ea și, când colo, ea voia explicații și motivări.
— Mă crezi sau nu, sunt un tip apreciat în multe cercuri, zise el. În general, în toate afacerile mele, m-am avut bine cu oamenii. Încerc să evit confruntările pe cât posibil și, din timpul liceului, nu m-am mai bătut cu pumnii, adăugă el, atingându-și cu limba buza crăpată.
— Îmi pare rău pentru ce a făcut André, chiar dacă o meritai din plin, pentru felul în care ai vorbit cu mine.
— Dar am fost provocat, Chantal, îi reaminti el.
Vocea ei era acum calmă.
— Așadar, ce te-a făcut să te răzgândești?
— M-am simțit egoist. Până acum, am adunat ceva bani. Mă gândeam că poate ar fi bine să folosesc o parte din ei aici. N-ar fi rău să-i pot ajuta pe acești oameni.
Ceea ce nu-i spusese, era însă că își dăduse seama brusc că trecuse o săptămână de când lipsea de la Coral Reef, iar nunta lui se apropia.
Jennifer avea să-l aștepte în curând acasă, chiar dacă el nu-i specificase data exactă a întoarcerii. Dar știa prea bine că ea ar intra în panică, dacă nu ar mai primi nicio veste de la el mai mult timp. Ar fi putut argumenta că și-a petrecut câteva zile la vânătoare, la pescuit sau ca să viziteze zona. Dar ar fi fost greu pentru el să o facă pe viitoarea mireasă să accepte că a fost reținut atâta timp ca prizonier, într-un sat îndepărtat, de o femeie ca Chantal.
În orice caz, trebuia să se supună. Cu cât termina mai repede construirea acelui pod nenorocit, cu atât urma să scape mai curând de acolo. Dușmanul lui nu părea dispus la compromisuri. Oricum, îl păcălise. El hotărî că trebuia să se folosească de o altă strategie.
Ea stătea cu brațele încrucișate pe pântecul dezgolit, afișând o expresie sceptică.
— Ești foarte generos, domnule Ritland.
— Nu mă crezi?
— Nu, i-o tăie ea. Dar acum motivele dumitale nu mai au prea mare importanță; importantă e construirea podului. Nu vrei să ieși afară puțin?
— Nu vrei mai bine să vezi la ce m-am gândit?
Lipsa ei de entuziasm era deconcertantă. Se așteptase să o vadă mulțumită, uimită, oricum, numai nu indiferentă.
— Ceva mai târziu. Cred că ai nevoie de puțin aer curat. Haide. Îl chem pe Johnny. Cred că putem merge împreună până jos, pe plajă.
Drumul a fost destul de greu, dar cei trei ajunseră în cele din urmă la capătul potecii stâncoase care pleca din spatele casei și cobora spre plajă. Scout își dădu seama că acum era în stare să meargă chiar mai departe, fără prea mare dificultate. Cărarea îngustă îi dădu posibilitatea să o atingă pe Chantal.
Cum ea îl susținea dintr-o parte, el își cuibări mâna în scobitura taliei ei. Nu putea să-și dea seama dacă amețeala care-l cuprinse era cauzată de faptul că zăcuse atâta timp în pat, sau de soarele puternic, sau pentru că putea privi în voie sânii lui Chantal.
— Așează-te în bazinașul ăsta format de maree. Apa sărată o să-ți facă bine la rană.
El se uită cu neîncredere, dar intră în ea. De îndată ce apa îi acoperi piciorul, îl trase afară brusc.
— Arde. Și, în plus, ustură.
— Nu te mai văita atâta, îl mustră ea, și-i împinse piciorul înapoi în apă.
Nisipul avea culoarea și consistența zahărului, iar apa era de un albastru intens. Valuri albe, crestate cu spumă, se rostogoleau la mal, apoi se retrăgeau, lăsând în urmă o beteală fină, strălucitoare. Câțiva oameni din sat prindeau pește cu ostia. Femei și copii țopăiau în valuri.
Nimeni nu purta altceva decât o versiune locală a micului petic care acoperă doar sexul.
Deși avea în fața ochilor atâta goliciune, Scout era atras numai de un trup oarecum îmbrăcat. Nu-și putea desprinde privirile de la Chantal, care, împreună cu Johnny și alți copii, se afundau în apă.
Când ieși, cu părul dat pe spate, care scotea în evidență fața superbă, cu stropi de apă ce niște perle pe pielea catifelată, cu ochii lucind de plăcere, lui Scout i se tăie respirația. Abia atunci, o dulce durere îi aminti că nu mai avusese de a face cu o femeie cam de multă vreme. Fu bucuros că partea de jos a corpului îi era parțial ascunsă sub apă.
— Cum te simți? Îi zise ea, aruncându-se pe nisip aproape de el. E încă puțin umflată.
El își drese glasul:
— Ce-ai zis?
— Buza.
Ea îl atinse cu degetul răcoros și umed.
— E foarte bine.
Mușchii stomacului i se contractară puternic.
— Și operația? Îți face bine apa sărată?
Își linse de pe buze sarea de mare, iar inima parcă îi tresăltă.
— Oh, da, mă simt mult mai bine.
— Perfect. Știam eu.
Ea își strânse părul în mâini și stoarse apa din el.
Abia reușind să-și desprindă privirea de la firișoarele de apă care îi alunecau alene de pe piept și se adunau în V-ul coapselor ei, el îi zise:
— Știi, am impresia că sunt distracția acestei după-amiezi.
— Ce vrei să spui?
— De câte ori se uită încoace, încep să râdă. Probabil se distrează pe socoteala mea. Trebuie să se fi obișnuit de acum cu părul meu de pe piept.
Chantal își coborî privirea. Părul ud adunase în șuvițe întunecate.
— Nu pe tine te găsesc ei amuzant. La mine se hlizesc de data asta.
— La tine? Dar de ce le pari atât de caraghioasă?
— Nu le par caraghioasă. E vorba de altceva.
— Altceva?
Ea îl privi scurt, apoi întoarse capul.
— Nu sunt obișnuiți să mă vadă pe plajă… purtând sutien.
Brusc, el își aținti ochii pe sânii ei. De abia atunci observă că sutienul costumului de baie era nou-nouț. Culoarea lui era mai intensă decât cea a slipului. Nu părea să fi fost purtat vreodată.
Pentru cât de subțire era, avea sâni plini, frumoși. Sfârcurile lor străpungeau parcă sutienul albastru. El își aminti cât de repede răspunseseră mângâierilor degetelor lui și-și imagină contactul cu limba lui, înfiorându-i delicat.
Această imagine, dusă prea departe, îi provoca o explozie de dorință fierbinte.
— Te rog să nu-ți schimbi „obiceiurile” din cauza mea.
Încet își ridică privirea spre fața ei, pe care luceau doi ochi mai incandescenți decât soarele pe apa oceanului. Un timp, ochii lor își comunicară reciproc senzațiile trupurilor. Spontan, el ieși din apă și o prinse de încheietura mâinii. Degetul mare îi luă pulsul; era tot atât de rapid ca al lui.
— Te rog, adăugă el cu o voce pierită.
Ea murmură ceva printre buzele ude, dar își trase mâna dintre degetele lui acaparatoare.
— Dacă erai european, poate. Dar, așa cum se știe, americanii sunt obsedați de sâni.
Ea făcu un gest ca să încheie discuția.
— De ce nu-mi arăți schițele tale acum?
El își comandă trupului să se relaxeze, dar nu putu suporta să o lase să se îndepărteze așa ușor. Dintr-odată, smulse o floare de ibiscus din tufișul aflat în spatele ei. Apoi, susținându-i privirea, îi vârî codița florii în adâncitura dintre sâni și astfel petalele se răsfirară blând pe rotunjimea lor.
— Acum o să ne uităm la schițe.
Vocea îi era răgușită. Nu se aștepta să fie atât de prins în propria lui lucrătură.
Făcuse asta pentru a o face să-și piardă sângele rece și iată că el era acum cel înfierbântat.
Johnny adusese carnetul cu schițe jos pe plajă și îl pusese lângă o stâncă. Scout reuși să apuce carnetul cu un gest neîndemânatic și scoase câteva foi de hârtie.
— Am început să mă gândesc la un pod suspendat, similar cu cel vechi. Asta necesită însă cabluri și stâlpi, deci nu e posibil de realizat. Podul arcuit, continuă el, arătând un alt desen, este un pod standard, care se poate face. Dar numai dacă nu ne aflăm cumva pe o insulă cu o prăpastie prea abruptă și unde nu abundă betonul. Așa că, zise el în continuare, arătându-i o altă foaie, revin la conceptul de pod pe estacadă. Ca în western-urile cu John Wayne.
— Poți să-l construiești aici?
El se scarpină în cap și privi în larg.
— Nu știu. Dacă…
— Ce? întrebă ea, când el tăcu o clipă.
— Dacă aș dispune de materialele necesare.
El își lăsă carnețelul și o prinse din nou de mână. De data asta, era un gest consolator. Îi strânse mâna într-ale lui, se uită la ea și îi spuse cu seriozitate.
— Chantal, îmi ceri imposibilul. Chiar și așa, am acceptat să stau, să cântăresc câteva variante. Pur și simplu nu pot să fac nimic.
Ea se ridică grațioasă și îi întinse mâna.
— Vino cu mine.
— Unde?
El era mulțumit că între timp piciorul rănit își pierduse din rigiditate și nu-l mai durea chiar atât de tare. Dar încă nu se putea baza pe el.
Johnny sări imediat să-l ajute.
— Mulțumesc, prietene. Doamna vrea să o urmăm.
Johnny păru că înțelege.
Chantal o porni spre plajă. Scout, uimit, o urmă. Ea dispăru în spatele unor bolovani imenși, de care valuri puternice se spărgeau în mii de stropi. Johnny îl conduse la un mic lac, format de maree între stânci.
Când ieșiră de partea cealaltă a bolovanilor, Chantal ridică o imensă plasă militară de camuflaj. Sub ea, erau ascunse materiale de construcție care ar fi putut umple o mică magazie. Erau acolo saci cu beton rânduiți în grămezi înalte cât un om, atât de masive, încât ar fi putut să servească drept buncăr. Kilometri întregi de cablu de oțel erau încolăciți ca niște șerpi imenși, lenevind la soare. Totul fusese ordonat cu grijă și învelit în foi protectoare de plastic.
Scout rămase cu gura căscată. Toate lucrurile de acolo purtau o ștampilă roșie, dar chiar și fără ea, ar fi recunoscut aceste materiale de construcție.
— Asta… tu… se bâlbâi el, tu ai…
— Da, așa este, zise calm Chantal. Eu am fost afurisita care furam materiale de pe șantierul tău.

— Dar cum ai reușit?
Scout puse întrebarea încercând în același timp să înfulece o înghițitură de orez dintr-un mic bol. Mâncau în aer liber, pe plajă, cu panorama sublimului ocean ca decor pentru acest dineu sărbătoresc.
Chantal îl avertizase că nu vor avea niciun fel de tacâmuri. El nu considera că asta reprezintă o problemă, cu toate că nu poseda încă arta de a-și folosi degetele. Cea mai mare parte a orezului îi cădea în poală.
— Am fost învățată să mănânc așa, încă înainte de a vedea vreun tacâm.
Eforturile zadarnice și exasperarea lui erau de-a dreptul comice. Chantal râdea întruna.
— În felul ăsta, pot să mor de foame.
— Vrei să-ți mai arăt o dată?
Punându-și mâncarea deoparte, își linse degetele și se întoarse spre el.
— Secretul este să ții bolul foarte aproape de gură și să apuci mâncarea între degete. Bagă cât poți în gură și linge-ți degetele. Uite așa.
Luă o porție cu carne de porc și orez și i-o duse la gură. El apucă mâncarea, apoi îi linse degetele cu buzele. Chantal le urmări mișcarea și se întrebă cum se face că un lucru atât de inocent poate să-i creeze acea senzație de gol la stomac. Când limba lui îi mângâie vârfurile degetelor, ea își retrase rapid mâna.
— Cred că acum ai prins cum să procedezi.
— Dar n-am terminat de exersat.
Simțurile ei reacționară la licărirea din ochii lui, dar rezistă tentației.
— Exersează de unul singur.
— Mulțumesc pentru lecțiile de bune maniere în timpul mesei à la Parrish Island, spuse el terminând de mâncat, dar când te-am întrebat cum te-ai descurcat, mă refeream la furat.
— Vai, ce cuvânt urât!
— Dacă ești prins, capătă într-adevăr un sens foarte urât.
— Dar eu n-am fost prinsă.
— Până acum! Sprâncenele lui aproape că se împreunaseră, lăsând liber doar un spațiu extrem de mic, deasupra nasului.
— Mori de ciudă pentru că nu m-ai prins. Faptul că am fugit fără să fiu descoperită deranjează mai mult decât pierderea materialelor, nu-i așa?
El își îndreptă umerii și o înfruntă cutezător.
— Știi cu cât ai prejudiciat Grupul Reynolds?
— Habar n-am și pariez că nici ei nu știu, cu excepția, poate, a vreunui conțopist care a completat polița de asigurare. El ar putea să ne spună probabil suma, până la ultima centimă pentru că el a primit despăgubirile de la compania de asigurări.
— Deci i-ai păcălit.
— Cât crezi tu că plătește Grupul Reynolds drept prime de asigurare în fiecare an? Ceea ce am luat eu mărește doar cu o infimă fracțiune această sumă. Așa că toată lumea este mulțumită.
Lui nu-i venea să creadă:
— Știi ce mi se pare cel mai uluitor? Faptul că s-ar putea să și crezi ceea ce spui. Că totul este foarte firesc și logic.
— Așa și este. Foarte logic. Și probabil că nu ai fi folosit niciodată toate materialele acelea. Sunt convinsă că ai comandat mai mult decât aveai nevoie și că te-ai asigurat să ai suficiente materiale, ca nu cumva să ți se termine mai devreme, mai ales că erau aduse cu vaporul. Ți-am economisit banii pe care i-ai fi plătit ca să trimiți înapoi, în Statele Unite, surplusul de materiale și, în același timp, le-am luat pentru un scop nobil.
— Așadar, crezi ca era normal să furi pentru că tu aveai nevoie de aceste materiale. În timp ce noi, nu?
Ea se răsti ofensată:
— Doar nu-ți închipui că aș fi furat ceva ce nu-mi era absolut necesar.
El își plecă fruntea și aproape că-i atinse pieptul. I se păru că i se muiase gâtul.
— E ca și cum aș vorbi cu pereții, zise el.
— Bucură-te! Sosește desertul.
Toată populația era pregătită să sărbătorească construcția iminentă a podului. Chantal observă că sătenii se distrau de minune.
Toți, cu excepția lui André, care stătea singur și dădea pe gât pahar după pahar. Chantal îl văzu de mai multe ori în seara aceea, cum îl privea pe Scout mânios și cu dușmănie.
André era de departe cel mai puternic și cel mai educat tânăr din sat. Georges Du Pont își dăduse seama de capacitatea intelectuală a băiatului și îl trimisese la Școala Americană. Chiar dacă André s-a desprins cu greu din sat, a fost mai apoi un elev excelent.
Familia Du Pont se baza pe el și-i cerea să îndeplinească acele sarcini pe care nu ar fi cutezat să le lase pe seama nici unui alt sătean.
De multe ori, făcea pe curierul între sat și cealaltă parte a insulei, deoarece vorbea bine engleza și, la nevoie, se putea chiar amesteca printre oamenii de acolo. Fusese foarte normal ca el să fie infiltrat pe șantierul de la Coral Reef.
Chantal regreta schimbarea de atitudine a lui André în ceea ce îl privea pe Scout. Totul începuse din momentul răpirii. Înainte, André vorbea de inginer ca de un șef dur, dar corect. El îi raportase lui Chantal și tatălui ei că domnul Ritland era într-adevăr persoana potrivită ca să supravegheze construcția podului lor.
De atunci, părerea lui despre Scout se schimbase total. Teoria lui Scout era că André ar fi fost gelos pe el, ceea ce era absurd. Chantal și André crescuseră împreună în sat, se jucaseră împreună. André nu-i arătase niciodată nici cea mai vagă urmă de simțăminte romantice. Sigur că avea și dreptul la mâna oricăreia dintre fetele de măritat din sat.
Ruptura asta dintre cei doi bărbați o deranja foarte tare nu numai pentru că avea oroare de neînțelegeri în oricare domeniu al vieții ei, dar, pur și simplu, pentru că cei doi trebuiau să colaboreze strâns la construirea podului și să conlucreze pentru realizarea aceluiași scop. Toate raționamentele ei erau legate inevitabil de soarta podului.
Scout nu avea pentru moment un proiect definitiv și refuza să discute schițele, înainte de a le mai revedea. Oricât de mult insista ea, el rămase tăcut, mai ales că descoperise că ea fusese hoțul care prejudiciase proiectul Coral Reef.
Ea abia aștepta să înceapă lucrul. Ce-ar fi fost să-i lase baltă cu podul neterminat, din cauza nunții care se apropia? Chantal nu-l putea ține prizonier la infinit. Cum termenul limită se apropia ar fi fost nevoită să-și examineze conștiința și să se întrebe pentru ce îl ținea acolo, pentru localnici sau pentru ea însăși. În ciuda ostilității care mai domnea într-o oarecare măsură între ei, îi plăcea să-l aibă în preajmă.
Privindu-l acum, îi admira fața în lumina torțelor aprinse care îi dădeau reflexe roșcate în păr.
— E grozavă, zise el lingând liniștit substanța lipicioasă de pe degete. Ce este?
— E un fel de budincă făcută din fructe zdrobite, nucă de cocos pisată și lapte de capră.
Deodată, el se opri din mâncat și se uită îngrețoșat în bolul gol pe care-l curățase cu degetele. Chantal râse:
— Nu trebuia să-ți spun, ca să nu-ți stric plăcerea. Dar, te rog, zâmbește. Margot a pregătit-o special pentru tine.
— Cine e Margot?
— Uite acolo. Cea care-și frânge mâinile de neliniște.
El observă fata. Ridică bolul golit și-și linse cu poftă degetul mare. Neliniștea întipărită pe fața fetei dispăru și îi luă locul un zâmbet luminos.
— Câți ani are? zise Scout, uimit de frumusețea polinezienei.
— Optsprezece și e încă nemăritată. E o fată bătrână.
— Nu prea mi se pare a fi a bătrână.
— E foarte, foarte frumoasă, recunoscu Chantal. Și e foarte pretențioasă. Părinții ei sunt înnebuniți și abia așteaptă să o vadă măritată. Le e teamă pentru ea.
— De ce?
— Vor s-o apere de bărbații care vin în sat de peste mări, zise ea încet, întorcând capul. De obicei. le privesc pe femeile noastre ca pe niște mărfuri. Fete ca Margot reprezintă o pradă excelentă pentru ei și deseori reușesc să le seducă. După ce le abandonează, mare parte dintre ele devin prostituate în barurile din port sau pe lângă bazele militare.
Scout își pierdu buna dispoziție.
— Vrei să spui că dacă una calcă pe alături, și nu din vina ei, înseamnă că și-a nenorocit întreaga viață? Dar e nedrept, nu-i așa?
— Pentru oamenii de aici, o mireasă virgină aste încă la mare preț.
Chiar în momentul acela, Voix de Tonnerre zvârli în aer o coloană de fum. Cerul întunecat căpătă o nuanță roșiatică. Pământul se cutremură. Se auzi un tunet puternic, căruia îi răspunse ecoul munților învecinați.
Uitând de piciorul lui stâng, Scout sări ca ars. Localnicii țipau de bucurie. Tobele începură să bată un ritm păgân, rapid. Căni cu licoare puternic alcoolizată circulau din mână în mână și toți sorbeau din ele.
Scout bău și el și se lăsă jos, pe covorul de iarbă culcată, alături de Chantal. El arătă spre vulcan și spre fuiorul de fum care se ridica.
— Sper că știi ce spui.
— Da. Tata a studiat vulcanul acesta toată viața lui. Apoi l-am studiat împreună. Se pregătește de erupție, dar nu se întâmplă nimic grav sau distrugător. Ai încredere în mine. Dacă nu poți, ai încredere în tata. Puțini sunt atât de experți ca el.
— Și acum el este acolo, sus? În zgomotul ăsta asurzitor? Nu-i e frică să nu rămână prins acolo când începe marea bubuială?
Ea privi cu respect spre munte.
— E acolo, dar nu îi e frică de Voix de Tonnerre.
El îi apucă bărbia și-i întoarse fața spre el. O privi atent.
— Cred că și tu ești pe jumătate păgână, Chantal Du Pont.
Buzele ei se arcuiră într-un zâmbet ascuns.
— E seducătoare cultura asta, nu-i așa?
— Are și cu ce să se mândrească!
El privi la fâșia care-i acoperea sânii și mai jos, la sarongul scurt care-i înfășură șoldurile. Între ele, pielea catifelată și bronzată, îi reținu atenția ceva mai multă vreme, ceea ce o făcu pe Chantal să se simtă prost.
— Nu te mai holba așa la mine.
— Nasturii de pe pieptul tău mă înnebunesc!
— Înseamnă că, astă seară, serbarea o să-ți placă grozav.
Ea îi abătu atenția de la pieptul ei și i-o îndreptă spre un grup de tinere fete, printre care era și Margot.
— O să danseze pentru tine. Încearcă să pari impresionat.
— Nici măcar nu trebuie să mă prefac.
Dansatoarele începură să se miște în ritmul bătăilor de tobă. Picioarele lor frământau nisipul. Coapsele se unduiau în lumina torțelor. Șoldurile lor mișcătoare sfidau natura. Pântecele moi scoteau în evidență mușchii proeminenți care antrenau, într-o mișcare de rotație, bazinele lor suple.
Ridicau deasupra capetelor coșuri cu flori și fructe.
— Asta e ofranda lor către Vulcan, explică Chantal.
— Credeam că pe aici au obiceiul să sacrifice o virgină.
— Așa a fost.
El își întoarse privirea de la femeile cu sânii goi care dansau și privi spre ea atent, ca să vadă dacă nu cumva îl păcălea. Dar îi spusese adevărul.
— Asta a fost una din concesiile pe care le-au făcut când au trecut la creștinism, adăugă ea.
— Noroc pentru virgine! mormăi el și ridică paharul în cinstea vulcanului, salutându-l respectuos.
— Începe să-ți placă alcoolul nostru.
El sorbi conținutul paharului.
— Nu chiar. Încă două, trei înghițituri și mă voi simți ca și cum mi-ar trece un tren șuierând prin cap.
— Atunci de ce bei?
— Pentru că mi-e mai puțină frică de beție, decât de vulcani.
Zâmbi șmecherește, iar inima lui Chantal palpita atât de puternic, de parcă ar fi participat la dans. Când nu era posomorât și nu se încrunta, fața lui era de-a dreptul arătoasă. Ba, la drept vorbind, era drăguț și când se posomora sau se încrunta, recunoscu ea în cele din urmă.
Tocmai se gândise ce s-ar fi petrecut cu viața ei, dacă l-ar fi întâlnit pe Scout Ritland pe continent. Oare soarta ei ar fi fost alta? Atracția ar fi fost aceeași, fără îndoială. Dar oare s-ar fi îndrăgostit, s-ar fi căsătorit, ar fi avut copii?
Era dureros să viseze la așa ceva, pentru că nu-l cunoscuse în California. Acolo întâlnise pe altcineva. Și chiar de l-ar fi întâlnit pe el și i-ar fi dăruit dragostea ei neprihănită, rezultatul ar fi fost probabil același. Un lucru era clar; în ochii lumii, ea era totuși o fată de pe insulă. Nicio diplomă universitară, niciun succes profesional nu puteau schimba acest fapt.
Deodată, tobele tăcură. Liniștea care urmă era aproape palpabilă. Dansatoarele rămaseră un moment nemișcate, subjugându-i pe cei prezenți, și mai ales pe Scout.
Când pauza se termină, fiecare zbură la familia ei. Câteva rămaseră totuși în atenția spectatorilor. Simțeai parcă nevoia să vorbești în șoaptă.
Scout se apropie de Chantal și întrebă ușor:
— Ce se întâmplă?
Respirația lui era liniștitoare ca și briza mării și îi mângâia ușor pielea. După erupția vulcanului, noaptea era deosebit de caldă. Un firicel de transpirație își croia drum dinspre tâmplă în jos.
— Vor dansa un altfel de dans. Participă numai fetele tinere, nemăritate.
— Cum așa?
— Pentru că scopul dansului este să atragă un anumit bărbat.
— Ah, da? Și tu, de ce nu dansezi?
— Pentru că nu vreau să atrag pe nimeni.
Privirea lui coborî spre pieptul ei și se odihni acolo câteva secunde.
Apoi, privind-o drept în ochi, o întrebă:
— Chiar așa?

Chantal fierbea pe dinăuntru ca magma în adâncurile vulcanului, dar își păstra imperturbabilă expresia feței și privirea rece.
— Dacă mi-aș scoate sutienul și aș dansa după ritual, atunci ai putea crede că vreau să te atrag pe tine.
— Asta ar fi o rezolvare într-adevăr! 
— Dar nu o voi face. Așa că nu te gândi la mine sub raport sexual.
El râse scurt și sceptic și îi atinse ușor buricul cu vârful degetului.
— Imposibil.
Cum tobele băteau din nou, ea nu auzi prea clar cuvântul, ci mai de grabă îl citi pe buzele lui. Într-un fel, asta aduse un plus de senzualitate scenei.
Ea se prefăcea că urmărea dansatoarele, dar de fapt, întreaga ei atenție era îndreptată asupra lui Scout. Brațul lui era foarte aproape de al ei și adesea îl atingea. Ea simțea de fiecare dată când briza ușoară îi flutura prin păr. La un moment dat, câteva șuvițe lungi îi acoperiră fața, buzele. El le lăsă să-l mângâie domol.
Enervat, comentă o singură dată dansul tinerelor fete:
— Doamne Dumnezeule! Dar mesajul lor este, limpede ca lumina zilei.
Margot se dusese lângă André și dansa chiar în fața lui. Șoldurile i se mișcau în sus și în jos în unduiri încete, hipnotice, care erau pe cât de reușite din punct de vedere coregrafic, pe atât de vizibil senzuale. André o urmărea cu o privire vagă, pieptul lui gol ridicându-se și coborând în ritm rapid. Brațe și picioare se mișcau sinuos. Trupuri se legănau. Sâni și pântece, lucind de sudoare, cereau mângâieri și săruturi răcoroase.
Bătăile de tobă deveniseră mai greoaie, mai rapide, mai puternice. Păreau că trec prin trupul celui care ascultă, rupând și ultimele corzi care i-ar mai fi legat de constrângeri puritane.
Chiar dacă Chantal fusese martora acestor ritualuri de când se născuse, în seara asta tobele îi vorbeau într-un fel unic, neobișnuit. Dorea să dea frâu liber trupului ei, să se unduiască în ritmul bătăilor.
O căldură minunată îi inunda partea de jos a corpului, implorându-i parcă șoldurile să se rotească în cadența tobelor. Își simți sânii prizonieri sub bucata de pânză. Tânjea după libertatea lor. Ar fi vrut să-i aibă liberi pentru cer, pentru mare, pentru vulcan, pentru bărbat. Capul ei de-abia aștepta să se miște pe umeri și să-și lase părul să cadă pe spate, liber și greu. Printre buzele întredeschise, răsufla sacadat. Simțea cum cade în transă și ochii parcă nu o mai ascultau. Căzând pradă tentației, îi lăsă să se închidă, în timp ce ritmul tam-tam-ului o făcea să se unduiască. După un crescendo zguduitor tobele tăcură din nou.
Deschise ochii mari. Scout era foarte aproape, iar în privirea lui se reflectau torțele și focurile izbucnite parcă dinlăuntrul lui. Fața îi lucea de sudoare. Pe gât i se prelingeau câteva picături. Nările îi erau ușor dilatate, iar Chantal își dădea seama că răsuflarea îi era cel puțin tot atât de precipitată ca a ei.
Brusc, el îi prinse ceafa cu mâna și-i trase capul mai aproape de al lui. Gura lui se odihni puternic pe a ei. O sărută violent, deschizându-i buzele, apoi strecurându-și limba în gura ei. Degetele lui i se răsfirară pe ceafă. Cealaltă mână îi întoarse capul într-o parte, pentru a o săruta mai adânc. Iar și iar, limba lui plonja în gura ei. Într-un gest reflex, mâinile ei căutară sprijin. Degetele i se încurcară în desișul de păr de pe pieptul lui și-i atinseră pielea moale de dedesubt.
Tot atât de rapid ca mai înainte, Scout își trase capul pe spate și îi săgetă privirea fixă, uluită.
— E pe cale să mi se întâmple, promise el. Ai să mă primești în trupul tău.
[bookmark: bookmark17]Apoi se retrase la o oarecare distanță, așa încât să nu iște comentarii. Dansul marcase sfârșitul sărbătorii. Tinerii bărbați își chemau favoritele și o porneau spre case, pentru a desăvârși ceea ce îndrăgostiții își doresc întotdeauna. Familiile începură să urce dealul, îndreptându-se spre colibele lor. Toate torțele fură stinse până ce numai razele lunii și lumina roșiatică dinspre vulcan mai scăldau plaja într-o culoare magică.
— Johnny, unde ești? strigă Chantal moale.
— Uite-l acolo.
Scout îl reperase pe băiat, dormind încolăcit la piciorul unui cocotier.
— Cred că l-am solicitat prea mult azi.
— Ce păcat că trebuie să-l trezim!
— Lasă-l.
Scout o prinse de braț, înainte ca ea să facă măcar un pas spre băiat.
— Lasă-l să doarmă. Mă descurc și singur.
— Sigur poți?
— Dacă mă ajuți și tu.
— Bineînțeles.
Ea îl apucă cu un braț de mijloc. El își așeză brațul pe după umerii ei. În această poziție de acum familiară, înaintară pe plajă spre cărarea pietruită care ducea sus, la casă.
Între malul nisipos și pantă era o zonă plină de vegetație. De abia intraseră în desișul de frunze, că Scout și alunecă pe covorul verde și căzu antrenând-o pe Chantal după el. Ea ateriză pe spate, pe un pat moale de frunze și se trezi cu Scout peste ea.
— Scout, zise ea de îndată ce-și recăpăta suflarea.
Prima grijă a ei fu piciorul rănit.
— Te-ai lovit?
Figura lui crispată îi dădu răspunsul.
— Ai făcut asta intenționat.
— Hmmm.
Buzele lui i le mângâiau deja pe ale ei. Ea îi puse mâinile pe umeri și încercă să-l dea la o parte.
— Ascultă-mă, zise el, prinzându-i capul în palme, poți să negi cât vrei, știu că-ți plac sărutările mele. Nu crezi că un bărbat simte asta din instinct? Știu de ce m-ai ademenit să plec atunci cu tine, de la petrecere, dar înainte de a trage în mine, nu te-ai prefăcut, nu-i așa?
— Eu…
— Nu-i așa?
Conștiința se lupta aprig cu dorința. În cele din urmă, ochii se coborâră spre frumoasa lui gură masculină. În tăcere, capul ei făcu semn că nu.
Trupul lui scăpă în parte de tensiunea acumulată, și se întinse confortabil pe Chantal.
Cu degetul mare, îi pipăi molcom buzele.
— Nu prea îmi vine să cred. Ai vrut să mă săruți atunci și o vrei și acum, nu-i așa?
— Da! mărturisi ea cu greutate.
Apoi, petrecându-și degetele prin părul lui, repetă:
— Da!
Gurile lor se împreunară cu și mai multă pasiune decât înainte într-un sărut mult mai dulce, mai adânc și mai umed. Buzele ei se striviră sub presiunea masculină. Limba lui, deși îndrăzneață, lăsă loc unor mângâieri reciproce.
În cele din urmă, ridicându-și capul, el gemu de dorință și-și îngropă fața în scobitura gâtului ei. Își încâlci degetele în părul ei des și îl lipi moale de obraji. Când buzele lui porniră în căutarea celor noi sensibile locuri, Chantal își arcui gâtul de plăcere. Plimbându-și degetele în jos pe pieptul ei, el zise:
— N-am atins niciodată o piele ca a ta. E uluitor de catifelată.
Apoi îi desfăcu sutienul și-l aruncă în lături. Chantal - care de obicei nu purta partea de sus a costumului, se simțea acum jenată. Scout dădu la o parte șuvițele de păr și-i dezgoli sânii sub dezmierdarea domoală a lunii. Cu una din mâini îi cuprinse un sân ca într-o cupă.
— Ești superbă.
O masa ușor, recreând parcă mulajul inițial, apoi îi frecă sfârcurile cu buricul degetelor urmărind răspunsul lor.
La fiecare atingere a sa, Chantal se arcuia dureros pe patul de frunze proaspete. Fiecare mângâiere a lui dădea naștere unui fior ciudat care pleca din partea de jos a trupului ei și se răspândea în cercuri din ce în ce mai largi.
— Ai nisip pe degete, îi spuse ea șoptit.
— Îmi pare rău. Te deranjează?
Ea dădu din cap. Nisipul nu făcea altceva decât să adauge noi dimensiuni, noi valențe, mângâierilor sale. Degetele lui plăcute și experte dădeau o minunată și senzuală duritate sfârcurilor ei. La fiecare atingere, ea reacționa imediat. Atunci când aprecie că nimic nu mai putea să-i sporească dorința interioară, el îi suflă delicat nisipul de pe piele.
Ea îi strigă numele în gând, în timp ce de pe buze i se desprinse numai o implorare abia rostită. El îi acoperi sfârcul sânului cu gura lui caldă, umedă și neostoită de dorință.
Înainte ca ea să-și dea seama ce se întâmplă, el se așezase deja între coapsele ei, mișcându-și ritmic șoldurile.
Îi cuprinse fața între palme. În timp ce o săruta, ea își simți sfârcurile încă jilave de dezmierdările gurii lui, pierzându-se în bogăția părului lui de pe piept. Amândoi gemură de plăcere.
Ușor, ea își trecu palmele pe spatele lui, de la nivelul omoplaților până la mijloc. Scoțând un sunet răgușit, el îi luă una din mâini și o trase spre partea de jos a trupului său, încercând să o determine să-i cuprindă cu degetele umflătura rigidă ascunsă de pantalon. Chantal suspină, întâi din cauza șocului, apoi de plăcere, iar în cele din urmă de uimire. Oare el își dorea o asemenea intimitate de la toate iubitele lui? Sau de la soție? Sau doar de la fetele de pe insulă?
Dintr-o mișcare, îl împinse puternic și se strecură de sub trupul lui. Când el își reveni, ea stătea sprijinită de un palmier, recăpătându-și suflul și acoperindu-și sânii cu părul lung.
— Ce dracu’ se întâmplă cu tine? o străpunse el cu privirile.
— Trebuia să mă opresc.
El respiră adânc.
— De ce?
— Pentru că nu vreau să fac dragoste cu tine.
— Dar ai fi vrut, acum câteva minute.
El încerca să-și controleze vocea, deși furia îl sugruma.
— Îmi pare rău, șopti ea simplu.
— De data asta, nu merge cu scuze. Scuzele nu servesc la nimic.
Și pentru a părea și mai convingător, își arătă sexul. Gestul o jigni profund și o înfurie.
— Cum îndrăznești…
— Cum îndrăznești tu să mă lași așa? zbiera el. Cine te crezi?
— Drept cine mă iei? replică ea mânioasă. O fată de pe aici pe care o folosești pe timpul vacanței?
— Vacanță!
Se căzni să se ridice pe un genunchi, apoi în picioare.
— Să fii răpit, împușcat și apoi forțat să construiești un pod, asta numești tu vacanță? După câte mi-ai făcut, nu crezi că am și eu dreptul la o răsplată?
Ea își încrucișă brațele pe pântece de parcă el i-ar fi tras o palmă.
— Vrei să fiu curva ta cât timp construiești podul, nu-i așa? Un pod, în schimbul folosirii nelimitate a trupului meu.
O durea sufletul că avea atât de puțin considerație pentru ea. O dezamăgise cumplit. Începuse să creadă că era puțin altceva decât toți bărbații pe care îi întâlnise.
— Prea bine, domnule Ritland, zise ea deprimată. Dacă asta le va da oamenilor mei un pod, mă voi culca cu dumneata cât stai aici. Dar, adăugă ea, de fiecare dată când îmi vei penetra corpul, să știi că o fac numai pentru asta. Am să te urăsc și am să te disprețuiesc. Și pentru că eu cred sincer că ești om de onoare, sunt convinsă că, după aceea, și dumneata te vei disprețui pentru ce ai făcut.
Îl privi sfidător în față.
— Asta vrei? O târfă care nu dă doi bani pe tine, cum nici tu nu dai doi bani pe ea?
El sufla greu, șuierat, apoi mârâi:
— Lasă-mă dracului în pace, până nu iau în serios oferta ta generoasă.
Ea nici nu-și dăduse seama cât de încordată fusese în așteptarea răspunsului lui sau cât de important era acest răspuns pentru ea. Treptat se relaxă. Merse spre el cu brațele întinse.
— Lasă-mă să te ajut până sus.
El o împinse în lături.
— Am spus să mă lași dracului în pace.
— N-ai să reușești să urci singur dealul, cu piciorul ăsta.
— Piciorul ăsta, o întrerupse el, este ultimul lucru care mă preocupă.
Schimbară o privire fierbinte, chinuitoare, apoi Chantal se întoarse și urcă singură poteca.
[bookmark: _Toc422663976]CAPITOLUL 8
A doua zi de dimineață, Chantal făcea cafea în bucătăria casei, când Scout apăru în ușă. Se sprijinea pe o cârjă improvizată. Ea observă imediat că-și scosese bandajul de la coapsă. Cicatricea arăta acum ca o dungă de culoare roz, dar inflamația dimprejur aproape că dispăruse. Părul îi era ciufulit, iar pantalonii scurți erau șifonați. Cum nu se bărbierise și cum desigur că dormise pe plajă, arăta jalnic și respingător.
[bookmark: bookmark18]Era totuși un bărbat foarte bine. Chantal se întrebă cum de rezistase să nu facă dragoste cu el noaptea trecută.
— E gata cafeaua? întrebă el mohorât.
— Aproape.
Ea îi zâmbi puștiului ce îl urma Scout ca o umbră.
— Bonjour, Jean.
— Bonjour, răspunse el încă adormit.
Ea se întoarse apoi spre soba cu lemne îi controlă conținutul vasului albastru smălțuit. Acesta s-ar fi potrivit mai bine în vreo baracă la frontiera americană și contrasta puternic cu vesela fină de porțelan pe care tatăl ei o adusese din Franța.
În timp ce Scout se chinuia să se așeze pe unul  din scaune, ea turnă cafeaua într-una dintre neprețuitele cești. La gândul că ar fi putea îi respinsă, ea se abținu să-i dea vreo mână de ajutor. Odată ce Scout se instală, Johnny îi luă cârja și o sprijini de masă, la îndemâna lui.
— De unde ai asta? întrebă Chantal venind cu ceașca ei de cafea.
— Mi-am făcut-o azi dimineață. Foarte devreme. Johnny mi-a adus un cuțit și așa am reușit. El m-a ajutat să găsesc un băț rezistent.
Îi zâmbi băiatului, care-i întoarse un zâmbet larg și știrb.
— Trebuie să fie ușor de folosit.
Scout dădu din cap și-și sorbi cafeaua. Niciunul dintre ei nu-l privea direct în față pe celălalt. Fiecare se gândea la noaptea trecută, la sărutările schimbate între ei, la mângâierile care le dăduseră fiori.
Ca să rupă tăcerea grea, Chantal întrebă.
— Vrei să mănânci acum?
— Numai dacă nu e pește.
— Fiecare a primit câte o porție din porcul care a fost fript azi noapte.
— Asta-i versiunea insulară a șuncii?
Ea zâmbi vag.
— Să zicem.
— Nu, mulțumesc. Chiar nu mi-e foame deloc. Cafeaua mi-ajunge. Poate ceva fructe, mai târziu.
Ea consimți, dând ușor din cap. Tensiunea asta o înnebunea. Era foarte greu să faci conversație, dar chiar și așa, trăncăneala asta stupidă era mai bună decât tăcerea.
— Văd că ți-ai scos copcile de la operație.
— Sigur că mi le-am scos. Era clar.
Ea așteptă ca el să continue. El zise neglijent:
— N-am dormit foarte bine și m-am trezit când se crăpa de ziuă. Cum nu aveam nimic altceva de făcut, mi-am scos copcile.
— Ești sigur că era timpul să le scoți?
— Nu.
— Te doare.
— Nu.
— Dar când mergi, te strâmbi?
— Mă deranjează puțin.
— Da, desigur. Îmi pare rău.
— Asta e.
O tăcere la fel de cumplită se coborî asupra lor. Ea profită ca să umple ceștile, cu toate că niciuna nu se golise. Când se întoarse să plece de lângă masă, Scout o apucă de încheietura mâinii.
— Chantal, să știi că nu te-am considerat niciodată o târfă.
Rămaseră privindu-se fix unul pe celălalt, prin aburul luminos ce se ridica din cafetiera smălțuită. Chantal își dădu seama că o durea brațul, așa că puse ceașca pe sobă și se întoarse să se așeze de partea cealaltă mesei. Pentru câteva clipe, rămase cu ochii pierduți în licoarea din ceașcă.
— Chantal!
Ea își ridică privirea.
— Cum de ai putut crede că te desconsider atât de tare?! întrebă el încet.
— Tu mi-ai spus că sărut ca o curvă de lux.
— Sărutul tău e profund, pasionat, delicios. Unele femei s-ar fi simțit flatate de o asemenea comparație.
— Eu una, nu.
Descurajat pentru un moment, el își cufundă privirile în ceașcă. Apoi, o privi peste masă și spuse.
— Îmi ascunzi ceva. Despre ce e vorba?
Ușor rușinată, ea se uită aiurea, apoi începu să vorbească:
— Eu sunt produsul a trei culturi. Polineziană, din partea mamei, franceză, din partea tatei, și americană prin școlile pe care le-am urmat. Când am plecat în America, știam ce mă așteaptă, pentru că eram obișnuită cu privirile ciudate pe care mi le aruncau oamenii de la baza militară. E evident pentru oricine că am sânge amestecat.
— Dar ești și foarte frumoasă, într-un fel unic și extrem de rar. Privirile acelea puteau să fie pline de admirație sau venerație.
— Mulțumesc. Poate unele erau așa, dar am învățat să fiu prudentă. Mulți ar fi vrut să mă poată pipăi. Iar dacă mă admirau, o făceau numai pentru asta.
— Și când totuși cineva îți devenea mai apropiat?
— Întotdeauna mă lua drept ceea ce nu sunt.
— Ce s-a întâmplat după ce te-ai înscris la facultate? Mergeai la întâlniri cu băieții?
— Da, răspunse ea circumspectă, dar mi s-a dus vestea că sunt neprietenoasă și distantă. De fapt, încercam să fiu foarte grijulie.
Se ridică de pe scaun și se duse la fereastră, deschizând larg obloanele, pentru ca briza răcoroasă să intre în încăpere.
— După un an petrecut acolo, am întâlnit un absolvent al secției de geologie. Îl chema Patrick. Întâlnirile noastre au însemnat mai mult decât o plimbare braț la braț.
— Te-ai îndrăgostit?
Răspunsul ei fu clar:
— Foarte tare. Până peste cap. Pluteam amândoi într-un nor de fericire. Viața ni se părea minunată, viitorul luminos. Ne gândeam să ne căsătorim.
Scout își drese glasul și se foi pe scaun, încurcat. Johnny îl privi îngrijorat, dar Scout îl asigură din cap că totul era în regulă în privința piciorului. Nu era prea lămurit, cu excepția faptului că îi venea al naibii de greu să o asculte pe Chantal povestindu-i despre dragostea ei pentru un alt bărbat.
O întrebă penibil:
— Și ce s-a întâmplat cu Patrick și cu norul de fericire?
— M-a luat cu el ca să-i cunosc părinții.
Chantal se reîntoarse pe scaunul ei. Fruntea îi era încruntată dovedind o neliniște profundă. Îi scăpă un hohot de râs, dar era un râs fals, amar.
— La început, când Patrick le-a povestit despre mine, au fost încântați să aibă o noră cu un nume franțuzesc atât de răsunător. El nu le spusese că eram numai pe jumătate franțuzoaică.
Își mușcă ușor buzele, încercând să le împiedice să tremure. Amintirea acelei seri o va face întotdeauna plângă de umilință.
— A fost cea mai lungă cină la care am fost obligată să stau. Erau destul de subtili, dar am putut desluși dezaprobarea și cumplita lor desconsiderare. N-a fost nicio scenă, nicio abdicare de la etichetă, doar ceva plutea în aer.
Chiar și acum mai avea în fața ochilor consternarea întipărită pe fața mamei lui Patrick, când a văzut-o pentru prima dată în ușă. Chantal purta cea mai bună rochia a ei. Arăta impecabil. Nu avea nicio importanță că era printre cei mai buni studenți din facultate, că știa bine trei limbi, inclusiv un dialect polinezian. Dacă ar fi avut și un corn în frunte, expresia mamei logodnicului ei nu ar fi putut fi mai uluită.
Nu era o femeie crudă. Nu ar fi acceptat să fie considerată bigotă. Tremura, cu siguranță, numai la gândul că existau Ku-Klux-Klan sau neo-naziști. Dar nu putea concepe ca tocmai iubitul ei fiu să se însoare cu o corcitură. Patrick a rupt logodna după două săptămâni, trase ea concluzia cu o voce liniștită.
— Lipsă de tărie de caracter.
— Familia a exercitat o presiune teribilă asupra lui.
— De ce nu le-a spus să-l lase în pace?
Chantal lupta să rămână calmă. Scout punea aceleași întrebări pe care și le pusese și ea de mii de ori, dar venind din partea lui sunau a provocare.
— Dezaprobarea părinților nu era singura piedică. Mai erau și alte implicații.
— Care?
— Copiii.
— Ce-i cu copiii?
— El era de părere că nu trebuia să avem copii!
— De ce nu?
— El credea că n-ar fi fost corect să dăm naștere la niște copii stigmatizați.
— Stigmatizați? Faptul că tu ai fi fost mama lor le dădea acest stigmat?
— Exact asta voiam să spun.
— Și tu aperi licheaua asta, pentru numele lui Dumnezeu!
Ridicând vocea, Scout bătu cu pumnul în masă, îndeajuns de tare ca să facă ceștile să zornăie.
— Cine te ascultă, ar zice că încă îl mai iubești.
— Nu-l mai iubesc.
— Perfect.
Schimbul de țipete se termină dintr-odată. Pentru prima oară în dimineața aceea, Scout își aranjă părul trecându-și degetele nervoase prin el, dar mai mult îl ciufuli.
— Crede-mă, Chantal, e mult mai bine c-ai scăpat de o lepră ca asta. N-ar fi fost un soț bun pentru tine. A profitat cât a putut și te-a lăsat baltă.
Privirea ei deveni brusc tot atât de rece și dură ca un diamant.
— Patrick era la fel ca mulți alți bărbați.
Scout se sprijini greoi de spătarul scaunului și-și lasă brațele moi de-a lungul corpului.
— Da, înțeleg acum. Tu omori - vorbind la figurat - toți câinii, pentru că o prăpădită de corcitură a avut purici.
— Interesant punct de vedere. Numai că, vezi tu, nu Patrick era corcitura, ci eu.
— Știi ce vreau să spun, zise el nerăbdător. A convenit să se culce cu tine, dar n-a ezitat să te dea la o parte când n-a primit consimțământul familiei. Așa că acum, de câte ori întâlnești un bărbat, îți pui în funcțiune sistemul de autoapărare.
— Tu n-ai face la fel?
— Nu, dacă aș fi sigur de mine.
— Dar sunt sigură de mine. De ceilalți mă tem. Până ce voi ști că sunt apreciată drept ceea ce sunt cu adevărat…
— Doar n-ai să-i respingi pe toți bărbații ce se apropie de tine!
— Ar trebui să ai mai multă delicatețe, domnule Ritland.
— Și tu mai multă încredere. Te-am tratat eu nerespectuos, considerându-te de rang inferior doar pentru că mama ta a fost polineziană?
— Da.
El rămase uluit.
— E o minciună grosolană. Când a fost asta?
— „Dacă mă prinde vreo fată de pe insulă cu sânii goi, nu mă căutați prea curând."
Cuvintele lui adresate lui Corey Reynolds îl lăsară fără replică. Atunci, Chantal profită:
— Asta ar însemna că atâta timp cât o fată de pe aici te distrează, ești gata să stai. Asta implică, bineînțeles, ca o fată din Parrish Island să fie imorală și să trăiască în promiscuitate, doritoare de compania oricărui bărbat, cât timp o vrea el.
Se opri să respire adânc.
— Regret, dar nu voi fi eu fata ta de pe insulă.
Scout își reveni și protestă iritat:
— Fă o pauză, vrei? Asta a fost o figură de stil, Chantal. Doi bărbați vorbesc în felul ăsta despre femei, când stau la o șuetă.
— Ei bine, eu n-am gustat gluma, nici ca femeie și nici ca fată a insulei.
Înjurând, el își ridică brațele sus în semn că se dă bătut.
— Bine. Îți cer iertare. Comentariul nu era făcut ca să fie auzit de o a treia persoană. Te iert că ai tras cu urechea, dacă și tu mă ierți că sunt o jigodie șovină și murdară, da?
— Acum chiar că îți bați joc de mine. Mă mai crezi și proastă pe deasupra.
Amândouă mâinile lui loviră masa în același timp, făcând un zgomot asurzitor.
— Nu ți-a trecut niciodată prin minte că aș fi putut să vin după tine doar din motive foarte simple și onorabile? Ca de exemplu, pentru faptul că ești foarte frumoasă? Pentru că ești unică și pentru că există în jurul tău o aură de mister, care mi se pare al naibii de sexy?
Îi prinse mâna pe deasupra mesei și-i masă palma cu buricul degetului mare.
— Dacă am dorit din prima clipă să te sărut, nu era pentru că părinții tăi erau ce erau, ci pentru că ai cea mai ademenitoare gură pe care am întâlnit-o vreodată. Ai o piele cum e petala de floare, un păr negru ca noaptea și ochi ca laguna fără de sfârșit. Și dacă tot ai să te gândești că folosesc clișee poetice ca să te câștig, am să-ți arăt ceva mai palpabil.
Se aplecă peste masă și, luându-i mâna, i-o apăsă pe pieptul lui.
— Mi-am imaginat de multe ori că te am goală, vibrând sub mine, iar pe mine intrând cu totul în minunatul tău trup.
Buzele ei se dezlipiră surprinse și senzuale. Ușor, dădu drumul aerului pe care de atâta timp îl ținea închis în ea.
— N-ar trebui să-mi spui așa ceva, Scout.
— De ce nu? Cred că trebuie să știi ce simt. Trebuie să știi de ce te doresc așa de mult. Nu pentru că-mi ești la îndemână. Nu cred că ești ușuratică. Pentru numele lui Dumnezeu, zise el răgușit. Am îndurat multe suferințe din pricina ta. Cum te-aș putea considera ușuratică?
Strângându-i mâna încet, el o întrebă:
— De ce nu mă crezi?
Ea făcu un efort ca să-și retragă mâna dintr-a lui. Se uita la urma pe care degetele lui o lăsaseră pe ale ei, apoi îl privi pătrunzător în ochi.
— Din cauza logodnicei tale.

— Jennifer? întrebă Scout în șoaptă.
— Așa parcă o cheamă, da.
Nevrând să-și arate durerea, Chantal se ridică și duse ceștile și farfurioarele în chiuveta uscată, apoi turnă apa peste ele.
— Probabil că ai auzit despre ea tot când ai tras cu urechea la discuția mea cu Reynolds.
Adunându-și tot curajul, ea se întoarse să-l înfrunte.
— Data nunții se apropie, iar domnișoara Colfax nu este decât o adorabilă tânără care se află în treabă ocupându-se de antichități.
— Uite ce e, Chantal…
— Lasă, Scout, nu-mi insulta inteligența cu explicații fără rost. Și nu mă amesteca pe mine într-o asemenea combinație. Nu vreau să fiu o distracție temporară până la întoarcerea ta la îmbujorata mireasă din Boston.
El păru rușinat, ca un bărbat prins la strâmtoare, care încearcă să scape cu vechea șmecherie.
— N-am vrut niciodată să te insult sau să te compromit, Chantal. Nu prea m-am mai gândit la căsătoria mea sau la Jennifer. Azi noapte, cu siguranță că nu.
— Și vrei să te cred?
El își lăsă capul în jos.
— Nu, nici nu mă așteptam să mă crezi. Dar întâmplător ăsta este purul adevăr.
— Asta ne-ar pune într-o lumină cam proastă pe amândoi, nu-i așa?
— Da, admise el. Mai ales pe mine.
— Amândoi am greșit. Nici eu nu m-am gândit la ea.
El ridică ochii și privirile li se întâlniră din nou. O tăcere apăsătoare umplu bucătăria, în timp ce satul începea să se trezească. Din deal veneau semnale ale vieții de zi cu zi. Zgomotele cunoscute păreau șterse și foarte îndepărtate; în ceața lor de dorință și vinovăție, Chantal și Scout păreau că nu mai aud nimic.
Dintr-odată, stomacul lui Johnny începu să se revolte zgomotos. Întrerupându-se, Chantal îi vorbi în franceză. După ce primi și permisiunea lui Scout, băiatul plecă să mănânce ceva de dimineață.
— În ciuda a tot ce am făcut, nu te-aș împiedica să te duci la nuntă, îi spuse ea lui Scout. Așa că lucrul trebuie să înceapă cât mai repede posibil. Doar dacă nu cumva refuzi acum, când știi că nu voi împărți patul cu tine.
— Am zis că o voi face și mă țin de cuvânt, zise el aspru.
Teama din sufletul ei începea parcă să se mai domolească, dar acest sentiment trebuia ținut secret față de el.
— Acum, vrei să-mi arăți câteva schițe?
— Înainte de a o face, vreau să știu adevărul.
— Despre ce?
— Despre bărci.
— Bărci?
— Cât am stat ieri dimineața pe plajă, mă gândeam la o evadare cu barca. Totuși, nu am zărit niciun vapor în depărtare, care să mă poată lua.
— Canalul navigabil trece de partea cealaltă a insulei.
— M-am gândit și eu că așa trebuie să fie, mormăi el. Când Johnny a înțeles ce voiam, s-a posomorât atât de tare, încât nu mi-a mai venit să insist.
— Satul are multe bărci pentru pescuit. Au fost ascunse de tine și, de fapt spre binele tău. Mi-a fost teamă să nu încerci să faci vreo prostie.
El strâmbă din nas, dar nu spuse nimic.
— Sunt cazuri când aceste bărcuțe sunt luate de curenți înșelători spre partea cealaltă a insulei. Chiar și cei mai experimentați vâslași au mari probleme. Un om singur, nu se descurcă. Ne-ar trebui o barcă cu motor, pe care însă, din păcate nu o avem.
— Cum ai adus aici toate materialele de construcție? Doar nu le-ai adus cu barca de pescuit.
— Am închiriat un mic vaporaș de mărfuri.
— Închiriat? De la… în fine. Nu vreau să știu.
— Ei bine, marina nu-l folosea, așa că l-am adus exact de unde îl luasem.
Dând din cap, el chicoti.
— Trebuie să spui adevărul. Cine ar putea crede o asemenea istorie?
Îi studie fața îndelung, pendulând între neîncredere și admirație.
— Ia loc, doctore Du Pont.
După o mică ezitare, ea se lăsă să cadă pe scaunul din fața lui. Îi era teamă ca nu cumva adâncitura dintre sprâncenele lui să prevestească ceva rău.
— N-o să-ți placă ce ai să auzi, zise el.
Plimbându-și mâinile pe fața nerasă, mormăi:
— Dumnezeu știe ce ai să deduci din asta, mai ales că vine după discuția despre apropiata mea nuntă. Crede-mă că nu m-am gândit la asta când am născocit această alternativă.
— Ce alternativă?
— Nu trage deja concluzii, zise el, simțindu-i suspiciunile.
Scoase câteva notițe din buzunarul pantalonilor, și care, după muchiile numeroase pe care le aveau, păreau să fi fost de multe ori împăturite.
— Am întrezărit o soluție de a uni un mal al prăpastiei cu celălalt. Cel puțin în teorie, merge.
— Și atunci de ce crezi că nu mi-ar plăcea?
— Deoarece cere niște compromisuri. Și, pe câte știu, ăsta nu prea e domeniul tău preferat.
Ea lovi cu mâinile în masă.
— Care ar fi ideea? Nu sunt chiar atât de neînduplecată cât îți imaginezi.
— Bine.
El întinse hârtiile pe masă. Chantal îi privi brațele puternice, bronzate. Soarele îi deschisese ușor culoarea părului de pe mâini. Mâini de muncitor, cu calusurile pronunțate, cu unghii tocite, pătrate, curate.
Fără să vrea, mintea ei reținuse senzația acelor mâini plimbându-se pe pielea ei, mângâindu-i trupul, modelându-l după forma palmelor sale, folosindu-și vârfurile degetelor pentru a zămisli în ea plăcerea erotică dusă la paroxism.
Când el se va fi întors la Boston și la Jennifer a lui, nu va regreta oare că nu a făcut dragoste cu el, când șansa îi surâsese de atâtea ori?
— … fără probleme.
— Îmi pare rău, zise ea, fiind din nou atentă la el. Ce spuneai?
El o privi curios. Ea se scuză:
— Nu prea înțeleg mare lucru.
Făcu gesturi de nerăbdare spre schițele lui.
— Atunci deplasează-te până aici ca să vezi desenele din același unghi ca și mine.
Ea își luă scaunul și veni lângă el. Piciorul ei îl atinse pe al lui când se așeză, dar se prefăcu că nu se întâmplase nimic.
— Ce reprezintă acele mici crestături? arătă ea o serie de dungulițe desenate de hârtie.
— Așa cum spuneam când tu visai cu ochii deschiși, podul nu se poate construi decât dacă începem să împletim cânepa și să montăm o funie identică cu aceea pe care tocmai ai ars-o.
— Ce? Ieri vorbeai despre estacade și arcuri, iar acum…
— Stai puțin. Lasă-mă să-ți explic, bine?
Ea tăcu. El luă o gură de aer și rezumă:
— Voi construi un pod suspendat, dar nu va fi la aceeași înălțime cu cel vechi. Va fi amplasat mult mai jos, aproape de fundul prăpastiei, zise el, și trasă o linie puțin deasupra celei ce reprezenta pârâul. La nivelul ăsta, trebuie să aibă o lungime cam de nouă la doisprezece metri.
— Dar nu înțeleg, cum coborâm până acolo?
— Aici intervine rolul dungulițelor. Ele reprezintă niște trepte de beton, construite în peretele prăpastiei.
— Trepte care duc jos la pod, se gândi ea cu glas tare. Un pod mai scurt, mai ușor de construit, care să nu aibă nevoie de atâtea materiale.
— Și de prea multă mână de lucru.
— Și de atâta timp.
Ochii ei inteligenți îi întâlniră pe ai lui, înainte de a privi din nou la desene.
— Cât de abrupte vor fi aceste trepte?
— Dacă ar coborî drept, ar fi foarte abrupte. De aceea, le-am conceput în zig zag. Va fi nevoie mereu de o echipă de muncitori care să le curețe de vegetația invadatoare.
— Asta nu va fi o problemă. Tot ai vorbit de compromisuri.
El se scărpină în cap.
— Rămâne o singură problemă: unui călător mediu ca rezistență, îi va trebui mai mult timp ca să traverseze prăpastia. Va fi și un exercițiu aerobic.
— Dar acest pod va fi mult mai sigur decât celălalt.
— Niciun infirm n-ar putea să-l treacă.
— Nici pe cel vechi nu l-ar fi putut trece.
— Ba putea.
El se uită la ea și surâse.
— Nu putea, repetă ea moale, apoi menționă un alt dezavantaj al planului lui. Satul va rămâne tot inaccesibil autovehiculelor.
El puse jos creionul și oftă adânc.
— Ăsta este cel mai mare dezavantaj, Chantal. Cea mai parte din noapte am încercat să-mi imaginez o posibilitate de a construi un pod rezistent, cu resursele limitate pe care le am la dispoziție. Pur și simplu nu există nicio soluție. Regret că nu sunt un muncitor minune. Nu pot să leg malurile atât de îndepărtate ale unei prăpăstii, fără excavatoare, fără macarale, fără materiale moderne și fără luni întregi de muncă asiduă depusă de o echipă de ingineri experimentați. Oricât ar dori ei, continuă el, oamenii din sat nu pot fi muncitori pricepuți. Asta e realitatea. Cred că pot să-ți construiesc un pod suspendat pietonal aproape de fundul prăpastiei, susținut de stâlpi de beton și cabluri de oțel, dar asta e tot ce pot face.
Ea îi studie fața și expresia ei sinceră. Îi păru fi cinstit. Nu era vizibilă nicio urmă de înșelătorie. De fapt, se vedea că îi părea chiar rău că nu putea face o ofertă mai bună.
— Te-am rugat întotdeauna să faci tot ce posibil, Scout.
El îi zâmbi șăgalnic.
— Vrei deci să pun în aplicare acest plan?
Ea își suflecă mânecile.
— Ei bine, când începem?
El se ridică de pe scaun încet și cu greutate. Potrivindu-și cârja sub braț, spuse:
— Adună trupele, prințesă. Comandantul lor va veni să le vorbească.

*

— De când ai început să porți ochelari?
De câtva timp, Scout o urmărea pe Chantal din partea opusă a încăperii. Ea era luminată numai cu lămpi cu ulei, așezate la marginea meselor. Pe fața femeii, marcată de concentrare, treceau umbre ciudate. Pe măsuța joasă dinaintea ei, stăteau aliniate câteva roci vulcanice, iar Chantal își nota câte ceva într-un jurnal.
Ridicând capul, ea îl privi de după lentilele ochelarilor.
— Din liceu. Dar numai pentru citit.
— Hmm. La ce lucrezi?
— Niște date despre Voix de Tonnerre.
— Pentru ce?
Ea nu-i răspunse. În schimb, își potrivi ochelarii pe vârful capului și se uită la el îngrijorată.
— Pari obosit, Scout.
— Chiar sunt.
— De ce nu te culci?
— Mă preocupă o mulțime de lucruri.
Până atunci, ea stătuse așezată cu un picior îndoit sub ea. Acum, își lăsă caietul de o parte, se ridică de pe canapea și se îndreptă spre el, tiptil.
— Tata zice că fac un masaj extraordinar. Poate te ajută să te relaxezi.
— Minunat.
Ea se duse în spatele scaunului lui și începu să-i maseze gâtul și umerii, cu mâini foarte dibace. Era grozav, dar Scout nu credea că asta îl va relaxa. Nu se simțea niciodată relaxat în preajma lui Chantal.
Trecuse mai mult de o săptămână de la sărbătoare și de la scena lor de dragoste de pe plajă, rămasă neterminată. Era încă încordat și iritat. Avea o ușoară stare febrilă pe care nu o putea înlătura. Înghițea nenumărate aspirine, dar febra persista.
— A fost mai cald zilele astea decât atunci când am sosit eu, nu-i așa?
— Din cauza vulcanului, explică ea, strângându-i mușchii încordați între degete. Cele două erupții de azi au încălzit atmosfera.
În fiecare dimineață, ea își punea cămăși și pantaloni scurți, fără nicio formă, și se alătura echipei de muncitori. Dar cămașa nu-i putea ascunde cu desăvârșire sânii, așa cum nici pantalonii scurți nu făceau decât să-i scoată în evidență picioarele lungi. Toate acestea îi determinau pe Scout să fie mai tot timpul gata de erupție, ca și Voix de Tonnerre. Chiar atunci când purta cizme greoaie sau ciorapi groși, picioarele ei arătau superbe.
Își acoperea mereu capul cu pălăria de paie cu boruri largi. Arăta urât, dar când el glumi pe seama pălăriei, Chantal reacționă ciudat iar pe față i se întipări o expresie tristă. El își imagină că aceasta avea o valoare sentimentală pentru ea. Oricum, lui ajunsese să-i placă drăcia aia de pălărie și, de multe ori, o căuta cu privirea printre capetele muncitorilor care răsăreau ici și colo, de o parte și de cealaltă a prăpastiei.
Serile erau liniștite. Împărțeau încăperile slab luminate ale casei. În timpul primelor zile, el căuta mereu întrerupătoarele, când intra sau ieșea dintr-o cameră. Acum, de-abia dacă observa lipsa electricității. În biroul lui Georges, era un radio cu baterii. O jumătate de oră după cină, stăteau să asculte știrile zilei, chiar dacă nimic din ce se întâmpla în lume nu avea nici cea mai mică însemnătate pentru satul lor.
Era straniu, dar lui Scout nu-i era dor nici de programele lui preferate de la televizor și nici de „jucăriile“ electronice pe care le avea acasă. Era mulțumit să-și petreacă serile răsfoind cărți din vasta bibliotecă a familiei Du Pont, sau pur și simplu s-o privească pe Chantal studiind hărți geologice, din care el nu înțelegea nimic.
Fotografiile erau un alt mister.
A doua zi după începerea construcției, când localnicii transportau materialele din ascunzătoarea lor la șantier, Scout o observă pe Chantal îi strecurându-se pe partea cealaltă a prăpastiei pe o potecă bine ascunsă.
— Unde naiba se duce? îl întrebă el retoric pe Johnny.
Nu se aștepta la un răspuns, dar băiatul, care o urmărise cu privirea până ce dispăruse în junglă, începu să vorbească.
— Ce spui? Vorbește mai rar, mai rar, zise Scout, încercând să înțeleagă franceza puștiului.
— Photographie.
— Photographie? Poze? Face poze?
— Oui, oui, zise băiatul încântat că se făcuse înțeles.
El mima pe cineva care ține la ochi un aparat de fotografiat și apasă pe declanșator.
— Fotografii! murmură Scout, dând din cap uimit. Oare ce fotografiază?
Chantal se întoarse câteva ore mai târziu. Scout o văzu dându-i filmul nedevelopat lui André. Omul ascultă instrucțiunile ei, apoi se evaporă.
— Al cui e aparatul? întrebă el, când intră în casă, iar ea tocmai și-l scotea de la gât.
— Al lui… tata.
El traversă camera sprijinit în cârjă. Luă aparatul și-l întoarse pe toate părțile, examinându-l cu atenție.
— Foarte dichisit.
— Da, și foarte sofisticat.
— Dar unde ai fost cu el?
— Pe dealurile de la poalele munților.
— Ca să-l vezi pe tatăl tău?
— Da.
— Și să-i faci poze?
Se putea citi pe fața ei că asta era cea mai stupidă întrebare pe care o auzise vreodată.
— Bine, mă las păgubaș. Ce fotografiezi?
— Vulcanul.
— Ah. Și l-ai trimis pe André să developeze filmul.
— Și ce-i rău în asta?
— Nimic. Mă întrebam și eu, așa. Ce mai face George?
— Nimic deosebit.
— Ce face e acolo, sus? Nu este deloc curios de ce se întâmplă aici? Nu-l interesează cum soluționăm problema podului? Când voi avea plăcerea să-l cunosc?
Ea îți scosese pălăria și-și făcea vânt cu ea.
— De îndată ce le am îți voi arăta fotografiile. Le vei găsi cu siguranță fascinante. Dar acum, te rog să mă scuzi. Mi-e foarte cald și vreau să mă spăl.
Nu era nevoie să-i spună asta. El observase deja. Transpirația îi lipise cămașa de piele. Pe gât i se prelingea un firicel de sudoare. I-ar fi plăcut să i-l oprească cu limba. Prin cămașa udă, în dreptul buzunarelor, vârfurile întunecate ale sânilor se conturau limpede. Scout de-abia se putea abține să nu le privească mereu.
Discuția despre fotografii și despre tatăl ei fusese întreruptă.
— Au ieșit pozele? întrebă el.
Îi simți mâinile așezându-i-se din nou pe umeri.
— Cele pe care le-ai făcut zilele trecute, preciză el.
— Ah, da. Au ieșit toate bine. Vrei să le vezi?
— Altă dată. Nu te opri din ceea ce faci. Nu te opri deloc.
Râzând, ea îi puse o mână pe frunte, în timp ce pe cealaltă o strecura prin pârul lui pentru a masa pielea capului. El gemu satisfăcut.
— Nu-i de mirare că Georges îți recomandă stilul de masaj. Mă simt excelent.
Ea continuă să-i maseze capul și umerii.
— Ce gândește tatăl tău despre faptul că stai singură în aceeași casă cu un bărbat, în lipsa lui?
— La urma urmelor, e francez.
— Ce a zis despre povestea cu Patrick.
Ea ridică din umeri.
— Ce impresie să aibă un tată despre amorurile fiicei lui? Amestecată.
— I-ai spus totul, chiar și motivul despărțirii?
Ca să-i poată vorbi ochi în ochi, el își întoarse capul. Întrebarea lui o făcuse să se simtă prost. El îi putu citi asta pe față.
— Nu, nu i-am povestit.
— Din cauza tatălui tău l-ai lăsat atât de ușor pe Patrick să plece, așa-i?
— Nu înțeleg la ce te referi.
— Ba înțelegi prea bine!
Când ea dădu să plece, el o apucă de mâini.
— Știai cât de mult suferise tatăl tău când trebuise să se înstrăineze de familie și prieteni, căsătorindu-se cu mama ta. Și nu ai vrut să i se întâmple același lucru dragului de Patrick.
Scout simți o antipatie puternică pentru californianul pe care nu-l cunoscuse niciodată. Și-l imagina ca stând tot timpul cu nasul în cărți, slab, cu umerii ușor aduși și moi, cu mâini osoase și albicioase. De fiecare dată când și-l închipuia pe Patrick mângâindu-i drăgăstos pielea lui Chantal îi venea să dea în ceva. Cât putea de tare. Considerase întotdeauna că gelozia de orice fel era un lucru cât se poate de stupid. Gelozia față de un bărbat pe care nu-l cunoștea era cu atât mai ridicolă. Totuși, monstrul cu ochi verzi îl prinsese de beregată și îl sugruma.
— Nu am vrut ca Patrick să se simtă obligat față de mine, așa că i-am dat drumul fără să fac scandal.
Vorbea pe un ton demn.
— M-am decis singură. Nu-mi ies din fire când nu-mi reușește ceva sau când mi se ia ceva. Sunt o femeie matură.
Ochii lui îi priveau sânii care se ridicau și coborau agitat.
— Mi-am dat seama.
Scout simțea din nou sub pantaloni acea dureroasă rigiditate. Fiind cam tot timpul în această stare, devenise nervos și irascibil. Nu putea să-și controleze reacția biologică în prezența fetei, așa cum nu putea să-și domine gelozia juvenilă față de Patrick. Această iritare îl făcu să spună insinuant:
— Îți place să mă vezi perpelindu-mă, nu-i așa?
— Ești de-a dreptul plicticos, Scout. Lasă-mi brațul.
El o lăsă, dar se ridică de pe scaun și o urmă în dormitor. Ea se duse la o măsuță de toaletă în stil franțuzesc, de o feminitate ieșită din comun. Când o remarcase prima oară, ea îi spusese că Georges o adusese pentru Lili din Franța. Când mania ei murise, Chantal o moștenise. Camera era luminată cu lumânări. Ei schimbară priviri calde, o căldură care lipsea însă din vocea ei.
— Acum aș vrea să mă culc.
— Și eu.
— Scout, te rog! Credeam că ne-am înțeles.
— Înțeles? râse el zeflemitor. Înțelegerea asta nu prea redă starea mea fizică din ultima vreme.
Se sprijini cu amândouă mâinile de cadrul ușii, pentru a nu se mai lăsa greu pe piciorul stâng.
— Ce ai face dacă aș trece peste protestele tale, aș veni la tine și aș începe să te sărut?
— N-ai îndrăzni.
— Nu fi prea sigură.
Vocea lui luase o tonalitate ciudată, care îl surprinse și pe el. N-o atinsese, dar senzația aceea era încă vie în simțurile lui. O dorea mai mult ca oricând.
Jennifer, care trecea drept o frumusețe, devenea cu fiece zi care trecea, o amintire ștearsă, îndepărtată. Probabil că în vederea nunții lor, ea pregătea o mulțime de petreceri, recepții și Dumnezeu mai știe câte altele. O fi fost ea al naibii de răsfățată riscând să devină o adevărată pacoste, dar nu merita să aibă un logodnic care să tânjească după o altă femeie cu fiecare celulă a trupului său, perpelindu-se noapte de noapte în propria-i sudoare, din cauza fantasmelor pe care era incapabil să le gonească.
El nu fusese așa niciodată. Era oare Chantal, de vină? Sau doar situația respectivă? Decorul? Era ea oare atât de seducătoare numai grație cadrului în care se petrecea totul și unde ea era centrul de atracție?
O noapte întreagă jonglase cu aceste posibile explicații, care până la urmă îi părură niște prostii. Dacă Chantal Du Pont i-ar fi apărut în cale oriunde în lumea asta, ar fi avut același efect stupefiant asupra lui.
El avea aproape patruzeci de ani. În viața lui amoroasă, nu avusese atâtea aventuri câte i se puneau în seamă, dar fusese combinat cu destule femei ca să poată face o comparație. Nimic din experiența lui anterioară nu se putea asemăna cu dorința sufocantă, nebună, cumplită pe care o resimțea pentru această femeie.
Era mai mult decât simpla dorință carnală. Se voia înlăuntrul trupului ei, da, dar se dorea și acceptat mental. Ea era cea mai curioasă ființă pe care o cunoscuse vreodată. Voia să știe ce se ascunde în spatele acelor ochi albaștri și să cunoască în cele mai mici amănunte mintea și sufletul reflectate de ei.
Uitându-se acum la ea, citi un licăr de înțelegere în ochii aceia superbi. Înjurând în șoaptă, el lăsă brațele să-i cadă.
— Nu voi începe să te sărut, zise el răgușit. Nu m-ar amuza deloc să mor ucis de o suliță sau de un harpon otrăvit.
— La ce te referi?
— Câinele tău păzitor, André. Turbează pentru că stau cu tine în aceeași casă, noapte de noapte. Nu m-aș mira deloc, dacă ar fi pitit pe sub vreun palmier, așteptându-te să țipi.
Ea înlătură ipoteza asta cu un gest al mâinii.
— Dar e la ordinele tale, la lucru.
— Asta împotriva voinței lui. Face ce i se spune, numai pentru că tu i-ai cerut-o și pentru că știe că realizez ceva bun pentru sat. Nu-i place să primească ordine de la mine. Privind în urmă, îmi dau seama că niciodată nu i-am plăcut. Chiar și la Coral Reef, nu eram pe aceeași lungime de undă. Iar acum, adăugă el, știu și de ce. De la bun început, m-a considerat o amenințare, un rival în lupta pentru dragostea ta.
— E ridicol.
— Spune-i asta lui André. Te consideră că îi aparții și ar folosi orice prilej ca să termine cu mine. Dacă aș face un singur pas greșit, întâi m-ar omorî și abia după asta ar pune întrebări.
Era o femeie extraordinară, calmă dar puternică, directă dar misterioasă, simplă și totuși complexă, elegantă dar sexy.
Privirea lui stăruitoare o făcu să se gândească la ea.
O văzu cum își mușcă și își umezește nervoasă buzele. Din umbra deasă, vocea ei se auzi răgușită și nesigură:
— Ce-ai spus?
— Nimic, răspunse el și se întoarse să plece. Tocmai mă gândeam că ai merita să fie cineva în stare să moară pentru tine.

Chantal își dădu seama că e înfuriat după cum cobora panta spre plajă. Putea spune, văzându-l de departe, că scotea flăcări ca și craterul vulcanului, numai că erupția lui era iminentă.
Se opri brusc în fața ei și cizmele lui grele îi împroșcară genunchii cu nisip.
— Ce dracu’ se întâmplă aici?
Ea îi zâmbi inocent de sub borul pălăriei.
— Bună, Scout. Mă bucur că ai venit. Nu vrei să înoți?
— Să înot? zise el nevenindu-i să-și creadă vechilor. Stau acolo sus să-mi rup spinarea pentru oamenii ăștia, iar ei se joacă pe plajă și adună flori, țipă el lovind cu piciorul o ghirlandă de plumeria și-și iau o zi liberă. Am băgat eu de seamă că pauza de prânz se cam prelungește, dar fiind un șef drăguț și văzând căldura asta infernală, mi-am zis să nu-i cert pentru câteva minute. Dar apoi, muncitorii care au venit după pauză, au și început să dispară unul câte unul. Până să mă lămuresc bine, rămăsesem singurul care mai muncea.
— Ei bine, era și timpul să vii și tu cu noi, nu? Stai jos la umbră și răcorește-te înainte…
— Dar nu vreau să stau, Chantal. Nu vreau să mă răcoresc. Podul este aproape gata. Mai avem doar de cimentat câteva trepte. Suntem aproape gata.
— Atunci nu-i mare lucru dacă amânăm treaba cu o zi.
Raționamentul ei atât de logic îl făcu să-și iasă din minți. Își duse pumnii strânși la tâmple și înjură de mama focului.
— Nu faci altceva decât să te înfurii, zise ea calm. Și ai face mai bine să te liniștești, pentru că oamenii nu au de gând să se întoarcă la lucru înainte de mâine dimineață. Ziua de azi a fost declarată zi de sărbătoare.
— De cine? De tine? Autoritatea ta o întrece pe a mea?
În sfârșit se enervă și ea. Se ridică în picioare. Stătea pe nisip lângă cizmele lui uriașe. Costumul sumar de baie nu era un veșmânt prea potrivit pentru o confruntare, dar ochii îi scăpărau de furie.
— Atunci când poate contribui la fericirea și mulțumirea acestor oameni, autoritatea mea o depășește pe a ta. Ca și autoritatea conducătorilor satului. Ei mi s-au plâns că oamenii sunt extenuați și au nevoie de o zi de odihnă. Ei nu sunt obișnuiți să muncească atâtea ore în șir, ca tine.
— Nici pe mine nu prea mă distrează munca acolo sus.
— Te rog să vorbești mai încet, Scout. Ai să-i superi.
— Eu să-i supăr pe ei? zise el cu o voce ascuțită, iritată. Puțin îmi pasă dacă îi supăr.
Își duse degetul arătător la piept.
— Ca să termin la termen, am nevoie ca fiecare om să muncească pe tot parcursul zilei de lucru. Am avut destule întârzieri, ca de exemplu când s-au uitat cum ies puii din găoace, acum câteva zile. Apoi, mi-a luat ore în șir ca să-i adun din nou. A mai fost povestea cu generatorul în care cică intrase un duh rău. Îți închipui cât de caraghios m-am simțit apărând un generator? „Procesul” a durat o jumătate de zi.
Ca să termine, el se aplecă peste ea atât de mult, încât Chantal fu nevoită să se dea înapoi.
— N-or fi ei obișnuiți cu ore lungi de lucru, dar nici eu nu sunt obișnuit cu muncitori care să lase treaba neterminată, pentru că așa au ei chef.
— Dar aici nu suntem în Statele Unite.
— La naiba…
Hotărâtă să rămână calmă, Chantal își controlă sever vocea:
— Ei nu trăiesc după termene. Nu le pasă de întârzieri. Sunt insulari. Mâine o să fie exact același lucru. Ei nu muncesc pentru reușita lor, ca americanul de rând, ei muncesc pentru ceea ce au nevoie. Personal, eu cred că merită să trăiești pe baza acestui criteriu. Și îmi pare rău, Scout, dar atâta timp cât ești pe insulă, va trebui să te supui aceluiași criteriu.
Scout își mușcă obrazul pe dinăuntru, ceea ce era singurul indiciu al nervozității sale. Părul i se lipise de frunte. Sudoarea îi brăzdase fața murdară. Cămașa descheiată i se lipise de trup. Părul de pe piept se ondulase din cauza transpirației.
Arăta totuși atrăgător.
Ea nu-i putea vedea prea bine ochii, pentru că el abia și-i mijea, orbit de lumina soarelui de după amiază. Își dădea seama că era furios, dar continua să-l privească drept în ochi. Localnicii primiseră o binemeritată zi liberă. Ea nu voia să schimbe asta și să-i trimită înapoi la lucru. Scout trebuia să înțeleagă. Dacă nu putea, era nevoit să le tolereze această comportare.
Brusc, el își ridică mâinile. Chantal avu o mică ezitare, crezând că vrea să o lovească. Dar el nu făcu altceva decât să-și consulte ceasul de la mână.
— Prea bine. Accept. Este ora unu. Pot să se odihnească acum, în miezul zilei. Dar la ora patru, gata joaca. Vreau ca toată lumea să se întoarcă la lucru. Până la lăsarea nopții mai rămân câteva ore bune de lucru.
— Nu poți să-i pui la muncă în seara asta, exclamă ea.
— Nu pot, pe dracu’! Eu am un lucru de făcut aici și vreau să-l văd terminat.
— De ce te grăbești atâta? Din cauza logodnicei? 
— Ar putea fi unul din motive.
Ochii ei se micșorară amenințător. El o provocase din nou. Ea, la rândul ei, îl stârnise. Replica lui o duruse, dar nu reușise să o abată de la ideea ei inițială.
— Azi nu se mai întorc la lucru, punct.
El își coborî mâna din nou și o răsuci așa încât ceasul să-i atingă aproape nasul, în timp ce el bătea furios cu degetul în geamul ceasului.
— La ora patru, Chantal. Niciun minut mai târziu.
Ea avu o mișcare spontană. Îi trase fulgerător ceasul de pe mână și-l azvârli în apa mării cât de departe putu.
— O să-ți fie greu acum să mai măsori minutele, domnule Ritland.
Scout privi pierdut ceasul care pierea înghițit de mare.
— Era un Rolex.
— În satul ăsta are o valoare mult mai mică decât oricare ghirlandă de flori și este incomparabil mai puțin frumos.
Dacă ar fi putut să mai facă un pas spre ea, ar fi venit mai aproape. Dar cum stăteau deja unul lângă celălalt, el nu avu decât să-și arcuiască trupul pentru a-l atinge pe al ei. Îi șuieră printre dinții încleștați:
— Am să te strâng de gât.
Chantal dădu capul pe spate și-i oferi gâtul sfidătoare, spre a-și îndeplini dorința. Acceptând provocarea, el își încleștă degetele la baza gâtului ei. Cu degetul mare, putea simți cum îi pulsează viața prin arteră.
Stătură multă vreme așa, pierduți unul în ochii celuilalt. Apoi, el își concentră privirea asupra gurii ei. Fără voie, buzele ei se deschiseră într-o surdă chemare.
Un sunet înfundat izbucni din adâncul pieptului lui, ca un blestem. El pendula între a o trage spre el și a o îndepărta. În cele din urmă, o împinse ușor. Plecă șchiopătând pe plajă, sprijinindu-se tare de Johnny, care-i sărise imediat în ajutor. Chantal, cu răsuflarea tăiată și adânc tulburată, îl urmări cu privirea până ce dispăru.
— Chantal!
André îi pronunță numele de mai multe ori, înainte ca ea să-l audă.
— Iartă-mă. Ce este?
— Ți-a făcut vreun rău?
— Oh, nu, nu, îl asigură ea. Nu înțelegea de ce toată lumea și-a luat ziua asta liberă. A trebuit să-i explic.
Uitându-se în direcția în care plecase Scout, ea îi văzu privirea plină de suspiciune și dușmănie.
— Nu-i nimic, André. O zi bună.
El plecă spre un grup de tineri, printre care era și Margot, Chantal se întinse pe nisip, simțind cum îi tremură genunchii ca urmare a altercației cu Scout. Sprijinită de trunchiul unui palmier, închise ochii și încercă să-și domolească bătăile inimii. Era din ce în ce mai greu să-i reziste. Serile când îi simțea privirea pătrunzătoare, ar fi vrut să-i răspundă așa cum trupul i-o cerea. Ar fi vrut să se ducă la el ca o femeie, să-i mulțumească și să-i domolească focul care știa că-l mistuie. Ea dorea asta, dar nu putea să o facă.
Mândria ei nu-i permitea. N-ar fi putut suporta să fie folosită și apoi părăsită, pentru că el urma să se întoarcă la Jennifer, soția ideală. Ea beneficia de loialitatea și protecția localnicilor. Ei ar fi apărat-o de dorința nestăvilită a lui Scout. Dar de ceea ce se temea ea mai tare, era dorința ei pentru el. Iar conștiința, se pare, nu o mai apăra atât de bine.

*

— Cât mai avem?
Scout se opri pe potecă pentru a-și șterge fața cu o batistă deja bună de stors.
— Câțiva kilometri?
Johnny se uită la el mirat.
— M-a dat gata căldura. Am început să vorbesc cu un copil care nu înțelege o iotă din ce spun. Dar asta e la fel de ilogic ca și tot ceea ce mi s-a întâmplat de când am plecat din Coral Reef, urmărind-o pe prințesa insulei. Trebuia să-mi fi dat seama că este prea grozavă ca să fie adevărată, Johnny: Să nu te încrezi în femei îmbrăcate în alb, care arată, se mișcă și vorbesc precum zeițele. Mai devreme sau mai târziu, ai să regreți amarnic.
Johnny zâmbi curios.
Scout oftă și își reluă mersul. Plecaseră din sat acum câteva ore. Se gândise că, dacă nu putea s-o scoată la capăt cu Chantal, ar fi trebuit să încerce să vorbească cu tatăl ei.
Nu credea să fi fost prea sănătos la minte, căci cine ar fi ales să stea în jungla aia, unde te năpădeau toate insectele pământului? Căldura era de nesuportat. Puteai să fierbi în propria-ți sudoare. Voix de Tonnerre era întotdeauna la dreapta sa. Când și când, mai scuipa bolovani și fum, parcă pentru a-i aminti că era o perpetuă amenințare de care trebuia să se teamă. Ce om putea oare să reziste în această climă?
În aparență, Georges Du Pont putea. Scout era sigur că Johnny înțelesese pe cine voia el să vadă. Când îl întrebase unde-i era ascunzișul lui Du Pont, puștiul arătase undeva, de partea cealaltă a prăpastiei.
— Știu că stă acolo pe dealuri, spusese Scout răbdător, dar unde anume pe dealuri?
El îi comunicase prin gesturi că dorea să fie condus la bătrân. Câteva minute mai târziu, părăseau satul. Acum, Scout se întreba dacă făcuse bine, ceea ce făcuse. Când plecaseră, n-avea idee de distanță. Îi era cald, îi era sete, iar piciorul rănit începuse să-l doară.
Când ajunseră pe celălalt mal al prăpastiei, descoperiră jeep-ul. Era acoperit cu o plasă militară de camuflaj. Îi tresari inima. Nu exista o cheie de contact, dar poate reușea totuși să-l pornească.
Se răzgândi, când văzu privirea posomorâtă și buzele tremurând ale lui Johnny. Nu putea să facă puștiului una ca asta. Apoi, nu putea lăsa podul neterminat. Etica, pe care tatăl lui i-o inoculase, nu i-ar fi permis niciodată conștiinței lui să se mai odihnească, dacă ar fi îndrăznit ceva.
Oricum, era curios să-l cunoască pe Georges Du Pont, care era probabil strălucitor, dar excentric. Corey Reynolds îi recunoștea și el părerile de expert în legătură cu Voix de Tonnerre. Pe asta trebuie să se fi bazat compania sa când a investit milioane în construcția stațiunii.
Mai era un motiv pentru care rezista tentației de a lua jeep-ul. Chantal. Ea avea încredere că el îi va termina podul. Așa-i promisese. Pur și simplu, nu putea să o dezamăgească. Dacă ar fi făcut asta, ea ar fi pierdut considerația pe care sătenii o aveau pentru ea. Ei bine, nu era în stare să plece așa, fără un cuvânt de rămas bun.
— Din păcate, sunt al naibii de cinstit, îi șopti el lui Johnny. O fantezie de școlar.
Johnny dăduse din cap fiind parcă de acord și răsuflase ușurat când părăsiră mașina exact așa cum o găsiseră.
Acum, după câteva ore bune de mers, iată că băiatul se avântă dintr-odată către junglă, spunând ceva în franceză și arătând cu degetul către vârful pantei.
— Acolo sus? întrebă Scout.
— Oui.
— Perfect.
Scout oftă din greu și începu să urce cărarea pietruită. La un moment dat, se opri să se odihnească. Făcându-și mâinile pâlnie, strigă cu putere:
— Georges Du Pont!
Păsările junglei țipară, deranjate din liniștea lor sălbatică.
— Domnule Du Pont, numele meu este Scout Ritland. Aș vrea să vă văd. Sunt convins că fiica dumneavoastră v-a vorbit despre mine.
Așteptă. Niciun răspuns. Poate bătrânul nu auzea bine. Bănuia că Du Pont știa engleza, dar nu putea fi sigur de asta. De ce să răgușească înainte de a da ochii cu Du Pont? Astfel, se căzni să urce până în vârful dealului. Când ajunse sus, se îndoi din mijloc și, sprijinindu-și mâinile pe genunchi, încercă să-și recapete suflul.
Transpirația i se prelingea pe față și stropii i se adunau pe vârful nasului, gulerul cămășii avea și el pârâiașe de sudoare. Clipea des, din cauza picăturilor care-i pătrundeau în ochi. Cum forțele începeau să-i revină, își șterse fața cu dosul palmei. Rezultatul nu fu cel așteptat, pentru că și mâna îi era la fel de udă. Își simțea ochii încețoșați și îl usturau. Iată de ce, întâi nu-i veni să creadă ceea ce vedea. Clipi de câteva ori și scutură din cap uluit.
Pe culmea dealului, privind către Pacificul de Sud, erau două morminte, fiecare acoperit cu un strat alb de flori și având la cap câte o cruce mică albă.
Două morminte!

Chantal atinse ușor pe copil pe cap și îi spuse să nu-și ude rana câteva zile. Se lovise de o stâncă ascuțită în timp ce se juca pe plajă, și se zgâriase destul pe serios. Ea fusese rugată să-i oblojească rana și apoi fusese invitată să împartă cina cu familia băiatului. Gestul lor de recunoștință nu putea fi refuzat.
Oricum tot timpul mesei, se gândi la Scout. Nu-l mai văzuse nici pe el nici pe Johnny de când plecaseră împreună de pe plajă. Se așteptase să-l găsească acasă îmbufnat. N-ar fi mirat-o nici dacă l-ar fi găsit lucrând cu încăpățânare la pod, chiar dacă echipa de muncitori dezertase.
Odată cu lăsarea serii, deveni din ce în ce mai îngrijorată. Trimisese după André.
— Du-te și verifică jeep-ul.
— De ce?
Fu tentată să i-o trântească „Uite așa”, dar își potoli nerăbdarea.
— Nu știu unde este domnul Ritland. L-ai zărit pe undeva?
În momentul acela un gând o înfioră; acela că André n-ar fi străin de dispariția lui Scout. Dar îl îndepărtă imediat din minte. Îl ascultase prea mult pe Scout. O făcuse să-și suspecteze prietenii pe care îi știa de o viață.
Cât timp André fu plecat în misiune, ea se învârti de colo-colo, fără rost. Când el se întoarse și-i spuse că jeep-uf era la locul lui, ea nu mai știa dacă trebuia să se liniștească sau să se îngrijoreze mai mult.
— Ia câțiva oameni și căutați prin împrejurimi. Poate dați de el.
Fără să mai spună nimic. André plecă.
Chantal se îngrijoră tot mai tare cu fiece clipă care trecea.
Acum, pe drumul de întoarcere acasă, după ce-și luase rămas bun de la băiețelul rănit și de la familia lui, se întrebă iar și iar unde ar putea fi.
Se lăsase întunericul. Terenul accidentat putea fi un pericol chiar pentru oamenii care trăiau acolo de o viață. Scout nu cunoștea zona. Își solicitase prea mult piciorul rănit, care nu era atât de puternic pe cât credea el.
Dacă se prăbușise pe undeva? Dacă zăcea pe undeva sângerând și fără ajutor? Dacă lui Johnny era frică să vină până în sat și să spună ce se întâmplase?
Încruntându-se neliniștită, intră în casă și puse la loc trusa medicală a tatălui ei. Casa era cufundată în întuneric. Nicio lampă nu fusese aprinsă cât lipsise ea. Scout nu se întorsese.
Dar apoi, simț în nări o urmă ce parfum cunoscut.
Îi sări inima și începu să se agite. Se luă după miros, spre bucătărie. Deși își spunea că era o prostie să-i fie frică și că stafiile nu fumează trabuce, ea ezită totuși înainte de a împinge ușa din lemn de bambus.
Mucul incandescent al trabucului licări în întuneric. Ea oftă greu de ușurare.
— Ce faci?
— Fac baie.
Scout era întins în cada de alamă portabilă, cu genunchii ieșiți din apă. Părul îi era ud și părea șamponat și clătit și îl dăduse peste cap cu mâna.
— Voiam să spun cu…
— Trabucul? întrebă el cu nonșalanță.
Trase adânc în piept și apoi trimise spre tavan câteva rotocoale de fum.
— Sper că Georges nu se supără că am împrumutat și eu unul. Nu-i așa?
Respirând cu greutate, Chantal dădu din cap în semn că nu.
— Ești o mincinoasă, adăugă el.
Scout puse trabucul pe scrumiera de ceramică pe care și-o adusese la îndemână pe scaunul din apropierea căzii. Își odihni brațele pe marginea căzii, lăsându-și degetele să se plimbe prin apă, plescăind din când în când, ca, în întuneric, Chantal să-l poată auzi. Așa inocente cum păreau, sunau parcă amenințător, la fel de sinistru ca vocea lui aparent nevinovată.
— Am petrecut o după-amiază pe cinste, zise el. Foarte instructivă. Cred că ar trebui să-ți mulțumesc pentru că ai insistat să-mi iau o zi liberă. Am vizitat o parte a insulei pe care nu o văzusem niciodată.
Luă trabucul și mai trase un fum.
— Bineînțeles că am transpirat o groază, mi-am suprasolicitat piciorul stâng până ce a început să mă doară ca dracu’, am fost atacat de un roi de insecte carnivore, m-am întâlnit cu un șarpe gros cât mijlocul meu și am scăpat ca prin urechile acului de o avalanșă de pietre. În afară de asta, am petrecut o zi minunată în Paradis. Însă a meritat efortul, să mă pot întâlni cu tatăl tău.
Vocea lui, care, la început fusese șoptită, urcă în intensitate, ajungând la sfârșit să urle. Chantal tremura de frică. Închise ochii și încercă să-și recapete echilibrul și să se decidă cum să înfrunte un om care, în mod evident, voia să o omoare.
— Îți voi explica totul. Când îți termini baia, ne vedem în camera de zi.
— Ai să mă vezi chiar acum.
Se ridică brusc în picioare, ceea ce făcu ca apa din cadă să se miște puternic, stropind podeaua. Împroșcând în aceeași măsură cu apă și cu înjurături, el păși afară din cadă și se îndreptă spre ea.
Chantal țipă de spaimă și se întoarse să fugă. Dar nu fu destul de rapidă. Scout o apucă de cămașă și o trase brusc înapoi. Bicepșii i se încordară când, printr-o rotație imprimată de brațul lui, trupul ei se lipi de al său. Îi propti pumnul în coloana vertebrală, presând-o spre el. De pe capul lui, apa începuse să se scurgă pe părul bogat al fetei.
— De ce nu mi-ai spus că a murit?
— Așa am crezut că era mai înțelept.
— Pentru că așa ți-ai închipuit că vei avea mai multă influență asupra mea, din moment ce știam că tatăl tău se află pe undeva prin apropiere, așa e?
— Corect. Mi-am imaginat că ai putea avea mai multă încredere în părerile lui decât ale mele.
— Încredere - un cuvânt care sună tare caraghios când e vorba de tine, prințeso, zise el disprețuitor, lipind-o și mai puternic de el. Când a murit?
— Cam cu o săptămână înainte de a te răpi.
Chantal își dădu seama că răspunsul ei îl surprinsese. El nu realizase că moartea lui Georges survenise așa de curând. Ea aprecie faptul că el păstră un moment de tăcere respectuoasă înainte de a reîncepe șirul întrebărilor.
— Cum s-a întâmplat?
— Pur și simplu a… ea se întrerupse, neputând să-și stăpânească nodul care-i înăbuși glasul și lacrimile din ochi. Se întorcea dintr-o plimbare pe dealuri… și s-a stins. Un atac de cord, presupun.
— Și nu ai anunțat pe nimeni?
— Nu.
— N-ai vrut să știe nimeni că a murit?
— Nu.
— De ce?
— Asta nu interesa pe nimeni în afară de mine și de localnici.
— Iar ei nu-mi puteau spune, pentru că niciunul dintre ei, afară de André, nu știe engleza.
— Așa este, acceptă ea moale. Tata a vrut să fie înmormântat lângă mama. În cele din urmă, va trebui să completez un certificat de deces pentru autorități, dar ce mai contează data de pe el?
Ea îi simțea privirea grea pe față. I-o înfruntă fără să șovăie. E adevărat că acțiunile ei nu fuseseră prea ortodoxe, dar, după părerea ei, fuseseră necesare. Nu avea deloc chef acum să înceapă cu explicații și scuze.
— Trebuie să fiu foarte atent - ești deșteaptă. 
— Nu deșteaptă. Sunt disperată.
— Cine a pus la cale planul de a mă aduce aici, tu sau tatăl tău? Cine a avut ideea ca tu să fii momeala?
Ea lăsă capul în jos:
— Eu.
— Și pistolul?
— Tata era împotriva oricărui fel de violență. S-a gândit doar că ai putea fi convins să ne ajuți. André și cu mine aveam unele îndoieli.
— Deci ți-ai urmat planul, în ciuda faptului că tatăl tău murise.
— Da. L-am rugat pe André să facă rost de armă. Urma să facem totul după plan. Nu te-am fi convins altfel.
— Bine. M-ați adus aici, iar eu am fost de acord să vă ajut. De ce ai ținut secretă moartea tatălui tău în tot acest răstimp? Pentru ce?
Sfidarea ei căzu grea, din nou.
— Dacă credeai că el exista, că s-ar putea întoarce în orice moment, neanunțat… atunci…
În ochii lui apăru o scânteie:
— Atunci te puteai apăra mai ușor de mine.
— Și a mers, declară ea.
— Numai până în momentul acesta.
Buzele lui i le prinse pe ale ei cu sălbăticie. Cu un braț petrecut pe după umerii ei și cu celălalt strângându-i talia, el o ridică de jos și o lipi de el.
Chantal înțepeni când coapsele ei goale veniră în contact cu pielea lui caldă, cu părul lui moale și bărbăția lui fermă. Un alt val de senzații o invadă când el își insinuă limba printre buzele ei. Gura lui avea o aromă plăcută, ca și când s-ar fi spălat pe dinți de curând. Mirosea a săpun și a trabuc. Dorința ei de a i se dărui, atâta vreme înăbușită, se dezlănțui dintr-odată. Ea îi răspunse așa cum simțea și nu cum îi dicta conștiința. Trupul ei înfometat, nu-i mai dădu răgazul să aleagă.
Limba ei începu să se lupte cu a lui. Scout, surprins, se trase puțin înapoi, așteptă, apoi scoțând un sunet înfundat, își contopi gura cu a ei.
Ea îl prinse cu brațele pe după mijloc și-și plimbă mâinile pe proeminențele musculoase ale spatelui lui. Picături de apă i se mai prelingeau încă pe piele, udându-i și ei degetele în timp ce-i masa mușchii supli al feselor.
Nebun, sălbatic, el începu să-i sărute gâtul, zgâriindu-l pielea cu barba lui nerasă. Ea își arcui atât de tare gâtul, încât părul ei lung aproape că ajunse la nivelul genunchilor. În mișcarea lui unduitoare îi șterse coapsele lui Scout.
El ridică fruntea și o fixă cu privirea. Piepții cămășii erau uzi.
Își puse mâinile pe oasele gâtului ei, apoi, încet, le lăsă să lunece pe piept. Degetele îi atinseră ușor sânii, desenându-le sfârcurile în proeminențe întunecate. Îi sărută un sân prin țesătura udă, jucându-se cu limba, iar și iar, mușcând tandru din plinătatea lui.  În mod reflex, trupul ei se ridica, întinzându-și buzele spre ale lui și stabilind un contact electrizant.
— Oh, Doamne.
El îi prinse fesele între mâini și o trase strâns lângă el. Îngropându-și fața în scobitura umărului ei, îi șopti brutal:
— Te doresc. Culcă-te cu mine, Chantal. Te rog…
Poate dacă n-ar fi spus nimic… Poate dacă nu i-ar fi amintit că orice relație dintre ei era sortită să fie temporară și doar fizică… Poate…
Ea deveni dintr-odată încordată și nereceptivă. El îi luă fața în mâini și o sărută încet. Simțind-o că nu mai participă, el își ridică ochii și privi la ea întrebător:
— Nu pot, țipă ea, cu vocea tremurându-i de emoție. Iartă-mă. Nu pot.
Înainte de a o putea reține și convinge, ea o rupse la goană pe ușa din spate.
El fugi după ea, dar se opri când intră în umbra deasă care separa casa de tufișuri. Vârful ascuțit ca un ac al unei lănci îl înțepă în buric.
— Ce dracu’ mai e și asta?
Chantal puse capăt goanei ei nebune abia jos, pe plajă. Se întoarse deodată și trase aer în piept, alarmată.
— Oh, nu!
André și alți câțiva tineri din sat îl înconjuraseră pe Scout. Erau toți înarmați cu cuțite și sulițe. Fețele lor arătau hotărâre.
Privirile lor scânteiau periculos.
— Cheamă-ți cățeii, Chantal, spuse el dur.
Ea le vorbi oamenilor. Unul câte unul se dădură înapoi și-și strânseră oamenii. André se retrase ultimul. Împotrivirea lui era vizibilă.
— L-am urmărit până aici, îi raportă el lui Chantal.
— L-ai trimis după mine?
Cu puțin timp în urmă, pe fața lui Scout se citea pasiunea. Acum, era albă de furie.
— Nu știam unde erai, se apără ea. Mi-a fost frică să nu ți se fi întâmplat ceva.
— Pe dracu’. Te-ai gândit doar că pot să fug înainte de a-ți fi terminat podul. Și dacă aș fi avut puțină minte, chiar aș fi făcut-o.
Arătă cu degetul spre ea.
— Acum nu te-aș mai atinge, nici dacă ai fi ultima femeie de pe insulă, iar eu aș fi țintuit aici pentru vecie. Ceea ce, din fericire, nu e cazul pentru niciunul din noi.
Încheind astfel, îi arse una tânărului care îi stătea în cale și intră în casă, trântind ușa în urma lui.

A doua zi de dimineață, Chantal fu trezită de o erupție a vulcanului Voix de Tonnerre. Atmosfera era calmă, încinsă și umedă. Explozivă. Ea se întrebă neliniștită dacă asta va influența în vreun fel mersul lucrărilor în ziua aceea.
Se sculă din pat, se spălă și se îmbrăcă. Era singură în casă. Scout nu era în bucătărie, acolo unde îl găsea de obicei, bând ceașcă după ceașcă de cafea neagră tare. Cu o seară înainte, când ea se întorsese de la baia obișnuită în mare, el era plecat. Părea că lipsise toată noaptea. De altfel nici nu era de mirare, ținând cont de starea lui de spirit.
Ea mâncă câteva fructe și bău o cafea, după care ieși afară. Soarele abia răsărise peste crestele muntelui, dar auzi zgomotul produs de târnăcop pe metal. Mergând spre șantier, ea observă că satul este neobișnuit de liniștit. Îl văzu pe Scout de departe, stând pe o stâncă. Cămașa lui militară oliv deschis era deja udă de transpirație. Cum audiase multe cursuri de psihologie, ea îl încadră în tipul de personalitate A - cel căruia îi place să se întreacă pe sine și să facă toate lucrurile perfect. Se suprasolicita, așa cum era cazul și acum. Înainte ca muncitorii să ajungă la lucru, el muncea deja din greu, asumându-și răspunderea pentru tot. Nu era de mirare că îl irita ritmul lent al vieții de pe insulă. Se opri să-și șteargă fața cu batista, dar o pătă de sudoare. Expresia feței lui era greu de definit. Sufletul ei se crispă dureros, rănită de animozitatea dintre ei. Nu-l putea acuza cu nimic după cele întâmplate aseară. Respingerea ei brutală ar fi jignit orice bărbat.
Avusese dreptul să spună nu, și totuși nu-i plăcuse să o facă. Ar fi vrut acum ca Scout să o privească cu ochi languroși, așa cum făcea înainte, să…
— Mademoiselle!
La auzul cuvântului, Chantal se răsuci surprinsă. Câțiva dintre conducătorii satului o înconjurau. Erau foarte serioși. Puțini erau cei care o priveau direct în ochi.
— Ce s-a întâmplat?
Ea simți că veniseră pentru un lucru extrem de grav, dar nu-și duse gândul mai departe. Când își expuseră problema, ea resimți un fel de durere fizică.
— Sunteți siguri?
Toți dădură din cap afirmativ.
— Dar ce se petrece aici?
Scout urca ultimele trepte care tocmai fuseseră cimentate în mai cu câteva zile în urmă. Respira greu.
— Unde sunt oamenii?
Chantal îi căută ochii, vrând să citească în ei cinste, integritate și un cod al moralității de nezdruncinat.
— Azi nu vor veni la lucru.
— Ce? Doar nu vrei să spui că-și mai iau altă zi liberă?
— Nu vor mai veni la lucru nici azi, nici mâine, nici niciodată.
Timp de câteva secunde, el rămase cu ochii pironiți la ea și apoi le aruncă oamenilor o privire năucită:
— Cineva vrea să mă scoată din sărite sau ce dracu’ se întâmplă aici? În câteva zile de muncă asiduă cu toată lumea, puteam să terminăm treaba. Ce s-a întâmplat cu voi, oameni buni?
Cum numai Chantal îl înțelegea, tot ea trebui să-i explice problema.
— Dumneata, domnule Ritland. Dumneata ești problema.
— Eu? exclamă el, ducându-și o mână pe pieptul lac de sudoare. M-am căznit atâta ca să mă obișnuiesc cu ei și cu obiceiurile lor. Le-am dat zi liberă. Am…
— Ai sedus-o pe una din fetele din sat și i-ai răpit virginitatea.
Parcă îl lovi cineva cu o piatră în cap. Cu gura căscată și ochii năuci, o privea pe Chantal nevenindu-i să creadă. Apoi își confecționă un oarecare zâmbet:
— Desigur e o glumă, nu-i așa?
— Ți se pare că glumesc?
Aproape cu lacrimi în ochi, ea arătă cu furie către liderii satului.
— Ei nu cred că problema asta ar putea constitui un subiect de râs, domnule Ritland.
— Nici eu n-aș râde de o falsă acuzație, replică el înverșunat.
— Deci negi totul?
— Desigur. Și când se presupune că s-ar fi petrecut această seducere?
— Noaptea trecută.
Lui Chantal i se strânse sufletul. De-abia mai respira și se căznea să pronunțe cuvintele. Își amintea aievea parcă cum decurseseră ultimele replici înainte de plecarea lui furtunoasă, noaptea trecută.
— Întrucât eu am refuzat să mă culc cu tine, te-ai gândit la Margot și ai sedus-o pe ea. Te simți mai bine acum? Ți-ai satisfăcut poftele acum?
— Oricâtă poftă aș fi avut, tu erai aceea care mi-o stârniseși, prințeso.
Un suspin îi scăpă printre buze.
— M-am oferit ție în schimbul construirii podului. Nu puteai să-mi reamintești asta și să o lași în pace pe Margot?
Pumnii lui Scout se strânseră puternic.
— E doar o copilă, pentru numele lui Dumnezeu!
— A fost, până azi noapte.
— Dar nici măcar nu am rămas singur cu ea.
— Ți se păruse frumoasă.
— Așa și este! Ar fi trebuit să fiu orb, ca să nu bag de seamă. Dar de aici până la a o silui e cale lungă.
— Ea pretinde altceva.
— Atunci minte.
— Nu minte.
— Nici eu nu mint. Singura mincinoasă de aici i ești tu.
Trădarea pe care o simțea era atât de dureroasă, încât insulta trecu aproape neobservată. Voia să-l audă clar negând faptul, să știe care era adevărul. De ce ar fi mințit Margot? Ea îi puse această întrebare lui Scout.
— Nu știu de ce, dar minte.
— Noaptea trecută spuneai…
— Lasă ce spuneam noaptea trecută.
El făcu cu mâna un gest pentru a termina discuția.
— Poate am fost nebun, accept. Am rostit probabil cuvinte care nu trebuiau spuse, dar mi-am petrecut noaptea pe plajă. Singur. Crede-mă, Chantal.
— Nu contează ce cred eu. Părerea lor contează.
— Dar nu pentru mine.
Ea îi fixă fața câteva secunde în șir, dorind cu disperare să-l creadă. Ochii lui erau limpezi, fără urmă de falsitate. Instinctul ei cu privire la oameni mai dăduse și greș. Avea el multe defecte, dar nu putea crede că se putuse coborî într-atât încât să seducă o puștoaică.
În cele din urmă, se întoarse spre săteni și le spuse că Scout nega faptul că o violase pe Margot. Ei începură să șușotească între ei și, din când în când, îl priveau cu suspiciune pe Scout.
— Ce spun?
— Acela e tatăl lui Margot.
I-l arătă cu degetul pe bărbatul care vocifera cel mai aprins.
— Zice că el și soția lui au găsit-o azi dimineață pe Margot plângând. Când au întrebat-o ce se întâmplase, ea a răspuns care-i era rușinea, că renunțase la virginitatea ei pentru American, pentru tine. Acum se gândesc cum să te pună la încercare pentru a ști dacă ești cinstit sau nu.
— Să mă pună la încercare? Ce fel de încercare?
Ea îl făcu să tacă și ascultă decizia localnicilor. Chantal înclina capul în timpul ce omul vorbea, ca și cum ar fi fost de acord cu ei.
— Ei? întrebă Scout. Au de gând să-mi taie capul sau ce?
Ea se răsuci spre el, sprijinindu-se bine pe I amândouă picioarele.
— Nu, se gândesc să te trimită la vulcan.
— Asta e curată nebunie.
Scout dădu la o parte o frunză enormă de palmier care avusese obrăznicia să-i stea în drum, într-un moment nepotrivit.
— Nu-mi vine să cred că soarta îmi este dictată de o adunătură de vraci vrăjitori.
Plesni apoi o insectă care bâzâia pe lângă fața lui.
— Când voi ajunge acasă în Statele Unite, îmi voi vinde povestea la Hollywood. Dar nici măcar acolo nu știu dacă o vor cumpăra, pentru că este prea incredibilă.
— Vorbești degeaba. Nu-ți mai bate gura de pomană.
El se întoarse ca să i se poată adresa lui Chantal.
— Sunt doar nerozii, și tu știi bine asta. Pierdere de timp și energie. De ce ești de partea lor?
— Pentru același motiv pentru care am făcut tot restul: podul. Nu-l poți termina singur. Iar oamenii nu te vor ajuta, până ce nu vei dovedi că ești nevinovat și nu vei fi fost binecuvântat de Voix de Tonnerre.
El murmură printre dinți părerea lui despre această misiune. Inițial, îl veneraseră și îl respectaseră toți, ca fiind trimisul zeilor. Acum, Margot, prin acuzația ei, îi punea la îndoială originea divină. Conducătorii hotărâseră că trebuie să se ducă la Voix de Tonnerre și să-i facă o ofrandă. Dacă se întorcea nevătămat, ei aveau să creadă din nou în el. Ar fi un semn că prezența lui în sat era ocrotită de divinitate.
El o privi de sus în jos.
— Probabil că tu ai pus la cale toate aceste acuzații împotriva mea, ca să poți merge și tu la vulcan, să-l fotografiezi de aproape.
El arătă spre aparatul de fotografiat pe care ea îl căra pe umăr.
— Cineva trebuia să te însoțească și să verifice că nu ai lăsat ofranda pe undeva în alt loc. În plus, în afară de tatăl meu, eu cunosc cel mai bine vulcanul.
Își săltă sacul cu aparatul de filmat fi pe umăr.
— Nu numai că-ți bați gura degeaba, dar îmi irosești și timpul meu, domnule Ritland. Pornește, te rog.
Înjurând, el se mișcă totuși.
Merseră câteva ore prin jungla deasă de pe dealuri, înainte de a începe să urce pe muntele care se afla cel mai aproape de craterul lui Voix de Tonnerre. Greutatea aparatului de filmat o făcu în curând pe Chantal să-și simtă gâtul, umerii și spatele de parcă îi luaseră foc. Scout căra într-o raniță proviziile lor și ofrande de la fiecare locuitor al satului. Începuse și el să le simtă greutatea. Fără să-și dea seama, se lăsă mai puțin pe piciorul stâng. Se opreau des să bea apă din gamele, dar transpirau imediat și gurile le erau mereu uscate. În cele din urmă, părăsiră jungla. Călcau acum mai mult pe pietre, iar panta era abruptă, fără vegetație. Bătea puțin vânt, dar curând aerul se rarefie și se încinse.
Când simțiră că nu mai au suflu, ajunseră la o stâncă verticală care se înălța solitară pe un platou. Din rocă, se forma o cascadă și apa se aduna într-un mic bazin.
Chantal puse jos echipamentul de filmat, își scoase cizmele și sări în apă cu capul înainte. Scout făcu același lucru. Când ieșiră afară, apa șiroia de pe ei.
Chantal se așeză pe un bolovan și bău zdravăn din gamelă. Își stoarse părul și își puse la loc pălăria de pai, pentru a-și umbri fața. Îl prinse pe Scout că o privea atent.
— Era a tatălui tău?
— Ce anume?
Apoi, înțelegând că se referea la pălărie ea dădu din cap.
— Da! Cum n-aș fi, putut niciodată să-i port pantofii, mi-am zis să-i folosesc pălăria, zâmbi ea.
— Așa gândeam și eu. Și ce tot scrii tu noapte de noapte?
— E ultimul capitol al operei lui.
— Iar tu îl termini în locul lui.
Ea nu găsi de cuviință să mintă.
— De aceea nu am vrut să se știe exact data morții lui. Editorii nu trebuie să știe că nu el a completat toate informațiile.
— Dar tu nu câștigi nimic din asta.
— Nici nu vreau, zise ea surprinsă. În tot ce am învățat, chiar și în liceu, tata mi-a fost cel mai bun profesor. Respirația vulcanului sălășluia în el. Îl simțea în piept ca pe o a doua inimă. Îl cunoștea în cele mai mici detalii. Singurul lucru cu care mă pot eu lăuda este faptul că i-am fost elevul cel mai devotat.
Scout continua să se uite la ea cu intensitate.
— N-am atins-o pe fata aceea, Chantal. Sunt sigur că nici tu nu crezi asta.
Sprâncenele ei se strânseră neîncrezătoare.
— În starea în care erai…
— În starea în care mă aflam, aș fi putut să seduc o sută de femei, dar tot degeaba. Nu doresc decât o singură femeie. Pe tine.
Stomacul lui Chantal se strânse. Simți nevoia să ia o gură de aer. Ar fi vrut să poată ascunde exaltarea care o cuprinsese subit, dar asta era prea mult. Fusese dezamăgită la gândul că el ar fi putut să compromită o tânără fată, dar de fapt gelozia o făcuse să reacționeze cum a reacționat. Ideea că el ar fi putut să dorească o altă femeie, era insuportabilă. Imaginea lui făcând dragoste cu altcineva, o înnebunea. Cât de mult ținea ea oare la Scout? Răspunsul nu era ușor, căci pe de o parte o stânjenea îngrozitor, iar pe de alta refuza să accepte.
— Hai să plecăm, mai bine.
Își legă bocancii și se pregăti de plecare. Când să-și salte aparatul de filmat pe umăr, Scout i-l luă din mână.
— Îl car eu.
— Este prea greu.
— Tocmai de aceea trebuie să-l car.
Își echilibră povara, astfel încât centrul de greutate să-i cadă între umeri.
— Bun. Cât mai avem de mers?
— O milă. Poate mai mult. De aici înainte, terenul este accidentat.
— Mai mult decât până aici?
— Mi-e teamă că da. Urcă abrupt.
— Treci în față, zise el obosit. Te urmez.
Nu era nicio potecă. Merseră greu printre bolovani ca să ajungă sus pe muntele cel mai apropiat de Voix de Tonnerre. Priveliștea era magnifică. Era foarte cald; fiecare gură de aer inhalată le ardea plămânii.
Pulsul lui Chantal se întețise nu numai din cauza efortului fizic. Inima îi bătea cu putere, ca întotdeauna când se afla aproape de vulcan. Uitându-se la Scout peste umăr, văzu că reacția lui era aceeași. El privea cu admirație și uimire această puternică forță a naturii, care părea să aibă o personalitate bine conturată. Scuipa foc pe gură. Lava se prelingea în pârâiașe incandescente, până jos în vale. Aerul vuia la fiecare răsuflare a vulcanului. Pământul se zguduia sub picioarele lor.
— Dumnezeule mare! spuse Scout în extaz. E magnific, nu?
— Mi-e drag!
— Gândește-te numai, materia asta pe care o scuipă acum, va rămâne aici milioane de ani. Suntem martorii unei nașteri.
Silueta lui Chantal se profila pe cerul înroșit. Vântul cald îi lipea hainele de trup. Își scoase pălăria și-și dezlegă părul, pentru ca acesta să poată flutura sălbatic, neobosit. Lumina din atmosferă îi învăluia pielea într-o nuanță arămie. Era parcă o mare preoteasă, aducând ofrandă zeului păgân.
Scout veni lângă ea.
— Îți mulțumesc că ești alături de mine.
Ea își întoarse privirea spre a lui. Rămaseră ochi în ochi, până ce pământul se cutremură sub ei. Din spatele lor, se desprinseră bolovani, care se rostogoliră spre stânca din apropiere. Chantal zâmbi la vederea expresiei puțin încordate de teamă a lui Scout.
— Dacă nu ai sedus-o pe Margot, nu are de ce să-ți fie frică de Voix de Tonnerre.
— Sunt nevinovat, dar mă voi simți mult mai bine de îndată ce vom lăsa sacul ăsta cu prostii, vom face fotografiile și vom pleca odată naibii de aici.
Pentru că, de fapt, fiecăruia îi era teamă acolo sus, încercară să glumească pentru a mai uita de frică.
— N-aș zice că atitudinea dumitale aduce a penitență, domnule Ritland, îl dojeni ea.
— Știi, nu am mai făcut chestii din astea. Ce trebuie să fac, să scuip în palme și să mă învârtesc de trei ori, murmurând ceva în genul că de acum înainte voi fi băiat bun?
— Îți bați joc de noi, de cultura noastră!
— Cultura lor. Tu nu crezi în acest hocus-pocus al lor mai mult decât mine. Te prefaci numai, ca să mă necăjești.
El goli sacul cu ofrande și le rândui de jur împrejur.
— În timp ce eu fac asta, tu ocupă-te de poze, vrei? Mă gândesc respectuos la Voix de Tonnerre, dar nu prea știu ce crede el despre noi.
Ea își puse aparatul pe un trepied. Începu să facă poze, una mai fantastică decât cealaltă. Termină un film și mai făcu unul. Soarele cobora spre asfințit, cerul se întuneca, dar Voix de Tonnerre mai scălda încă totul într-o lumină puternică, roșiatică.
— Cam este timpul să mergem, nu crezi? întrebă Scout îngrijorat.
— Da. N-aș mai pleca. O să treacă ani și ani până va mai fi o erupție de o asemenea magnitudine.
Vocea îi era tristă. Scout împachetă aparatul și restul echipamentului, în timp ce ea, cu un soi de regret încărcat de emoție, urmărea muntele explodând din înaltul lui.
El îi atinse umărul, apoi își duse mâna pe obrazul ei și-i șterse cu degetul o lacrimă.
— Chantal! Prințeso! Știu că nu-ți place să pleci. Nici mie nu-mi place să te forțez să o faci. Dar trebuie să coborâm înainte de a se întuneca de tot.
— Au revoir, șopti ea.
Apoi se întoarse și prinse mâna pe care i-o întindea Scout.
Pentru că acum nu mai aveau atâtea de cărat, iar gravitația îi ajuta, ajunseră jos mult mai repede. Chantal se gândea că rana îl durea probabil, dar el, nu arăta nimic. Părea că se îngrijește mai mult de ea. De câteva ori, ea își pierduse echilibrul și fusese gata să alunece în râpa adâncă, dar el o oprise din cădere cu propriul lui corp.
— Sper ca vulcanul să știe că aceste ofrande sunt de la noi, îi zise el uitându-se în spate și observând îngrijorat că Voix de Tonnerre mai împroșcase odată cu foc și roci topite spre cerul înnoptat. Erupțiile se succedau repede, una după alta.
— Mie nu-mi este frică. Ție da?
— Al naibii de frică, zise el.
Apoi râseră amândoi și o luară la vale mai repede, fără să mai ascundă faptul că fugeau ca să-și salveze pielea. Erupțiile erau din ce în ce mai violente. Cenușa și zgura cădeau peste tot, ca o zăpadă arzând.
— Repede, în apă! zbieră Scout când ajunseră la lacul în care se răcoriseră ceva mai devreme.
— Stai. E fabulos!
Își scoase aparatul din sac și începu să facă poze cât de rapid îi permitea motorașul aparatului.
Oh! la te uită!
— Chantal!
— De-ar fi putut și tata să vadă…
— Chantal…
El îi smulse aparatul din mâini, îl zvârli jos și, cu Chantal în brațe, se aruncă în bazin. Apa îi înghiți. Scout ajunse primul la fund și împinse puternic din genunchi ca să iasă la suprafață. Când priviră afară, Voix de Tonnerre explodă. Furia exploziei era de neegalat.
Ploua cu foc. Zgura cădea pe apa din jurul lor și se stingea. Nu puteau face altceva decât să stea năuciți, venerația pentru măreția momentului depășindu-le frica. Scout îl asemuise cu o naștere. Era la fel de cutremurător, la fel de amenințător, la fel de frumos. Părea că nu se mai sfârșește. În cele din urmă, se termină.
Liniștea bruscă părea asurzitoare.
Minute în șir, rămaseră nemișcați, cu bărbiile deasupra apei.
În sfârșit, Scout o luă de mână și o trase afară din apă.
Din vulcan nu mai ieșeau acum decât fuioare mici de fum alb. Arăta binevoitor.
Chantal se lăsă în genunchi, epuizată. Scout se așeză lângă ea. Erau foarte aproape ca să-și vorbească, dar niciunul nu scoase o vorbă. În cele din urmă, el se întinse și o trase și pe ea alături. Protector îi înveli corpul cu al lui.
Peste capetele lor, briza răcoroasă mătura ușor norii de cenușă.

Chantal se trezi din somn și se strecură din brațele lui Scout. Sau, mai bine zis, a încercat. Când începu să se ridice, el strânse brațele. Deschise ochii. Ținând-o pe loc, o privi drept în față. Îi mângâie părul, obrajii.
Expresia fetei era grăitoare și o cercetase atent. Parcă o întreba dacă a dormit bine strâns lipită de el, și parcă ar fi așteptat un răspuns din privirea ei.
Ea ar fi vrut să se aplece și să depună un sărut cald și dulce pe buzele lui, în loc de bună dimineața. Dar dacă ar fi făcut-o, știa prea bine, nu s-ar fi oprit acolo, iar ea știa că trebuie să se și oprească. Un minut dacă mai prelungea ședere lângă Scout, ea nu ar mai fi fost în stare să-l părăsească.
Făcu apel la rezervele ei de autocontrol, îi dădu brațele la o parte și se ridică în picioare. Își examină aparatul de fotografiat și constată că nu suferise stricăciuni serioase. Filmele pe care le făcuse erau intacte în cutiile lor.
Scout zăbovi ceva mai mult timp înainte de a sări în picioare. Stătu să mai privească peisajul de jur împrejur.
Își simți încheieturile înțepenite de la umezeala din timpul nopții. Piciorul începuse să-l doară din nou. Ea îl văzu frecându-se, când se aplecă să umple gamelele cu apa din lac.
— Unde-ți este pălăria? observă el când erau gata să plece.
— Am pierdut-o azi noapte, când coboram de pe munte.
— Trebuia să-mi fi spus. Îmi pare rău.
— Mie, nu. Tatei i-ar plăcea să știe că se află undeva la poalele lui Voix de Tonnerre.
Își spuneau vorbe puține, dar de fapt comunicau mai bine ca niciodată. Își ghiceau parcă gândurile. De nenumărate ori, se opriră în același moment și se uitară lung unul în ochii celuilalt, de parcă același gând îi țintuia locului.
Trăiseră împreună un moment unic, iar asta părea că țesuse o anumită legătură între ei, care era sortită să fie, la rându-i, unică. Sau poate că acest nou fel de apropiere dintre ei se datora faptului că petrecuseră o noapte învăluiți în aceeași căldură trupească.
Se întâmplase ceva important. Ceva mai mult decât simpla atracție sexuală. Devenise o legătură spirituală. Și ei simțeau asta; nu puteau însă să o definească. Iar pentru moment, fiecare din ei era mulțumit de ceea ce simțea, chiar și fără a o defini.
Sosirea lor în sat fusese deja anunțată. Înainte cu mult ca ei să ajungă la prăpastie, tobele începură să bată. Când intrară în junglă, auziră chiote de bucurie de pe malul celălalt.
Chantal îi zâmbi lui Scout.
— Se pare că ești eroul zilei.
Coborâră cu atenție treptele cimentate, traversară podul neterminat și urcară pe partea cealaltă. Încă înainte de a ajunge sus, localnicii veniră în întâmpinarea lui Scout.
— Ce spun? întrebă el.
Johnny se lupta cu alți copii, pentru a-l prinde de mână pe Scout. Acum avea privilegiul de a merge alături de erou și mândria i se citea pe figură.
— Erupția de azi noapte a fost un semn favorabil din partea vulcanului. Sunt siguri că nu s-au înșelat când ți-au acordat încrederea lor.
— Slavă Domnului! Nu mi-ar fi plăcut prea mult să pun dinamită sub treptele astea.
El arunca zâmbete în toate părțile, primind ovațiile cu satisfacție. Accepta mulțumit buchete de flori și tot felul de alte semne de apreciere care îi fură oferite.
Deodată, peste mulțimea adunată se așternu liniștea. O fată subțire își făcea loc printre oameni. Chantal și Scout o așteptară pe Margot până ajunse în fața lor și se aplecă atât de adânc, încât fața ei fu acoperită de perdeaua de păr lung.
Ea începu să vorbească în șoaptă. Când își termină destăinuirea, Chantal se uită în sus, la Scout.
— Ei bine, ce spune?
— A zis că a mințit în legătură cu tine.
Chantal își drese vocea răgușită de emoție.
— Se pare că iubitul ei i-a spus să arunce vina pe tine, pentru ce făcuse el. Ei i-a fost frică. Îl iubește pe acest bărbat și nu i-a putut rezista. Dar n-ar putea niciodată să trăiască cu această minciună. Noaptea trecută, de frica vulcanului, le-a spus părinților adevărul.
Scout privi în jos spre tânăra fată. Ochii îi erau plini de compasiune și nicidecum de mânie.
— Spune-i că-i accept scuzele și nu mai am nicio pretenție.
— Lucrurile nu stau chiar așa de simplu, Scout.
— De ce?
— Ei trebuie să fie pedepsiți.
El păru alarmat.
— Ce i se va întâmpla ei?
— Conducătorii satului au hotărât ca pedeapsa să fie rușinea de a fi săvârșit o astfel de faptă.
— Dar tipul?
— Tu ești acela care îi va decide pedeapsa, din moment ce, din pricina lui, vina a fost aruncată asupra ta.
— Cine e?
Chantal o întrebă pe Margot. Ochii fetei se umplură de lacrimi.
Murmură printre buzele tremurând:
— André.
De îndată ce numele fu rostit, o nouă rumoare se făcu auzită din mulțime. André fu împins în față de săteni și se opri înaintea aceluia pe care îl acuzase pe nedrept.
Stătea mândru și țeapăn, cu bărbia ridicată provocator. Mâinile îi erau legate în față, dar îl privea în continuare sfidător pe Scout.
— Ce ai de gând să-i faci?
Scout schimbă cu André priviri ostile, dar când Chantal îi puse întrebarea, el întoarse spre ea niște ochi plini de înțelegere.
Ea repetă întrebarea.
— Tu ai fost victima înșelătoriei lui. Tu trebuie să-i dai pedeapsa.
Scout își trecu degetele prin păr.
— Dacă voiam să mă fac judecător, aș fi studiat dreptul. Nu putem doar să ne strângem mâinile și să uităm totul?
— Nu, zise ea neînduplecată, scuturând din cap. Ei așteaptă de la tine pedeapsa. Dacă nu o faci, o să fie mai rău pentru el. Ar prefera să-l omori, decât să rămână dezonorat.
André aștepta în liniște, dar ochii lui o urmăreau pe Chantal vorbind.
— Bine, spuse Scout. Să-mi dea cineva un cuțit.
Chantal păru surprinsă, dar se trezi cu cuțitul în mână spre a-l da lui Scout.
— Ține minte, tu m-ai vârât în toate astea, spuse el încet, apoi se întoarse spre adversarul lui. Cu vârful cuțitului, îl înțepă pe André în stomac, așa cum îi făcuse și el lui cu două nopți în urmă.
— Pedeapsa pentru a-i fi răpit virginitatea lui Margot, este să o iei de soție și să-i dăruiești mulți copii.
André, care nici nu suflase când Scout îl împunsese cu cuțitul, acum tresări. Clipi de câteva ori și se uită spre Chantal neîncrezător, ca și cum n-ar fi fost sigur că auzise bine. Sătenii o grăbiră pe Chantal să le traducă. Aflând vestea, strigăte de mulțumire se auziră de peste tot. Margot își întrerupse ruga și ridică ochii, lăsând să-i scape dintre degete, șiragul de mărgele.
— Întreab-o dacă-l iubește, îi spuse Scout lui Chantal.
Ea îi puse întrebarea lui Margot.
Lacrimile îi șiroiau pe obraji în timp ce suspina printre buze:
— Oui, oui, zise ea sincer, dând din cap. Apoi mai spuse ceva.
Chantal îi traduse lui Scout:
— Spune că, dacă nu l-ar fi iubit, nu s-ar fi culcat cu el. Dar iubindu-l atât de mult, a făcut acel pas fiind gata să plătească cu orice preț. Chiar și cu cel al rușinii. Și chiar al morții.
Privirea lui Scout se opri o clipă pe fața luminoasă a lui Chantal, înainte de a se reîntoarse spre André.
— Ai auzit-o. Te iubește. Însoară-te cu ea. Dăruiește-i mulți copii.
[bookmark: bookmark20]Se apropie de băiat și apăsând cu vârful cuțitului în stomacul lui, îi spuse:
— Dacă o vei înșela vreodată sau o vei face nefericită, mă voi întoarce aici și voi face din tine un foarte nefericit eunuc.
Dându-se puțin înapoi, îl întrebă:
— Accepți această pedeapsă?
André, complet zguduit, dădu din cap afirmativ.
— Perfect.
Și cu o mișcare rapidă care iscă un murmur colectiv, Scout tăie funia care legase mâinile lui André.
Apoi, roti dibaci cuțitul, prinzându-l de lamă, și-i întinse mânerul de os lui André care, încurcat, îl primi.
— Ei, acum că s-a terminat totul, hai să ne apucăm de lucru și să isprăvim cu afurisitul ăsta de pod.

— I-ai cucerit cu totul. Îi ai în palmă. Faptul că i-ai dat cuțitul lui André iar apoi i-ai întors spatele, i-a dat gata. Înainte de asta, te admirau. Acum te divinizează.
Chantal și Scout stăteau pe un covor țesut din iarbă, care ar fi putut fi considerat un tron. Sărbătorirea terminării podului începuse în amurg. De atunci, sătenii nu mai conteneau cu daruri pentru Scout.
În timp ce Chantal vorbea, o tânără fată îi anină de gât lui Scout o ghirlandă, îl sărută pe amândoi obrajii și apoi fugi să se ascundă între prietenii ei.
— Mișcare reușită, zise el laconic, răspunzând observației lui Chantal. Pedeapsa pe care am dat-o, se pare că a dat roade.
El arătă cu capul în direcția tinerilor îndrăgostiți care se strângeau în brațe cu afecțiune, în timp ce părinții lui Margot îi ocroteau cu privirea.
— Cred că André s-a consolat cu ideea că nu te poate avea pe tine și a luat ce era mai bun după tine.
Chantal ocoli acest subiect.
— Margot îi va fi o soție devotată. El o învăța deja engleza, ceea ce îmi dovedește că, nu numai că o iubește foarte mult, dar o și consideră egală lui.
Se uită la Scout.
— Nici regele Solomon nu ar fi putut lua o decizie mai înțeleaptă.
— Știi povestea despre regele Solomon?
Ea pufni dezaprobator:
— Nu sunt doar o păgână.
— Mă mai întreb și eu, câteodată.
Vocea lui deveni profundă și gravă.
— Îmi aduc aminte cum arătai în lumina aceea a erupției. Eu muream de frică, iar tu, înconjurată de furia vulcanului, dominai totul, victorioasă.
— Era măreț, spuse ea simplu.
Apoi, ca să aducă iar vorba de el, adăugă:
— Bărbații din sat îți admiră curajul. Femeile îți laudă frumusețea. Toți sunt îndrăgostiți de tine.
— Toți?
[bookmark: bookmark21]Un grup de tineri bărbați executau un dans ceremonial, ca să-i distreze. Cuțitele se loveau oțel de oțel. Sulițele se învârteau ca niște bastoane inofensive. Un dansator jongla cu torțe arzând pe care le arunca în aer, prinzându-le apoi cu îndemânare, înainte de a atinge solul. 
Dar agilitatea și talentul dansatorilor de-abia dacă erau observate. Scout și Chantal aveau ochi numai unul pentru celălalt. De când se întorseseră de la vulcan, o forță cumplită îi atrăgea. Îl iubea și, în sfârșit, era gata să o recunoască.
Îi plăcea hotărârea lui de a termina podul. Lucra din greu și cu perseverență, niciodată satisfăcut de treaba făcută mediocru. Totul trebuia să fie perfect. Era un șef aspru, dar nu cerea niciodată lucruri pe care nu le-ar fi putut face el însuși. Îi trata corect pe toți. Nu critica greșelile sau lenea, dar lăuda inițiativa și lucrul bine făcut. Era un om de onoare, așa cum o demonstrase în cazul lui Margot și al lui André.
Îl iubea cu pasiune.
— Ai face bine să mai bei ceva.
Ea rupse astfel vraja care îi legase atâta vreme.
— O să se simtă lezați dacă nu le arăți că-ți place serbarea.
— Dacă mai beau mult, n-o să mai fiu în stare să mai simt nimic. Deja, nu-mi mai simt extremitățile.
Cu toate acestea el duse la gură coaja de nucă de cocos și bău din licoarea care nu era atât de inofensivă pe cât s-ar fi putut crede.
— Monsieur! o familie întreagă se apropie și depuse la picioarele lui un coș cu fructe.
— Merçi.
Chantal râse de stânjeneala lui Scout.
— Tot nu te simți în largul tău când vorbești cu o femeie cu sânii goi.
— Am prea mult din Yanke Doodle Dandy, așa cred.

Dar el urma să plece și ea nu-și putea închipui cum va suporta despărțirea.
— De unde-ți vine numele?
Ea alese o papaia coaptă din coș și începu să o cojească.
— Scout? se strâmbă el ca un băiețandru. Când eram copil, ne jucam de-a trenul. Eu nu doream să fiu unul din acei pionieri care plecau în Vest să se facă fermieri. Voiam să fiu un tip dur cu un trecut dubios. Așa că întotdeauna o făceam pe cercetașul (Scout) Puștii din vecini au început să mă strige așa, și așa am rămas. Ridică din umeri. De altfel, e mult mai frumos decât Winston Randolf, care este numele meu adevărat.
— Nu se poate, exclamă ea mușcând cu poftă din fruct.
— Ba da. Îți dai seama, un nume pentru două persoane, pe capul unui bebeluș nevinovat.
— Cum sunt părinții tăi? întrebă ea continuând să cojească papaya.
— Nu mai sunt. Au murit amândoi.
— Oh!
— Ai zeamă din asta, peste tot.
El se apropie ca să-i șteargă zeama de papaia de pe bărbie, apoi își linse degetele. Mai avea zeamă și pe buze. El le studie câteva secunde, apoi se aplecă și le linse, trecând ușor cu limba peste ele. Buzele ei se deschiseră, dar ea se trase repede înapoi. El îi murmură numele într-un oftat lung și plin de dorință. Ochii lui i se plimbară pe toată fața, atingându-i parcă fiece trăsătură.
— Ești atât de incredibil de frumoasă!
— Pierzi dansul. Iar ei dansează în cinstea ta.
Vocea ei de-abia se auzi în zgomotul puternic al tobelor și fluierelor.
— N-am nevoie să mă uit. Eu simt ritmul. În cap. În inimă. În…
Înghiți cu greutate și închise ochii.
— Te-am dorit atât de mult. Nu îți poți închipui cum m-am simțit când noapte de noapte trebuia să stau cu tine sub același acoperiș și tu să nu fii alături de mine, așa cum am dormit acolo sus, pe munte.
— Scout…
— Nu mă întrerupe! Ascultă-mă. S-a întâmplat ceva foarte important în noaptea aceea petrecută sub Voix de Tonnerre.
El își desfăcu larg brațele, într-un gest de neajutorare.
— Nu știu ce anume, dar până atunci crezusem că poate fusesem sedus de acest Bali H’ai, iar tu făceai parte din acest paradis. Dar nu este așa, Chantal. Numai tu contezi. Îți jur că…
Muzica tăcu dintr-odată. Nimeni nu vorbea. Dansul se terminase. Pentru o clipă, Scout nu fu atent la Chantal. El observă că se eliberase spațiul din mijlocul cercului. În partea cealaltă, era ceva mișcare, dar încă nu se întâmpla nimic.
Când se întoarse să-i spună ceva lui Chantal, băgă de seamă că ea nu mai era acolo. Era imposibil. Nici nu o simțise. Nu simțise nici aerul mișcându-se. Privi în toate direcțiile, scrută atent mulțimea, dar ea parcă intrase în pământ.
[bookmark: _Toc422663981]CAPITOLUL 13
— Unde naiba…?
Tobele începură să bată din nou într-un ritm mult mai lent. Scout nu mai voia să urmărească alt dans. Voia să o găsească pe Chantal și să termine conversația. Dar sărbătoarea era în cinstea lui. Nu putea să-și ofenseze gazdele grațioase.
Așa că își concentră din nou atenția asupra a ceea ce se petrecea în mijlocul cercului, unde două șiruri de tinere fete dansau cu fețele întoarse spre el.
Fustele din iarbă foșneau în jurul picioarelor goale. Șoldurile lor se unduiau cu o precizie hipnotică și cu o grație desăvârșită. Ca și înainte, dansul era senzual și seducător, fără a fi însă lubric. Când fetele ajunseră la el, cele două rânduri se separară, dansatoarele împărțindu-se în stânga și în dreapta. El admira sincronizarea, spectacolul în sine, până ce, în fața lui rămaseră doar ultimele două dansatoare din rând. Una plecă, urmându-le pe celelalte, a doua rămase.
El se trezi privind fix în profunzimea unor ochi albaștri strălucitori.
Inima îi tresări în piept. Era vrăjit de invitația provocatoare a acestor ochi. Ea își scosese partea de sus a costumului de baie. Sânii erau dezgoliți și strălucitori, de-abia acoperiți de o ghirlandă de plumeria. Pielea îi lucea în lumina flăcării de torță. Părul îi flutura pe lângă trup până ce capul zvâcni într-o mișcare spre spate. Apoi își continuă jocul legănat și învolburat, din spate. Odată cu bătăile ritmate ale tobei, ea își ridică brațele deasupra capului. Erau unduitoare și grațioase, iar mâinile expresive. El îi admira eleganța și priceperea, dar era absolut dominat de puterea ei de seducție. Ochii lui îi țintuiau pântecul neted și suplu și mișcările lui ondulatorii.
Fusta de verdeață se ridica din când în când, în timp ce se învârtea, lăsând să se întrevadă pielea dulce și catifelată.
Capul lui răsuna mai rău decât după băutură, datorită zgomotelor nebune, mai puternice decât erupția vulcanului. Parcă i se îngroșase sângele în vine. Totul se concentra în șira spinării ca să se răspândească apoi într-o tensiune plăcută.
Chantal se învârtea nebunește cu degetele atingând parcă cerul, cu capul lăsat pe spate, într-o abandonare păgână, cu spatele arcuit. Când tobele sunară ultimul crescendo, ea se prăbuși în fața lui, cu capul pe genunchi.
Apoi, dând capul pe spate și azvârlindu-și înapoi părul negru lucios, ea îl privi cu o foame pătimașă de femeie și cu o provocare mândră de leoaică.
Scout sări în picioare și-i întinse o mână. Ea și-o puse în palma lui aspră. Apoi el o ridică în brațe.
O duse așa prin întunericul plin de miresme, până sus, în casă. Luna strălucea atât de tare, încât totul era luminat. El vedea perfect drumul spre dormitor, chiar dacă, în fapt, ochii nu i se dezlipiseră de pe Chantal.
Dădu la o parte plasa de țânțari și o așeză cu grijă pe pat, apoi se întinse și el, acoperindu-i trupul cu al lui. Buzele i se suprapuseră pe ale ei, într-un sărut prelung și profund. Cu delicatețe și totuși fermă, limba lui îi umplu gura, în timp ce mâinile îi dezmierdau trupul. El rupse închizătoarea fustei de verdeață și o zvârli pe podea, lăsând-o pe Chantal numai în slip și un șirag de flori mirositoare.
El se ridică și se îndepărtă puțin ca să o poată privi în voie. Sânii ei catifelați și plini porneau de sus, pentru ca apoi pielea să se lase moale în câmpia plată și dulce a abdomenului. Mâna lui își continua mișcarea și chiloții căzură pe jos. Sexul ei era moale, întunecat și minunat prin promisiunile pe care le ascundea. El își lăsă capul, dădu florile la o parte și-i sărută sânii. Languros, el îi umezi sfârcurile cu limba și le simți dintr-odată tari. Îl trecu un fior când o auzi șoptindu-i numele. El dorea să-i facă plăcere. Când mâna lui lunecă între coapsele ei și simți acolo răspunsul umed al feminității, își dădu seama că era într-adevăr mulțumită.
Într-o secundă, el se și afla la marginea patului și începu să-și descheie nasturii de la cămașă. Chantal, domolită puțin după fiorii pe care el tocmai îi răspândise în ea, se ridică și-i opri mâinile.
— Lasă-mă pe mine.
— Nu știu dacă mai pot aștepta, zâmbi el.
— Ba poți.
Ea își asumă sarcina de a-i descheia nasturii și-și prelungi mișcările cât putu de mult. Când îi dădu cămașa la o parte, gura ei se lipi senzuală de pieptul lui cald, cu piele jilavă de sudoare.
Gemând de plăcere, el își înfipse degetele în părul ei. Săruturile ei îi acoperiră pieptul, în timp ce cămașa cădea inutilă pe jos. Ea își plimbă mâinile pe coastele lui așa încât, cu podul palmei să-i poată mângâia smocurile de par care îi împărțeau torsul în două. Delicat, le apucă cu buzele.
Ochii lui se aprinseră de plăcere, ea îl săruta din ce în ce mai jos, făcându-l să strângă tare din dinți. Apoi, deodată, deschise ochii și o privi adânc. Punându-și un deget sub bărbia ei, îi înălță capul și-i mângâie buzele umede.
— Nu vreau nimic. Nu trebuie să faci nimic.
— Știu. De aceea o fac.
Mâinile ei îl cuprinseră ferm.
— Chantal, gemu el.
Și ea îl iubi mult cu gura. Total. Languros. Cu plăcere. Scout se pierdea încet, de o moarte miraculoasă.

— Ești sigură?
Mâinile ei îl aduseră mai aproape.
— Oui. Da.
— Ah, e minunat. Dar sunt atât de adânc în tine, încât mi-e teamă să nu te doară. Spune-mi dacă te doare.
— Nu o să mă doară.
Chantal închisese ochii și savura presiunea pe care el o crease înlăuntrul ei. Primea cu plăcere greutatea lui. Florile de la gâtul ei mureau strivite de trupurile lor. Parfumul lor umplea spațiul deja încărcat de pasiune senzuală. Ea îi simțea pe sâni mângâierea molatecă a părului de pe piept. Adora să-și plimbe palmele pe mușchii puternici ai spatelui lui.
— Nu mai pot… Nu mai pot să mă abțin, șopti el abia suflând.
— Te aștept…
El începu să miște în ea, izbind pereții trupului ei. Șoldurile ei îi răspunseră la ritmul imprimat și se sincronizară în balans. El îi murmura în ureche vorbe erotice, în timp ce ea amesteca cuvinte franțuzești și englezești fără sens. Mișcările lui se întețiră în ritm și forță, creând o mai mare fricțiune.
Chantal simți cum i se încordează toți mușchii dând naștere la o tensiune aproape de nesuportat, dar aducătoare de beatitudine.
Gura lui îi găsi vârful unui sân, iar când începu să-l mozolească între buze, tensiunea ajunse la paroxism. Toate dorințele ei înăbușite până atunci explodară, zămislind mai multă lumină și căldură decât o nouă stea. Trupul ei se risipea în scântei.
Apoi, și mai puternic, simți cum trupul lui Scout i-l umple pe al ei cu o nouă viață.

— Așa că motivul pentru care mi-e greu să transfer răspunderea pe umerii altcuiva este că eu am fost nevoit întotdeauna să mi-o asum.
— Părinții nu-ți stimulau ambițiile?
Odihnindu-și obrazul pe al lui, Chantal se juca cu sfârcurile pieptului lui.
— Ba da. Dar veniturile lor erau limitate. Am știut de la bun început că, dacă voiam să urmez o facultate și să mă ridic la o poziție superioară tatălui meu care muncise treizeci de ani în fabrică, trebuia să mă susțin singur. Ei nu mă puteau ajuta din punct de vedere financiar, așa că am muncit în mai multe locuri ca să pot merge la școală.
— Dar a meritat. Ai reușit foarte bine.
— Am câștigat experiență lucrând la câteva firme și abia după aceea am lucrat pe cont propriu. Afacerea mea a început de la foarte puțin. Iată de ce proiectul Coral Reef e atât de important. Este primul meu contract cu o corporație de o asemenea mărime.
Amintirea lui Coral Reef aduse parcă îngrijorător de aproape, realitatea. Instinctiv, Chantal se ghemui lângă Scout. El o prinse strâns în brațe.
— Înainte de a veni aici, spuse el visător, mi se părea că lumea merge după ceas. Eram obsedat de termene fixe, de orare și de următorul contract.
Îi duse mâna la gură și-i sărută palma.
— Tu m-ai învățat că lucrurile se aranjează și singure, în timp. Am și uitat de ceasul meu de mână.
Ea îi putea simți zâmbetul pe creștetul capului ei.
— De când trăiesc în mijlocul culturii acesteia, ritmul agitat al vieții din Statele Unite mă sperie. Sigur că îmi dau seama că acolo nimeni nu ar putea trăi ca aici, dar trebuie să existe totuși o soluție de mijloc, zise ea trist. Recunosc că am arborat un anume dispreț pentru așa-zisa civilizație în comparație cu viața simplă de aici, adăugă ea, dar, săptămâna asta am înțeles că nici această cultură nu este perfectă.
— Cum așa?
— Povestea cu André. Presupun că fiecare societate cunoaște corupția și înșelătoria.
— Pentru că societățile sunt organizate de ființe umane, iar ființa umană este supusă greșelii. Tu, de exemplu ești tentată adesea să minți.
— Oh.
Ea își pironi ochii pe fața lui, arborând o expresie ironică și furioasă.
Râzând, el o strânse la piept. Cu dosul palmei îi mângâie ușor obrazul.
— Aș vrea să știu la ce te gândeai, prințeso!
— În ce sens?
— Despre asta. Despre noi. Vreau să știi…
— Nu!
Ea îi apăsă buzele cu degetele. Nu voia să audă nimic ce ar fi putut să strice aceste clipe împreună și mai ales glasul conștiinței lor. Margot fusese gata să sacrifice totul pentru a-i dovedi lui André dragostea ei. Chantal credea că alegerea lui Margot meritase riscul.
Scout nu avea să-i aparțină niciodată. El aparține a unei femei pe care ea nu avea să o întâlnească vreodată și unei societăți unde ea nu își avea locul. Nu, viața lui Scout nu o putea avea, dar pentru câtva timp avea dragostea lui. Atâta vreme cât el i-o dăruia, ea trebuia să o soarbă din plin și să plătească prețul durerii de mai târziu.
— Nu spune nimic, Scout. Nu vreau justificări sau explicații. Te rog!
— Sunt lucruri care ar trebui spuse, pe care e bine să le spunem.
— Te rog, zise ea cu seriozitate.
El oftă resemnat.
[bookmark: bookmark23]— Bine. Dar nu mă poți opri să spun că ești, fără îndoială, cel mai grozav specimen de femeie pe care l-am văzut vreodată. Fața ta, trupul tău, adăugă el răgușit, plimbându-și privirea de-a lungul corpului ei. Ești perfectă și fără asemănare Dar nu se rezumă totul la felul cum arăți. Ești exotică și unică și misterioasă și neliniștitoare, capricioasă și imprevizibilă și sexy. Și nici măcar toate aceste adjective n-ar putea să zugrăvească pe de-a-ntregul imaginea lui Chantal Louise Du Pont.
El își înfășură degetele în șuvițe din părul ei, minunându-se de moliciunea lor mătăsoasă.
— Azi, când tu supravegheai pregătirile pentru serbare, am citit câte ceva din ce ai scris pentru manual.
Se uită la ea și gândi cu glas tare:
— Ești sclipitoare. Eu mă socot o persoană inteligentă, dar numai după ce ți-am citit cu atenție cele scrise de tine mi-am dat seama câtă frumusețe, câtă lumina intelectuală, sensibilitate, cunoaștere de sine și grijă pentru cei de aproape zac în tine. Ridică din umeri, nemaigăsind cuvinte. Ești ceea ce oricare femeie ar trebui să-și dorească să devină.
După un lung sărut plin de subînțelesuri, ea se ridică de lângă el și se sprijini pe călcâie.
— Nu cred că eu aș putea fi atât de poetică!
— Dar n-am fost poetic. Am fost doar sincer.
Ea îi atinse fața, drăgăstoasă.
— Mi se pare că ești foarte frumos.
— Mulțumesc.
— Vorbesc foarte serios. Când mi-ai fost arătat la gala de deschidere a stațiunii, inima a început să-mi bată puternic. M-am bucurat că tu erai acela pe care trebuia să-l momesc. Îi puse un deget în bărbie și continuă: Ești încăpățânat. Te enervezi prea ușor. Dar îți admir voința. Ai multă putere de intuiție și nu te dai la o parte în fața unei probleme sau a unei responsabilități. Ești sensibil și receptiv la simțămintele altor persoane.
Degetele ei îi explorau din nou părul de pe piept, făcându-și drum încet pe torsul lui.
— Ador părul tău de pe piept. E foarte sexy.
El gemu.
— Îmi place să fiu iubit.
Simțindu-se minunat, Scout își puse mâinile sub ceafă:
— Mai spune!
— Tocmai voiam să remarc coastele tale proeminente, zise ea și râse când îi văzu zâmbetul satisfăcut pierindu-i de pe față. Ești mai slab decât atunci când ai sosit.
— Nici nu e de mirare, cu regimul dietetic pe care l-am ținut și cu cât am asudat în fiecare zi.
Degetele ei se mișcau delicat spre coapse și îi atinse cicatricea.
— Îmi pare nespus de rău.
— Știu.
— Nu-mi venea să cred, când pistolul s-a descărcat în mâna mea și am văzut sângele țâșnind. Jur că nu am avut intenția să trag…
El o strânse de mână.
— Știu.
Ea îi luă mâna și i-o puse pe gât.
— Erai atât de furios când ți-ai dat seama ce se întâmplase!
— Da. Eram furios. Dar…
Ochii lui o învăluită cu reaprinsă ardoare.
— Mai dureros decât rana era, faptul că te doream atât de mult. Trăiam permanent într-o stare de excitare.
O trase în jos peste el. După câteva sărutări, el îi șopti:
— Vreau să fac din nou dragoste cu tine.
— Așa?
Ea îi plimbă mâna pe sâni. El o imită. Îi prinse sfârcul între buze și i-l frământă ușor, înainte de a-l cuprinde puternic în gură.
— Scout! țipă ea fără suflu.
— Vreau să fii din nou a mea.
Iar ea i se dărui. Se unduia lent deasupra lui. El își luneca ușor mâinile peste sânii ei, apoi în jos, până ce degetele i se cufundară în delta mătăsoasă a părului ei. Își introduse mâna între trupurile lor și o mângâie delicat, cu vârful degetelor, până ce fața ei se umplu de pasiune.
Respira cu greutate. Senzațiile i se revărsau prin trup, ca niște valuri calde și fără zăgazuri.
În cele din urmă, se prăbuși în față peste pieptul lui, prea vlăguită și mulțumită ca să mai fie în stare să se mai miște.
Cu mâinile așezate molatec pe pielea ei brobonată de sudoare, el îi șopti:
— Ziceai că sufletul vulcanului trăiește în tatăl tău. Dar trăiește și în tine. Îl simt cum pulsează pe mine, ca o inimă mare.
[bookmark: bookmark25]
*

Se făcuse ziuă și el trebuia să plece.
Se aștepta la asta. Știa prea bine că așa se va întâmpla. Se prefăcu că doarme, când el se dezlipi de trupul ei își descâlci degetele din părul ei și se sculă din pat. În liniște, el își strânse hainele și se strecură afară din cameră.
Ea rămase nemișcată, cu ochii închiși, ascultând cum își făcea bagajul. Pașii lui se auzeau pe culoar. Chiar cu pleoapele strânse, ea știu perfect când silueta lui se profila în cadrul ușii de la dormitor, aruncând o umbră lungă pe podea.
Și a intuit clipa când el își luă în gând rămas bun de la iubita lui de pe insulă, pentru că un gol nesfârșit îi umplu ființa, ca o rană cumplită, care nu avea să se vindece niciodată.
El părăsi casa în tăcere, fără să vadă vreodată lacrimile fetei care udau perna pe care ei se iubiseră atâta.

În Boston era frig. Aproape că uitase cum este o vreme friguroasă și umedă, care te pătrunde până la oase. Radiatorul din BMW-ul lui Jennifer era dat la maximum. Ca și coardele ei vocale. De când îl luase de la aeroport, nu mai contenise cu vorba.
— Ar trebui să fiu supărată pe tine.
Evită în ultimul moment un taxi, când dădu să intre pe autostradă.
— Când mi-ai telefonat din California, am fost tentată să închid înainte chiar de a auzi unde fuseseși și pentru ce.
Îl așteptase la ieșirea din aeroport și îl claxonase vesel, când apăruse cu unica lui valiză în mână, tremurând de frig. Când el își aruncase bagajul pe bancheta din spate, ea îi ceruse scuze că nu l-a așteptat la poartă.
— Asta ar fi însemnat să parchez mașina, să merg pe jos atâta drum și de altfel, nici nu era nevoie, nu-i așa? spusese ea aplecându-se și oferindu-i buzele, pe care el le sărută de formă.
Acum, întinse o mână spre el și-i pipăi coapsa.
— Nici nu-mi vine să cred că ai fost împușcat de o băștinașă. Dumnezeule, Scout, probabil că a fost îngrozitor. Vreau să-mi povestești totul. Dar mai întâi, vreau să-ți spun eu ce s-a mai întâmplat cât timp ai lipsit.
Se lansă într-un pomelnic de nașteri și despărțiri care avuseseră loc în cercul lor de prieteni și cunoștințe.
— Dar, să nu uit, domnul Reynolds - care de altfel insistă să-i spun pe nume - a sunat ieri. Când i-am spus că te întorci azi, ne-a invitat să luăm cina cu el și cu doamna Reynolds, mâine seară.
Eu am acceptat, vocea ei coborî brusc la un ton de șoaptă confidențială.
— Cred că vrea să-ți facă o ofertă pe care n-o s-o poți refuza. Nu-i grozav?
Oare întotdeauna fusese așa de vorbăreață?
— Mama a fost așa de îngrijorată că poate nu ajungi la timp pentru nuntă, încât a trebuit s-o țin la pat și să ia medicamente. Când ai sunat, și-a revenit ca prin minune și a început să vorbească de tine cu „săracul de el“. Așa că ai fost iertat. De ieri, am reluat preparativele pentru nuntă.
Nunta. Căsătoria. Scout o privi pe femeia care de dragul lui înfrunta traficul din Boston și se întreba de ce oare o ceruse de soție. Era drăguță, manierată, cultă. După ce se ocupase atâta timp doar să-și pună pe picioare afacerea lui, își dăduse seama că atinsese vârsta destul de coaptă de patruzeci de ani și iată că începuse să se gândească și la viața lui particulară.
Își dorea o familie. Copii. Jennifer apăruse la momentul potrivit. Îi fusese prezentată: era strălucitoare, inteligentă și prezentabila în fața potențialilor candidați… Cum, la vremea aceea, era singur…

— Mama zice că Hawai e ceva foarte obișnuit acum. Toată lumea merge în Hawai în luna de miere. În plus, cred că te-ai săturat de clima tropicală, așa că le-am sugerat să ne trimită în Spania sau în nordul Africii, unde, oricum, este altceva. Nu cunosc pe nimeni care să fi fost în nordul Africii în luna de miere. Așteaptă și ai să vezi cum o să ne imite toți.
El privi pierdut la ștergătoarele spălate de ploaie. Briza ce purta parfum de flori, zgomotul valurilor, strigătul păsărilor din junglă, toate erau parcă la ani-lumină distanță. Îi era deja dor de ele, deși trecuseră numai trei zile. Sau patru? Cât timp zburase oare cu avionul?
— Dragul meu, arăți foarte obosit, comentă Jennifer, care îl surprinsese masându-și tâmplele. Te iau la mine acasă în seara asta, pentru că, desigur, apartamentul tău trebuie să fie curățat și aerisit, înainte de a putea fi locuit. Mâine, o trimit acolo pe menajera mea. În seara asta însă, vreau să te relaxezi, mai întâi cu un duș lung și fierbinte. Și te rog să te bărbierești. Nu te-am văzut niciodată așa neglijent. Mâine dimineață, te duci de urgență la frizer. Slavă Domnului că am aranjat să mâncăm acasă diseară. Ai putea speria orice maître d’hôtel respectabil din oraș.
Parcă mașina în fața casei ei și opri motorul.
— Mâine, poți…
— Jennifer.
Se uită surprinsă la el.
— Doamne, îți dai seama că ăsta e primul cuvânt pe care-l rostești de când te-ai urcat în mașină? Dar nu-i nimic.
Îi puse o mână protectoare pe braț.
— E și firesc că nu ai chef, după cât drum ai făcut. Ai să te simți mai bine, imediat ce intrăm în casă. Focul arde în vizuina noastră și am cumpărat ce-ți place ție să mănânci. Doar să pun totul la cuptor. Probabil la ora șapte, ca să putem mânca la opt. Te rog, până atunci, să faci duș și să te bărbierești.
Era o adorabilă femeie tânără, care ar fi fost soția ideală pentru un bărbat în ascensiune. El crezuse că era tot ce își putea dori. Eficientă. Organizată. Spumoasă. Poate asta era. Era prea… multă spumă, iar în rest…
— Jennifer, îl sun pe Corey Reynolds chiar eu și anulez invitația ia cină.
Ea rămase cu gura căscată de uimire, dar el continuă, înainte ca ea să spună ceva.
— Vreau să discut cu el despre afaceri, dar totul să rămână la nivel de afaceri.
— Nu înțeleg de ce, dar dacă așa vrei, e în regulă.
Gura i se strânse. Nu-i plăcea să-i strice cineva aranjamentele minuțioase.
— Și anulezi nunta.
Nu se gândise să i-o spună atât de repede. Ar fi vrut să o ia mai domol. Dar nu văzuse niciun motiv ca să mai amâne. Era nedrept față de ea, dar nu mai putuse suporta încordarea. Rămase uluit simțind cât de repede îi dispăruse tensiunea din piept. Era ca și cum cusăturile unei haine care îl strânsese, se rupseseră brusc. Totul i se părea mai ușor acum.
— Ceea ce fac este oribil. Spune-mi cum vrei, ai dreptate să o spui. Dar oricât aș părea de josnic în ochii tăi, m-aș simți și mai josnic dacă aș face această căsătorie. Vezi tu… făcu el o pauză și respiră adânc, nu te iubesc. Iubesc pe altcineva. Și încă foarte tare.

*

— A plecat? repetă Scout. Unde a plecat? De partea cealaltă a insulei? Să înoate? Să pescuiască? Spre Voix de Tonnerre? Unde?
Îi trebuise o lună întreagă, ce i se păru nesfârșit de lungă, ca să răspundă la toate mesajele pe care le primise în absența lui, să le sorteze și să răspundă la scrisori, să plătească datoriile și să contacteze oameni de afaceri.
Corey Reynolds fusese dezamăgit de faptul că rupsese logodna cu Jennifer, dar îi oferise lui Scout trei contracte foarte avantajoase, care aveau să-i dea de lucru în următorii doi ani. De îndată ce semnase contractele, Scout îl anunțase pe Reynolds că are niște probleme personale urgente de rezolvat și sărise în primul avion spre Honolulu.
Ajuns în Parrish Island, închirie un jeep și se grăbi spre sat. Drumul printre munți îi dădu mult de furcă.
Începu să creadă că satul și Chantal fuseseră un vis miraculos din care nu se trezise încă. Mergând mereu cu vulcanul în dreapta, ajunse în sfârșit la prăpastie. Acoperișurile din paie de pe partea cealaltă erau mărturia faptului că totul nu fusese vis. Apăsă pe claxonul mașinii și începu să strige, fluturându-și mâinile pe deasupra capului.
Cum nu o văzu pe Chantal, coborî în goană treptele, traversă podul și zbură pe celelalte trepte în sus. Când ajunse pe mal, de-abia mai putea respira. Johnny i se fofilă printre picioare și i se agăță strâns de pantaloni.
Apăru André cu Margot alături. După ce se salutară, ochii lui Scout scrutară mulțimea care se aduna, dar nu fu capabil să găsească figura mult adorată, pe care o căuta.
Când îl întrebă pe André unde era Chantal, primi drept răspuns doar patru cuvinte care răsunară în suflet ca un dangăt prevestitor de moarte.
— A plecat în America.
— America? zbieră Scout. Când?
— Acum câteva săptămâni.
— De ce?
André nu mai știa ce să răspundă. Scout o luă la goană spre casă, atingând oamenii în goana lui nebună. Urcă panta și traversă veranda.
— Chantal! țipă el dând ușa în lături.
Nu răspunse decât tăcerea. Mobila era la locul ei, lipseau numai lucrurile personale ale lui Chantal. Nici urmă de cărți, nici urmă de fotografii. Cutreieră ca un nebun toată casa, deschizând uși de dulap și sertare, până ce deveni conștient că ea plecase.
O luă mai încet prin casă. Observă că masa de toaletă a mamei ei lipsea. Se gândi cât de greu trebuie să-i fi fost să o transporte peste prăpastie. Și-a dorit-o probabil foarte mult. Asta mai dovedea și faptul că nu avea de gând să se mai întoarcă.
El se așeză pe marginea patului, pe care îl împărțiseră doar o singură dată, și-și înfipse degetele în păr, încercând să stăvilească valul de disperare care-l cuprindea.

— Cu domnișoara Du Pont! zise el nerăbdător. Este la facultate, sau nu?
Odată întors în Statele Unite, își începuse căutările la Universitate. Secretara biroului administrativ de la facultatea de geologie, se uita condescendent la el:
— Domnule, vă referiți la doctorul Du Pont?
— La doctorul Du Pont? Da! Da! Chantal Du Pont.
Îi fu indicată clădirea unde lucra. Fugi acolo cu mașina închiriată, o parcă neregulamentar și dădu buzna înăuntru. După ce cercetă registrul, luă liftul până la etajul trei și începu disperat să citească numerele de pe uși.
Când ajunse la ușa ei, răsuci violent mânerul și deschise larg ușa.
Ea stătea la geam cu spatele spre el. I se păru curios să o vadă îmbrăcată în taior. Părul îi era strâns într-un coc pe ceafă.
— Chantal!
Ea se întoarse. În fața lui, se afla o cu totul altă femeie.

Imaginea spectaculoasă a amurgului pe Pacific fu brusc întunecată de o pereche de pantaloni, suflecați până sus, și de niște picioare goale.
Ea își dădu capul pe spate și-și duse mâna streașină la ochi, apărându-i de soarele care se scufunda ușor în mare.
— Scout!
Numele lui îi veni firesc pe buze și-i șopti dintr-o suflare.
— Mă simt flatat! Îți amintești!
El se aruncă în genunchi pe nisip. Sprâncenele i se îmbinau, dându-i un aer amenințător, care era dureros de familiar și drag.
— Ce faci aici?
— Tu ce crezi? Te caut pe tine. De ce ai plecat?
— De pe insulă? încurcată, ea dădu ușor din cap. Întotdeauna m-am gândit să plec, de când a murit tata. Mai rămăseseră doar două lucruri de făcut, să termin cartea și…
— Să construiești podul.
— Asta a fost ultima dorință a tatei. Asta voia el să lase moștenire oamenilor din sat. După ce am făcut-o și pe asta, nimic nu mă mai reținea acolo.
— Credeam că insula era casa ta.
Ea își reflecta privirea în valuri.
— Pentru mine era altceva decât pentru tata. El ne avea pe mama și pe mine. Viața lui era completă. Eu nu am familie. Aici mă aștepta totuși munca mea.
Se uită din nou la Scout și ridică din umeri.
Scout era departe de a se potoli.
— Știi prin câte am trecut ca să te găsesc? Am zburat înapoi la Perrish Island, am condus prin jungla aia infernală, m-am luptat cu căldura, cu insectele, cu toate și asta ca să aflu că plecaseși.
Luă o gură de aer.
— Azi m-am dus de la aeroport direct la universitate și am răscolit peste tot. Am ajuns în biroul tău și am speriat-o de moarte pe asistenta ta. Avea părul… oh, n-are importanță. Am încercat să o conving că nu sunt un maniac, dar ea a telefonat să verifice dacă putea să-mi dea adresa ta. Am făcut-o să insiste de nenumărate ori. Presupun că erai aici, pe plajă.
— Aproape în fiecare seară vin aici să privesc apusul soarelui.
El aruncă o privire în sus, spre casă, o casa mică și curată, construită pe stânca de deasupra lor, cu fața spre mare.
— E frumos aici. Reminiscențe ale insulei.
— De aceea am și cumpărat-o. Dar continuă-ți povestea.
— I-am spus asistentei că nu scapă întreagă dacă nu-mi dă adresa. După ce am gonit o oră și jumătate și am greșit de două ori drumul, iată-mă în sfârșit aici.
— Dar de ce te-ai luptat atât ca să mă găsești? De ce?
— De ce te-ai culcat cu mine? zise el, lovind direct la țintă.
În starea de spirit în care se afla, ea se gândi că ar fost mai prudent să nu dea un răspuns evaziv. Încrâncenarea lui cerea candoare.
— Pentru că te iubesc.
El o privi nevenindu-i să creadă. Asta o înduioșă mai mult ca orice, îi luă mâna și i-o strânse.
— Nu e una dintre șireteniile mele sau din minciunile mele. Îți jur că așa este. Mi-am dat seama de asta în noaptea când am dormit lângă Voix de Tonnerre.
Îi trebui câtva timp până să spună:
— De ce nu mi-ai mărturisit atunci?
— Pentru că știam că, oricum, aveai să pleci.
— Și nu voiai să mă simt legat de tine.
— Așa e.
— Atunci a trebuit să plec, Chantal, zise el, ținându-i de data asta mâna într-a lui. Am încercat să-ți explic în noaptea dinainte, dar nu m-ai lăsat. Îți amintești? Credeai că te privesc ca pe o fată de pe insulă, ca un obiect de plăcere cât timp stăteam pe insulă. Și totuși ai făcut dragoste cu mine!
Ea dădu din cap, incapabilă să articuleze vreun cuvânt.
— Cât trebuie să te fi costat asta, zise el.
Îi cuprinse capul în palme. Ea îi simți degetele pe față.
— Ascultă-mă, zise el, Jennifer aparține trecutului. Am rupt logodna.
— Dar e îngrozitor!
— A fost, într-adevăr. Nu puteam să fac dragoste cu tine cât timp această logodnă era încă oficială. Am rupt totul, brusc.
— Ea ce a spus?
— O mulțime de lucruri. Dar nu asta conta, mai important e ceea ce nu a spus. A vorbit o groază despre deranj și încurcături, dar nici o singură dată nu a menționat că mă iubește foarte tare și că am rănit-o adânc. Uite, zise el sincer, nu sunt deloc mândru de ce am făcut. Dar nu am fi trăit niciodată bine împreună. În câțiva ani, dacă nu și mai devreme, am fi ajuns la divorț. Toți prietenii ei au ajuns acolo. Așa e la modă. Ne foloseam reciproc, pentru că amândoi crezuserăm că eram la o vârstă când e bine să-ți întemeiezi o familie. Așa că nu-ți face procese de conștiință, gândindu-te că strici o mare poveste de dragoste. N-a fost niciun moment așa. Dacă ar fi fost, nu te-aș fi urmat niciodată din sala de bal.
Chantal ar fi vrut să fie sigură.
— Părea perfectă pentru tine.
[bookmark: bookmark29]— Da era. Dar nu o iubeam. M-am îndrăgostit de tine. Așa a fost să fie. Tu ești femeia pe care o iubesc.
Îi întoarse fața spre el și o sărută pe obraz.
— Mă iubești?
— Te mai îndoiești?
Inima ei tresaltă de dragoste și bucurie, dar nu era sigură de planurile lui de viitor. Deși îl iubea atât de tare, nu voia să accepte să-i fie doar amantă, o jucărie exotică.
— Și ce se va întâmpla acum?
— Ai să fii soția mea, prințeso. Și vom avea copii, pentru că nu aștept altceva decât să ne încrucișăm genele.
Zâmbetul ei strălucitor se umbri o clipă:
— Dar ce facem cu munca ta? Cu a mea? Unde o să locuim?
— O să ne gândim și la asta, o împăcă el domol. Dacă ne iubim îndeajuns de puternic, vom reuși să ne îmbinăm viețile cum e mai bine.
Ochii ei pluteau în lacrimi. După atâtea săptămâni când se gândise că nu-l va mai revedea vreodată, nu-i venea să creadă că stătea acolo îngenuncheat în fața ei, vorbindu-i despre o dragoste care rivaliza cu a ei. Ea îi atinse părul, sprâncenele, umerii, ca să se convingă parcă de  existența reală a făpturii lui.
— Aș vrea să mă întorc din când în când pe insulă.
— O dată pe an, zise el, ca și cum s-ar fi gândit la același lucru. Vom sta câte o lună. Ne vom petrece acolo vacanța. Îi vom lăsa pe copii să zburde goi pe plajă, să cunoască o altă cultură, să vadă vulcanul, să afle despre bunicul francez și bunica polineziană. De altfel, i-am și promis-o lui Johnny…
— Scout, șopti ea, punându-i palmele pe obraji. Crezi că o să meargă?
— Mă iubești?
— Cu toată ființa mea.
— Atunci, o să meargă.
Sărutul lui îi dădea tot atâta încredere ca și cuvintele lui. Era un sărut lacom care le redeștepta dorințele.
Părul ei era deja despletit. Își trecu degetele prin el, apoi îi descheie nasturii de la bluză și i-o scoase. Îl surprinse sutienul. N-o văzuse niciodată purtându-l.
— Civilizația, spuse ea încet.
— La dracu’ cu asta.
El o așeză ușor pe spate, pentru a-i admira sânii în lumina azurie a cerului, și ea îl lăsă, înconjurată de nisip și stropită de apa sărată. Câteva secunde mai târziu, el se afla gol lângă ea și o strângea în brațe:
— Te iubesc, oricum ai fi, dar cred că ești mai frumoasă ca niciodată așa naturală și neinhibată.
Îi scoase pantalonii scurți, îngenunche între coapsele ei, îi sărută tandru buricul și îi alintă sexul cu nasul.
— Știi, zise el emoționat, aplecându-se deasupra ei, am petrecut atâta timp în paradis, și totuși n-am făcut niciodată dragoste pe plajă.
Cu o mișcare unduită a mâinii ea îi prinse ceafa și-l trase în jos, șoptind:
— Nici eu.

